
Mahasucilah Allah—Sasaran dan Tumpuan dan Pemilik Yang 
Layak bagi segala Pujian!—Yang meliputi hambaNya dengan 
berbagai Kurnia yang berlebihan, dan mengisi kalbunya 
dengan Cahaya dan Tugas serta Tanggungjawab Agama; Yang 
nuzulNya dari Takhta Mahligai Mahaagung ke Langit 
Terdekat itu merupakan satu daripada pelbagai darajat 
RahmatNya, satu daripada serba aneka Kasih-Sayang dan 
Belas-KasihanNya kepada makhlukNya. Berbeza Dia daripada 
para raja, kerana meskipun KeagunganNya tiada taranya dan 
Kebesaran serta KeindahanNya menahkan kemungkinan 
adanya sebarang tolok-banding dan menghampakan semua, 
namun Dia menimbulkan dari kunhi diri hambaNya rasa-rela 
untuk menyembah mendekatiNya, meminta segala 
pertolongan, mengadukan hal, memohon ampun 
daripadaNya. Berbeza Dia daripada para sultan, kerana Dia 
Sendiri Yang datang membuka pintu menyingkapkan tirai 
mempelawa masuk memberi izin kepada hambaNya bermesra 
bicara sulit denganNya, tiada memandang hina atau mulia 
kedudukan si hamba di kalangan makhluk insani. Dan lebih 
dari itu, tiada Dia menyekat Diri setakat hanya memberi izin 
belaka; bahkan Dia juga memberi Kurnia dan Kasih- 
SayangNya dengan memanggil hambaNya datang mendekati. 
Justeru tiap raja dan sultan yang lain daripadaNya itu hanyalah 
yang lemah dan larat belaka, yang tiada berkenan dengan 
sendiri memberi izin menghadap, yang menutup pintu dan 
menebarkan tirai pelbagai adat-istiadat bagi menghalang 
rakyatnya menghadap secara peribadi—kecuali mungkin 
selepas dipujuk-rayu dengan hantaran bingkisan. Maka Dialah 
sahaja Yang Mahaluhur, Yang Empunya segala Gelaran 

Bermaha, Yang dengan MahamurahNya sudi menganggap 
pengakuan hambaNya larat tiada mampu memujiNya dengan 
sepenuh-iengkapnya itu cukup sebagai Pujian! 



hlam: Faham Agama dan Asas Akhlak 

ISLAM: FAHAM AGAMA DAN 
ASAS AKHLAK 


Faham yang terkandung dalam istilah din, yang pada 
umumnya biasanya difahami serta diertikan sebagai agama, 
sesungguhnya tiada sama makna serta maksudnya dengan 
faham agama ( religion ) seperti ditafsirkan dan difahami dalam 
sejarah keagamaan Barat, atau lain-lain agama yang bukan 
Islam. Maka apabila kita memperkatakan perihal Islam dan 
merujuk kepadanya serta menggelarnya sebagai suatu ‘agama’, 
justeru sesungguhnya kita memaksudkan serta memahami 
makna ‘agama’ itu dengan makna dan maksud istilah al-din 
termasuk segala kandungan makna yang terdapat dalam istilah 
itu menurut rencana serta keistimewaan bahasa Arab. Segala 
kandungan makna yang terdapat dalam istilah din 1 itu 
merupakan bibit-bibit atau dasar-dasar makna yang semuanya 
meramukan dengan saksama dan sempurnanya, segala erti 
yang terkandung dalamnya masing-masing; dan segala bibit- 
makna atau makna-dasar itu pada kesemuanya merupakan 
pula suatu kesatuan faham yang padat mendalam serta jelas 


Dalam risalah ini tafsiran saya tentang segala dasar pengertian dan 
makna-dasar yang terkandung dalam istilah din itu berlandaskan 
kenyataan-kenyataan penggunaan bahasa Arab mengenainya 
sebagaimana yang terdapat dalam Kamus Agung Ibn Manzur yang 
sangat bermutu dan yang merupakan suatu ukuran tetap mengenai 
penyusunan kata Arab—salah satu Kamus yang teragung yang 
dihasilkan oleh insan—iaitu: Lisan al-Arab^ Yang saya gunakan itu 
iaitu yang telah dicetak semula di Beyrouth (Bayrut) pada tahun 
1968 mengandungi 15 penggal. Dalam risalah ini seterusnya akan 
saya rujuk Kamus ini sebagai IA. Mengenai apa yang dinyatakan 
dalam muka surat 4-7 risalah ini sila rujuk peng. J3: 166, ruang 2- 
171, ruang 2. Mengenai tafsiran faham al-din pula, dan lain-lain 
faham Islam yang berkaitan dengannya, saya telah berpandukan 
kepada al-Qur’an’ul-KarIm dan Hadlth Rasulu’LIah, salla’Lldhu 
‘alayhi wa sallam! 

pengertiannya, sebagaimana terbayang dalam Kitab Suci al- 
Qur’an‘ul-Karim dan dalam bahasa Arab yang memilikinya. 

Perkataan din berasal dari akar-kata Arab DYN yang 
mengandung banyak makna-dasar yang semuanya bersangkut- 
paut faham kandungannya masing-masing sehingga jelas 
menayangkan suatu gambaran pengertian yang meliputi 
semua kemungkinan pengertian yang terkandung dalamnya. 
Dan kandungan pengertian yang memperikan maksud faham 
al-din, yang menyeluruhi semua makna-dasar yang terdapat 
dalamnya itu, mencerminkan Agama Islam dengan sepenuh- 
lengkapnya; bahwa Agama Islam itulah yang merencanakan 
dengan sempurnanya segala kcmungkinan fahaman yang 
terkandung dalam makna dan maksud istilah al-din. Kadang- 
kala terdapat antara pelbagai makna-dasar istilah din itu 
seolah-olah berlaku perselisihan makna; berlaku makna yang 
masing-masing saling berlawan erti dan maksudnya. Namun 
begitu, kenyataan yang berdasar hanya kepada pandangan 
sepintas lalu ini tiada harus pula mendatangkan kekeliruan 
dalam memahaminya. Justeru kerana erti dan maksud din itu 
adalah suatu faham Islam yang ditafsirkan dan dihidupi dalam 
pengalaman hidup insan, maka itulah kenyataan terdapatnya 
makna-makna-dasar yang seolah-olah saling berlawan erti dan 
maksudnya satu sama lain itu sesungguhnya hanyalah 
membayangkan hakikat yang nyata terperi pada diri insan 
sebagai sifat insaniah jua: kerana insan itu mhani, tetapi dia 
j u S a j asm ani; insan itu akali, tetapi dia juga hayawani; insan itu 
baik, tetapi dia juga jahat; insan itu berilmu, tetapi dia juga 
jahil—dan sebagainya ini. Dan kenyataan hakikat ini semuanya 
mengikrarkan dengan tegasnya betapa sangat istilah din itu 
layak menayangkan suatu fahaman asasi dengan jelas serta 
benar memperikan hakikat serta pengalaman zahir dan batin 
diri insani secara tepat tiada bercampur yang samar. Dan daya 
istilah din itu demikian hingga dapat menangkap serta 
membayangkan erti pengalaman insan yang mempakan dasar 
dan punca hidupnya inilah yang membuktikan kejernihannya 
bagi mencerminkan kebenaran. 

Pelbagai makna-dasar istilah dln itu dapat dirumuskan 
kepada empat makna yang mengandung maksud yang 
merujuk kepada: 

1. keadaan berhutang; 

2. keadaan takluk menyerahkan diri; 

3. kuasa dan daya menghukum, atau daya-kuasa memberi 
hukuman, nilaian, dan pertimbangan; 

4. bawaan kecenderungan yang sedia ada pada diri insan, 
atau kebiasaan yang menjadi adat-resam. 

Dalam kenyataan yang berikut akan saya bentangkan suatu 
penjelasan yang ringkas tetapi tepat dan padat, yang akan 
menayangkan maksud terakhir istilah din itu, iaitu maksud 
yang membawa makna serta pengertian yang merangkumi 
keimanan, kepercayaan, amalan dan ajaran dan anutan yang 
dihidupi oleh Kaum Muslimin, baikpun secara bersendirian 
mahupun secara berkumpul bergabung sebagai Kaum dan 
Ummat, dan yang menjelmakan hakikatnya sebagai Agama 
yang digelar Isldm. 

Kata-kerja dana yang terbentuk dari akar-kata din 
mengandung makna: keadaan berhutang, termasuk makna- 
makna lain yang berkaitan dengan hal-ehwal hutang dan 
perhutangan. Dalam keadaan hal seseorang itu berhutang— 
yakni dalam keadaannya sebagai seorang da’in maka berikutlah 
pengertiannya bahwa orang itu menaklukkan dirinya, dengan 
erti menyerahkan dirinya, kepada kehendak-perintah hukum dan 
undang-undang mengenai perkara hutang dan perhutangan, 
serta mematuhi segala peraturan hukum dan undang-undang 
itu. Dalam pada itu orang itu juga menyerahkan dirinya 
menerima syarat-syarat yang dikenakan kepadanya oleh yang 
memberi hutang, yang juga digelar da’in . 2 Keadaan demikian 


Dam memaksudkan kedua-duanya; yang berhutang dan yang 
memberi hutang; dan kenyataan maksud yang seolah-olah 

membayangkan pula bahwa orang yang berhutang itu telah 
mengikat dirinya kepada suatu peijanjian, dan telah 
mengenakan kepada dirinya tugas menunaikan amanah 
membayar balik hutangnya; dan keadaan terkena tugas demikian 
im dinamakan dayn. Maka seterusnya, dalam keadaan 
berhutang serta mengikat perjanjian serta mengenakan kepada 
diri tugas membayar balik hutang itu, justeru tentulah nyata 
pula timbul perkaitannya dengan perkara hukuman, atau 
pertimbangan atau nilamn terhadap sesuatu demi mencapai 
keputusan yang wajar, iaitu: daynunah ; dan dengan perkara 
menjatuhkan hukuman, atau mengenakan pertimbangan atau 
nilaian yang mengakibatkan keputusan yang wajar terhadap 
sesuatu, laitu: iddnah —mengikut mana yang berkenaan 
padanya. Semua makna dan maksud perkataan dana, termasuk 
makna dan maksudnya yang saling berlawanan, memperikan 
kemungkinan berlakunya keadaan-keadaan yang dibayangkan 
serta digambarkan olehnya itu hanya dalam suasana susunan 
tatatertib serta peraturan kehidupan insan yang bermasyarakat, 
dan yang kehidupannya berlandaskan kegiatan perniagaan dan 
perdagangan dalam kota-kota atau bandar-bandaraya, yang 
dinamakan dengan kata-majmuk: mudun atau madain. Sebuah 
kota, bandar, atau bandaraya dinamakan madinah, dan di 
dalamnya terdapat kuasa pengawal yang menjalankan kerja 
menjatuhkan hukuman, memberi pertimbangan dan nilaian— 
menguatkuasakan peraturan hukum dan undang-undang, 
seperti hakim ; dan yang memerintah dan melaksanakan 
kuatkuasa pemerintahan, seperti gabenor —yang semuanya ini 
terangkum dalam makna istilah dayydn. Maka takat ini 
sudahpun jelas kepada kita, dengan hanya menghuraikan 
serba-sedikit sahaja perihal penggunaan kata-kerja dana dan 
kata-kata lain yang semuanya berkaitan dengannya dan 


berlawanan ini sesungguhnya dapat kita fahami secara yang 
munasabah apabila kita rujukkan dia dalam pengertian maknanya 
kepada msan sebagai mempunyai dua sifat—yakni: sifat diri yang 
akali dan diri yang hayawani. Sila lihat di bawah, ms. 35-41. 

berakar pada kata din jua, fahaman bahwa yang timbul tampak 
pada nazar renungan kita itu memperikan kehidupan adabi yang 
bertatasusila yang luhur —kehidupan bermasyarakat yang teratur 
tertib dalam kawalan hukum dan undang-undang serta 
kuatkuasa keadilan dan hikmat kewibawaan. 3 Istilah din itu 


Saya anggap terlalu amat penting bagi kita untuk memerhatikan 
dengan tilikan yang meneliti perkaitan yang mesra serta mendalam 
yang terdapat dalam faham din dan faham madinah yang terbentuk 
darinya. Perkaitan antara kedua faham ini menayangkan maksud 
yang sangat bermakna. Selain dari perkaitan antara kedua faham itu, 
kita juga harus menampakkan pada tilikan nazar-akali kita perkaitan 
antara peranan diri perseorangan insan yang Islam bernisbah 
kepada faham din, dan peranan diri-diri insan yang Islam yang 
bergabung sebagai masyarakat dengan nisbah kepada faham 
madinah. Nisbah maknawi harus tampak apabila kita sedari betapa 
kota yang dahulunya digelar dengan nama Yathrib itu berganti nama 
menjadi al-Madinah: Kotaraya —lebih tepat lagi Madinatul-Nabiyy: 
Kotaraya Nabi —yang berlaku tiada seberapa lama sesudah 
Rasulu’Llah, salla’Lldhu ‘alayhi wa sallam, berhijrah dan bermastautin 
di situ. Ummat Awwali Kaum Muslimin pertama-mula terbentuk di 
situ, dan Hijrah Rasulu’Llah, salta’Lldhu ‘alayhi wa sallam, ke situlah 
yang menandakan Zaman Baharu yang Bersejarah bagi insan semua. 
Kita harus lihat akan kenyataan hakiki bahwa nama serta gelaran al- 
Madinah itu demikian adanya kerana di situlah din yang sebenamya 
mulai nyata berlaku bagi insan: di situlah tempat di mana din yang 
hak berlaku; dan di situ jugalah insan yang Islam memperhambakan 
diri di bawah kawalan serta naungan serta kewibawaan dan hukum 
Rasulu’Llah, salla’Udhu ‘alayhi wa sallam, yang menjadi dayyannya.; di 
situ kesedaran serta keinsafan akan hutang kepada Tuhan Yang Hak 
menjelma dengan cara-bentuk tertentu, dan cara yang sah yang 
diperkenanNya bagi membayar balik hutang itu berkembang dengan 
jelasnya. Kotaraya Nabi menayangkan erti bahwa di situ Tempat 
Agama yang Hak dilangsungkan di bawah kewibawaan serta perintah 
hukumnya. Kita mungkin juga dapat melihat lagi maksudnya bahwa 
Kotaraya itu merupakan bagi Ummat Islam suatu Ringkasan susunan 
masyarakat dan politik Islam; dan bagi diri perseorangan yang Islam 
Kotaraya itu mengibaratkan badan-jasmaninya, di mana ruh-akalinya 
bertindak — menuturi tauladan dia saUaUdhu ‘alayhi wa sallaml — 
mengawal, menaungi, menguasai, menghukum diri dengan 

juga, din yang menjadi dasar serta asal istilah madinah, berkait 
rapat pula dengan kata-keija maddana 4 yang merujuk kepada 
madinah dan bermakna: membina, mendirikan bandar-bandar; dan 
juga. menaikkan ke taraf beradab, menghaluskan budipekerti, 
menimbulkan sifat keinsanan sejati— yakni: menjadikan manusm 
lebih berperikemanusiaan berlawan dengan sifat kebinatangannya. 
Dan dari kata-ketja maddana ini juga terbentuk istilah yang 
tiada asmg lagi bagi kita: tamaddun, yang bermaksud: keadaan 
kehidupan insan yang bermasyarakat yang telah mencapai taraf 
kehalusan tatasusila dan kebudayaan yang luhur bagi seluruh 
masyarakatnya. Maka dari makna-dasar istilah din yang 
membawa pengerdan keadaan berhutang itu terbentuk pula 
makna-makna lain yang saling berkaitan, seperti: merendahkan 
dm dalam penyerahan, menjadi hamba dan memperhambakan diri, 
melayan (seorang tuan); dan dari makna-dasar lain yang 
membawa pengerdan penghukum, penimbang, penilai, pemerintah, 
raja dan gabenor, penguasa yang berdaya menghukum, terbentuk 
makna-makna yang bermaksud: menjadi kuat-perkasa, berkuasa, 
tuan, berpangkat luhur, berdaulat agung; dan seterusnya lagi: 
hukuman, pertimbangan, nilaian, perintah dan titah, ganjaran, 
perhitungan (pada suatu waktu tertentu kelak). Apabila kita 
bayangkan sahaja dalam renungan nazar akali perihal 
gambaran suatu keadaan yang menayangkan berlakunya 
hukum dan undang-undang dan keadilan dan kewibawaan, 
dan suasana adab serta tatasusila luhur masyarakat dan 
tamadun yang semuanya ini terkandung sebagai rumusan 
yang jermh dalam faham din seperti yang telah diringkaskan di 
atas maka sudah barang tentulah harus tampak pula suatu 
keadaan diri insaniah yang wajib ada sebelumnya. Yakni harus 
ada terlebih dahulu suatu gaya dan cara berkelakuan pada diri 
msan, suatu perangai, yang selari, seia, sebati dengan apa yang 


pemerintahan yang adil. Untuk mendapatkan kenyataan lebih lanjut 
mengenai tafsiran yang berkenaan, sila rujuk di bawah m.s. 9-20' 21- 
26; 27-40; 41-43; 44-47 dan 48-61. 

4 LA, peng. 13:402, ruang 2-403, ruang I. 

dibayangkan olehnya pada dirinya sehingga terbayang pula 
pada hukum dan undang-undang dan keadilan dan 
kewibawaan dan suasana adab serta tatasusila-luhur masyarakat 
dan tamadun serta kehalusan budipekerti. Harus ada terlebih 
dahulu suatu perangai, cara-gaya berkelakuan, atau keadaan 
hidup serta kejadmn diri: suatu tabiat yang sesuai dengan apa 
yang dijelmakan olehnya sebagai keadaan hidupnya yang 
zahir, sehingga keadaan hidup yang tampak zahir itu 
mencerminkan sesuatu yang sudah teradat, sudah jadi pada diri, 
sudah menjadi adat-resam diri insani, sudah membayangkan 
tabmtnya. Maka dari kenyataan hakikat inilah dapat kita fahami 
perkaitan yang benar-benar munasabah yang menimbulkan 
dari kandungan faham din itu makna-dasar yang keempat 
tersebut di atas: bawaan kecenderungan yang sedia ada pada diri 
insan, yang sudah menjadi kebiasaan baginya, yang sudah 
menjadi adat-resamnya sehingga dapat digelar sebagai 
perangainya yang sebenamya, sebagai tabiatnya. Pada takat ini 
juga maka menjadi semakin terang bahwa faham din itu, pada 
dasamya sesungguhnya membayangkan serta menyaksikan 
dengan kenyataan yang hak akan adanya kecenderungan 
semulajadi pada diri insan yang mendorongnya untuk 
berdayausaha membentuk masyarakat dan menyusun cara 
hidup bermasyarakat, mentaati hukum dan undang-undang 
dan mencapai pemerintahan yang adil. Gambaran peri sebuah 
kotaagung, sebuah kerajaan, sebuah negararaya, yang tampak 
menjelma pada nazar akali sebagaimana ditayangkan oleh 
faham din, yang memang mengandung maksud demikian itu, 
amatlah penting bagi membantu mencapai kefahaman yang 
lebih mendalam perihal maknanya sebagai Agama, dan dari itu 
perlu diulang-ulangkan di sini, sebagaimana nanti akan 
disebut lagi apabila kita menghuraikan tentang kehidupan 
ruhani insan yang mengalami keadaan hidup beragama. 

Setakat ini saya baharu hanya melukiskan dengan secara 
ringkas garis-garis kasar faham din itu jua, sambil merumuskan 
pelbagai makna dan maksud yang terkandung dalamnya 
kepada empat pengertian, serta juga menunjukkan pelbagai 

nisbah yang berlaku antaranya masing-masing, baikpun nisbah 
yang benar-benar berlaku dalam kenyataan alam zahiri, 
mahupun nisbah yang berlaku dalam kenyataan alam 
maknawi. Dan ini semua hanya merupakan penghuraian yang 
merujuk semata-mata kepada keadaan hidup duniawi jua, 
yakni yang semata-mata berkisar dalam maudhuk di sekitar 
pengalaman hidup yang sekular berdasar kepada penggunaan 
bahasa Arab terhadap keadaan hidup demikian. Di sekitar 
pengalaman hidup beragama, pengalaman hidup ruhani yang 
merencanakan nisbah antara insan dan Tuhan dan apa yang 
diperkenan olehNya mengenai nisbah antara insan sesama 
insan, maka pelbagai makna-dasar yang terkandung dalam 
faham din itu—meskipun tetap menayangkan makna-makna 
asasi yang sama seperti yang telah dihuraikan di atas— 
semuanya mengalami penyatuan faham dan maksud, penyatuan 
yang mendalam pengertiannya, yang membawa kepada 
kefahaman yang sekaligus benar memperikan pengalaman 
ruhani yang dialami oleh diri insan, serta juga memperikan 
Agama Islam itu sebagai keimanan, kepercayaan dan amalan 
serta ajaran yang dialami serta dihidupi oleh tiap anggota Kaum 
Muslimin yang merupakan Ummat Islam, dan juga sebagai 
keimanan, kepercayaan, amalan dan ajaran yang dialami serta 
dihidupi oleh seluruh Ummat Islam. 

Bagaimanakah dapat faham yang menayangkan keadaan 
berhutang itu diterangkan dalam rangka kehidupan beragama 
yang sudah sememangnya bersabit dengan pengalaman hidup 
ruhani?—mungkin ada yang bertanya; apakah sifat hutang itu? 
dan kepada siapakah insan berhutang? Kita menjawab bahwa 
insan berhutang diri, budi dan daya kepada Allah, Subhdnahii 
wa Taala, Khaliqnya dan Raziqnya, yang menjadikannya 
daripada tiada kepada ada, dan sesudah dia ada, terus 
memeliharanya dalam keadaan dia itu berada. Pada suatu 
ketika insan itu hampa dan tiada, dan kini dia ada: 

alilAsr <jda aJ5LC*J')/I LaLs- •klij 
SjiiiJl Liiiii AaLp iUaJl LaI?:- f j&» j Ki 
L«J>- aljtijl 'Jr L«jl ^Ua*Jl ljJ-C«S\j l>liaP AicJaiJl Laiat» 



Bahwa sesungguhnya insan itu telah Kami jadikan 
daripada intisari tanah. Kemudian Kami tempatkan 
dia sebagai mani di suatu tempat kediaman kukuh 
menetap. Kemudian Kami jadikan mani itu seketul 
darah mengental, dan darah itu Kami jadikan 
(janin) segumpal, kemudian dari gumpalan itu 
Kami jadikan tulang, dan tulang itu Kami salut 
dengan daging; kemudian Kami tumbuhkan 
daripadanya itu satu makhluk lain. Mahabahagialah 
Allah, Khaliq yang Terbaik! 5 

Insan yang memikir dan merenungkan baik-baik tentang asal- 
usul dirinya tentu akan insaf tahu bahwa beberapa puluh tahun 
yang lalu dia itu tiada; dan seluruh bangsa manusia yang kini 
berada pun jua tiada, dan tiada mengetahui akan 
kemungkinannya berada seperti dia kini berada. Hakikat ini 
berlaku bukan sahaja pada dirinya dan pada segenap manusia 
kini, akan tetapi juga pada semua bangsa manusia daripada 
abad datang kepada zaman dari pertama-mula zahirnya dalam 
perhitungan masa. Maka insan yang dengan ikhlas dan 
sungguh-sungguh memikir-renungkan hakikat ini memanglah 
sudah sedia insaf tahu secara langsung menerusi ilmu yang ada 
pada hak dirinya sendiri bahwa rasa berhutang diri, budi, dan 
daya akibat diadakan daripada ketiadaan itu bukanlah dapat 
ditujukan kepada ayah-bundanya, kerana dia juga insaf tahu 


5 Al-Mu’minun (23); 12-14. 

bahwa ayah-bundanya keduanya itupun mengalami keadaan 
kejadian yang sama, dijadikan oleh Yang Menjadikan dan 
Yang Memelihara itu Satu jua. Dan juga seterusnya, bukanlah 
insan itu sendiri yang menyebabkan dirinya bergerak tumbuh 
membesar daripada keadaan seketul darah mengental hingga 
menjadi manusia dewasa-lengkap yang kini berdiri tegak 
sempurna ini. Dia tahu bahwa sedangkan dalam keadaannya 
dewasa-lengkap dan sempurna ini, tiada juga dapat dia 
menjadikan bagi dirinya indera penglihatannya dan 
pendengarannya dan lain-lain lagi—apatah pula dapat, dan 
jangankan lagi berdaya dia, dengan sengaja sedar 
menggerakkan dirinya tumbuh membesar dalam keadaan 
dhaif tiada larat sebagai janin segumpal itu! Dan lagi pula: 


P&h && & ptt # ^ 2% lsC\ iij 


Apabila Tuhanmu mengeluarkan daripada Anak 
Adam—daripada tubuhnya—zuriatnya dan 
menyuruhnya mengangkat saksi terhadap dirinya 
dengan Berkata: ‘Bukankah Aku Tuhan kamu?’ 
Maka mereka (menjawab) berkata: ‘Ya! kami 
saksikan!’ 6 


Insan yang mendapat hidayah atau petunjuk Ilahi insaf tahu 
bahwa kunhi dirinya itu sendiri, yakni nyawanya atau ruh atau 
nafsinya, sudahpun mengakui menerima Allah Subhanahu wa 
Taala sebagai Tuhannya Yang Hak ‘sebelum’ lagi dia 
dizahirkan ke dalam dunia sebagai insan, sehingga insan 
demikian itu sedar mengenali Yang Menjadikan dan 
Mengasuh dan Memeliharanya. Sifat hutang akibat dijadikan 
daripada tiada kepada ada itu demikian besar terlalu sangat 


6 Al-A‘raf (7); 172. 

menghampakan dalam segala-galanya, sehingga insan, pada 
‘saat’ dia dijadikan dan diadakan, sudah mesra terlibat dalam 
keadaan kemgian habis-habisan; kerana dia bagi pihak dirinya 
sesungguhnya tiada mempunyai, tiada memiliki sesuatu 
apapun jua memandangkan bahwa segala-galanya—segala 
yang di sekelilingnya, segala yang mengenainya, segala yang di 
dalam dirinya, di luar dirinya, daripada dan kepada dalam dan 
luar dirinya semuanya ini—dimiliki oleh Khaliqnya Yang 
Memiliki Semua. Dan insan hampa dan papa dalam kerugian 
yang mutlak kerana hutang dirinya tiada dapat ditebusnya. 
Maka inilah maksud Kata-kata Suci dalam al-Qur’an‘ul-Karim: 


Jb 5t 


Sesungguhnya insan itu benar-benar dalam 
kerugian ( khusrin ). 7 

Memandang bahwa dia hampa dan papa tiada mempunyai 
sesuatu apapun jua bagi menebus kerugiannya serta 
‘membayar balik’ hutangnya, melainkan kesedaran dirinya jua 
yang insaf akan hakikat bahwa dia itulah sendiri yang menjadi pokok 
hutangnya, maka dia harus ‘membayar balik’ dengan dirinya, 
dia harus ‘memulangkan’, harus ‘mengembalikan’ dirinya 
kepada Yang Empunya Yang Memilikinya dengan mutlak. 
Dialah sendiri hutang yang harus ‘dibayarkan kembali’ kepada 
Yang Empunya, dan ‘mengembalikan hutang’ bererti 
menyerahkan dirinya dalam khidmah kepada Tuan Pemiliknya, 
merendahkan diri di hadapanNya—dan dari itulah maka insan 
yang mendapat hidayah bersungguh-sungguh dan dengan 
kesedaran sejati memperhambakan dirinya hanya sanya kerana 
Allah Subhanahu wa Ta‘ala demi menunaikan TitahNya dan 
LaranganNya dan HukumNya, dan dengan demikian 


7 Al-Asr (103): 2. 

menghidupi dalam dirinya segala Kehendak-PerintahNya. 
Pengertian yang merujuk kepada faham ‘pulang’, atau ‘pulih’, 
atou ‘kembali’ mengenai ‘pengembalian diri’ yang 
dimaksudkan di atas itu sesungguhnya juga jelas tampak dalam 
rencana bentuk pengertian faham din, kerana memang benar 
bahwa pengertian ‘pulang’ atau ‘pulih’ atau ‘kembali’ itu 
bererti dan bermaksud: pulang, atau pulih, atau kembali hepada 
tabiat asali atau semuUijadi, yakni: kepada sifat hakiki diri insani, 
kepada sifat asalinya, sebagaimana yang nanti akan diterangkan 
pada tempatnya yang wajar. Faham ‘sifat asali’ yang saya 
maksudkan di sini merujuk kepada sifat ruhani, dan bukan 
hanya kepada sifat jasmani, sebagai hakikat insan. 8 Perlu juga 


Pulang, pulih, atau kembali juga bermakna: ‘uwwida, dengan 
maksud kembali kepada yang lampau, yakni: kembali kepada apa 
yang sudah diadatkan. Maka itulah berkait dia dengan maksud 
faham din merujuk kepada makna-dasar bilangan ke-4 yang tertera 
pada m.s. 5 di atas, laitu yang merujuk kepada ‘bawaan 
kecenderungan dan ‘kebiasaan yang menjadi adat-resam’. Dengan 
erti kembali kepada adat’ maka maksud makna-dasar din sebagai 
sama dengan ‘uwwida itu merujuk kepada pengembalian kegada apa 
yang sudah disunnahkan oleh Nabi Ibrihim ‘alayhi'1-saldm. Sila 
lihat di atas, m.s. 8-10; dan di bawah m.s. 20-32. Berkenaan dengan 
hal ini perlu dijelaskan bahwa dengan kata ‘adat’ di sini bukanlah 
dimaksudkan adat yang berasal dan berkembang-berubah dalam 
sejarah dan kebudayaan insan, dan yang berakar-punca serta 
bersumber pada akal nazari. Yang dimaksudkan di sini adalah 
perkara yang telah dinyatakan, diperintahkan dan diajarkan oleh 
Allah, Subhanahu wa Ta’dla, kepada para Anbiya’ dan Mursalln 
dengan sedemikian lakunya sehingga meskipun para Anbiya’ dan 
Mursalln ltu zahir berselangan bergiliran masing-masing zamannya 
berputusan satu sama lain, namun apa yang dibawa serta 
disunnahkan olehnya itu sama jua seolah-olah berkaitan satu sama 
lam, seolah-olah kesemuanya merupakan suatu tradisi yang diturun- 
temurunkan tiada berkeputusan. Padahal apa yang dibawa serta 
disunnahkan oleh para Anbiya’ itu bukan yang diadatkan sebagai 
tradisi, akan tetapi kenyataan hakikat yang sama yang diberikan oleh 
Tuhan Yang Hak itu Satu jua. 

diterangkan di sini bahwa menurut Kata-kata Suci dalam al- 
Qur’an‘ul-Karim: 




Demi langit yang mengandung hujan- 9 10 


perkataan yang ditafsirkan di sini sebagai hujan adalah raj 
vang menurut ertikata bermakna: pemulangan, pemulihan, 
pengembalian 10 yakni: sesuatu yang dikembalikan terus berkali-kalr, 
jadi Ayat Suci itu dapat diteijemah-ringkaskan menurut erti- 
kata sebagai: ‘Demi langit yang mengandung pengembalian’, 
atau ‘Demi langit yang mengandung sesuatu yang dikembalikan 
terus berkali-kali’ . Perkataan ‘pengembalian’ ditafsirkan sebagai 
‘hujan’ kerana Allah, Subhdnahu wa Taala, ‘mengembalikan’ air 
hujan terus berkali-kali dari langit ke bumi. Pengembalian air 
hujan yang dimaksudkan itu adalah ‘pengembalian yang baik’ 
dengan erti manfaat, faedah dan keuntungan, kerana air hujan 
vang kembali ke bumi itulah yang menumbuh-hidupkan 
tanam-tanaman bagi faedah, manfaat dan keuntungan hidup 
insan dan lain-lain lagi. Maka dari itu berikutlah maksudnya di 
dalam Kitab Suci al-Qur’an‘ul-Kar!m bahwa istilah serta faham 
raj‘ itu juga digunakan dengan mengandung erti yang sama 
dengan istilah serta faham rabah yakni: keuntungan , n yang 
menjadi lawan bagi istilah serta faham khusr, yakni: kerugian, 
yang telahpun dirujuk di atas tadi. Kini patutlah pula di sini 
disebutkan, bahwa salah satu makna-dasar istilah din yang 
belum lagi dihuraikan di atas adalah: hujan yang turun berkali- 


9 Al-Tariq (86): IV, Sila lihat juga LA, peng. 8: 120, ruang: 2. 

10 Sesungguhnya harus tampak bahwa antara faham yang dihuraikan di 
sini dan pelbagai penggunaan kata-keija raja‘a dengan segaia 
bentuknya dalam al-Qur’an‘ul-Karim itu memang terdapat perkaitan 
yang mesra yang semuanya merujuk kepada pengembalian insan 
kepada Tuhannya Yang Hak. 

LA peng. 2: 442, ruang 2-445, ruang 1. 


ii 




16 


Syed Muhammad Naquib al-Attas 


kali —hujan yang datang kembali berkali-kali; dan dari itu 
maka kita lihat bahwa din, menurut pengertian ini, seperti 
hujan yang kembali berkali-kali, merujuk kepada faham jaedah, 
manjaat, dan keuntungan (rabah ). Apabila kita katakan tadi 
bahwa untuk ‘membayar balik’ hutangnya insan harus 
‘mengembalikan’ dirinya kepada Allah, Subhanahu wa Ta‘ald, 
Yang Memilikinya, dia mengembalikan dirinya itu, seperti juga 
hujan yang kembali berkali-kali, merupakan suatu keuntungan 
baginya. Dan inilah maksud pepatah Arab: 

Barangsiapa memperhambakan dirinya beruntung. 12 

Kata-kata ‘memperhambakan dirinya’ (ddna nafsahu) bererti: 
‘menyerahkan dirinya’ (dalam khidmah), 13 dan juga: 
‘mengembalikan dirinya’ (kepada Pemiliknya) seperti yang 
telah diterangkan. Oleh kerana kata-kerja ddna itu 
mengandung makna yang merujuk kepada keadaan berhutang 
maka tampaklah maksud sebenar pepatah di atas itu sebagai 
mengisyaratkan erti; 

Barangsiapa (yakni setelah insaf akan hakikat 
bahwa dirinya itulah pokok hutangnya kepada 
Tuhannya Yang Hak) menyerahkan dirinya (yakni 
mengakibatkan penyerahan terhadap dirinya agar 
dapat dikembalikan kepada Yang Memilikinya, dan 
setelah mengakibatkan penyerahan itu maka dia 
mengembalikan dirinya itu) beruntunglah dia (yakni 
sebab dia telah menunaikan pembayaran balik 
hutangnya dan dengan demikian telah menebus 


12 


13 


LA peng. 13: 167, ruang 1. 

Mengenai khidmah yang dimaksudkan di sini sila lihat di bawah m s 
20-23 

dirinya—bahkan sehingga mendapat faedah 
keuntungan ganjaran daripada Allah, Subhanahu wa 
Taala). 

Dan maksud pengertian yang sama terdapat dalam kandungan 
sabda Rasulu’Llah, salla‘Lldhu ‘alayhi wa sallam: 

-Utj li* 4***Jtj Ji 


Yang cerdik-pandai itulah dia yang menyerahkan 
dirinya (memperhambakan dirinya, menaklukkan 
dirinya) dan beramal bagi (mencapai) apa yang 
akan didapati sesudah mati kelak . 14 

'Apa yang akan didapati sesudah mati kelak’ bererti: ‘apa yang 
akan dikira baik’ (kerana amal salihnya), yakni ‘ganjarannya’, 
'pengembalian baiknya’, seperti pengembalian air hujan tadi 
vang membawa manfaat serta keuntungan kepada bumi 
dengan menumbuh serta menghidupkan tanam-tanaman yang 
berguna bagi kehidupan. Sebagaimana air hujan memberi 
hidup kepada bumi yang tanpanya itu menjadi mati, begitulah 
din memberi hidup kepada insan yang tanpanya memang 
mati’ jua. Tepat benarlah kiasan ini dengan Kata-kata Suci 
Allah, Subhanahu wa Taala: 




JJu (j* ^<dJt Jjjl L»3 


—Dan hujan yang Allah turunkan dari langit dan 
dengannya diberi hidup olehNya bumi yang sudah 
mati — 15 


14 


15 


LA , peng. 13: 169, ruang 2. 
Al-Baqarah (2): 164. 

Maka dengan ‘mengembalikan’ dirinya kepada Tuan 
Pemiliknya; dengan cara taat setia dan sungguh benar menurut 
segala TitahNya dan LaranganNya dan HukumNya serta 
PerintahNya, maka insan yang beramal secara ini akan 
dikurmai ganjaran agung daripada Tuhannya Yang Hak yang 
akan diterimanya sebagai ‘pengembalian baiknya’. Dan 
pengembalian baiknya’ ini akan dianugerahkan kepadanya 
dengan kelebihan yang berganda nilainya daripada apa yang 
dikembalikan olehnya itu, seperti Firman Suci Allah, 
Subhdnahu wa Taala, dalam al-Qur’an‘ul-KarIm: 


Liliwsl iJ * 


Lijj aJJT 'jOjiu (^JJT \l 


Siapakah dia yang akan memberi pinjam kepada 
Allah suatu pinjaman baik yang akan Allah 
gandakan faedahnya berkali-ganda? 16 


Perhatikanlah bagaimana temyata di sini bahwa kata-kerja 
yang digunakan untuk memberi makna ‘pinjam’ (yuqridu )— 
yakni daripada akar-kata QRD yang memjuk kepada 
pinjaman. qard tiada sama maksud ertinya dengan pinjaman 
yang disebut sebagai ‘hutang’ ( dayn ), kerana penggunaan 
lstilah ‘hutang’ itu hanya memjuk kepada insan belaka. 
Pinjaman yang dimaksudkan di sini adalah: ‘pengembalian 
sesuatu yang tadinya dipunyai atau dimiliki oleh Pemilik Yang 
kim memintanya balik semula, dan yang hams dikembalikan 
kepadaNya. Insan adalah hak-milik Allah, Subhanahu wa 
Ta ald, dan kezahirannya ada daripada tiada itu hanyalah 
dipinjamkan kepadanya untuk sementara waktu jua. 
Sebaliknya pula, kata-kata ‘pinjaman baik’ (qardan hasanan), 
apabila digunakan untuk memjuk kepada insan seperti dalam 
Firman Suci ini, mengandung makna kiasan, dengan maksud 


16 


Al-Baqarah (2): 245. 

bahwa yang dirujuk itu adalah ‘khidmahnya kepada Allah, 
Subhanahu wa Ta‘ala, ‘amal baik-nya’, kerana ini semua 
memanglah dapat dikatakan sebagai miliknya; dan penyerahan 
miliknya kepada Allah, Subtmnahu wa Ta‘ala, inilah yang akan 
dibalas dengan kumia ganjaran yang berlebih-ganda nilainya 
itu. Allah, Subhdnahu wa Ta‘ald —Dia Itulah Pembalas, 
Penimbang, Penilai, Pemberi Hukuman: Al-Dayyan. Dialah 
Raja Agung Pemilik Semesta Semua: Malik di Hari 
Pembalasan: yawm al-din yang juga digelar Hari Perhitungan: 
yawm al-hisdb. Tampak jelas di sini bahwa din juga bererti: 
‘perhitungan yang tepat-benar’, ‘perhitungan yang betul 
belaka’: hisab al-sahih. Din adalah ‘pemberian sukatan yang 
pada-tepat kepada suatu bilangan atau sesuatu’ sehingga 
keadaan sesuatu yang telah dikenakan din itu menjadi tepat 
pada tempatnya; dan bilangan yang telah dikenakan din itu 
mempakan ‘bilangan yang saksama seimbang’: ‘adad al- 
mustawa. Makna din yang jelas mirip kepada perkara 
perhitungan dan sifat hisab ini mengemukakan kenyataan 
faham tentang adanya berlaku suatu Rencana Kelengkapan 
Undang-Undang yang mengawal serta memerintah keadaan 
semesta semua sehingga segala-galanya terkawal tenteram 
dalam keseimbangan yang mahasempuma. 17 Justem sebab 
Allah, Subhdnahu wa Ta‘ala, itu disifatkan sebagai Raja Agung 
Pemilik Semesta Semua, dan segala yang lain daripadaNya itu 
diperikan sebagai Kerajaan AgungNya yang diKawal serta 
diPerintah olehNya dengan Kekuasaan dan Kewibawaan yang 
Mahamutlak: malakut, menegaskan lagi bahwa insan itu adalah 
milikNya, yakni mamlukNya, kepunyaanNya, hambaNya. Maka 
dari itu din sebagai faham dalam rangka kehidupan beragama 
juga memjuk kepada keadaan menjadi hamba yang dimiliki 
oleh Tuannya—yakni menjadi mamluk. Bahkan sesungguhnya, 
faham perhitungan, ganjaran, pembalasan, seksaan —semua ini 
hanya mendapat pengesahan makna serta maksudnya: apabila 


17 


Sila lihat LA f peng 13: 169, ruang 1. 

tiap faham ini mempunyai sasaran atau rujukannya masing- 
masing. Dan sasaran atau rujukan faham ini masing-masing 
hanyalah berlaku sah apabila dikenakan kepada mamluk, yakni 
kepada hamba yang dimiliki oleh tuannya; dan tuannya itulah 
yang mempunyai hak-kuasa melakukan perhitungan dan 
pembalasan dan seksaan dan yang memberi ganjaran 
kepadanya. Maka itulah maksud Ayat Suci al-Qur’an‘ul-Karim: 


UkPj Uy % \1L. 



Apabila kita mati kelak dan menjadi debu dan 
tulang, sungguh benarkah akan kita terus 
menerima ganjaran dan seksaan ? 18 

Istilah madinun yang berakar pada din jua, biasanya 
difahamkan sebagai merujuk kepada orang yang menerima 
ganjaran atau seksaan, tergantung kepada perbuatan kerjanya. 
Akan tetapi bagaimanapun, istilah madinun atau madinin 19 
sebenamya merujuk kepada mamlukun atau mamlukin jua; jadi 
maksud Ayat Suci di atas ini samalah dengan erti: 

Apabila kita mati kelak dan menjadi debu dan 
tulang, sungguh benarkah akan kita tetap dimiliki 
sebagai hamba (oleh Allah, Subhanahu wa Ta‘dla )} 20 

Saya telah katakan tadi bahwa penyerahan diri insan itu 
bermakna: ‘penyerahan diri dalam khidmah’ kepada Allah, 
Subhanahu wa Taala. Kini saya jelaskan lebih lanjut bahwa yang 
dimaksudkan dengan ‘khidmah’ itu sebenamya bukanlah 
sebarang khidmah, atau khidmah yang diberikan kepada 
sesama insan, atau yang diberikan kepada badan-badan. 


18 Al-Sdffdt (37): 53. 

19 Sila lihat al-Wdqi'ah (56): 86. 

20 Sila lihat LA peng. 13: 170, ruang 1. 

lembaga dan yayasan yang dibina oleh insan. Faham khidmah 
itu memang membayangkan makna bahwa orang yang 
memberi khidmah itu ialah orang yang ‘bebas’, yakni bukan 
hamba belian, akan tetapi yang ‘menjadi tuan’ bagi pihak 
dirinya, yakni yang berhak atas dirinya. Sebaliknya pula faham 
mamluk membayangkan makna bahwa insan yang menjadi 
mamluk itu dimiliki oleh yang menerima khidmahnya: seorang 
mamluk dipunyai oleh malik. Maka dari itu tiada kita gelar insan 
yang berkhidmah kepada Tuhannya Yang Hak itu sebagai 
khadim atau khaddam, —yakni dengan menggunakan gelaran 
yang terbentuk dari kata khidmah —yang merujuk kepada orang 
yang keija di rumah makan gaji melayani tuan rumah; akan 
tetapi kita gelar dia ‘abid, yakni: hamba yang dimiliki, dan 
lebih tepat lagi kita gelar dia ‘abd, yakni: hamba Allah, 
Subhanahu wa Taala, kerana istilah ‘abd itu memanglah sedia 
membayangkan makna bahwa dia dimiliki oleh Yang 
Menerima khidmahnya, seperti maksud makna istilah mamluk 
itu jua. Demikianlah maka daiam rangka faham Agama Islam, 
istilah ‘abd itulah yang benar betul bagi digunakan untuk 
merujuk kepada insan yang dengan keinsafan bahwa dia itu 
berhutang diri, budi dan daya secara yang mutlak kepada 
Allah, Subhanahu wa Taala, kemudian mengabdikan dirinya 
dalam amal-khidmah kepadaNya jua. Dan kerana inilah maka 
keija khidmahnya itu digelar dengan gelaran yang benar betul 
dan tepat baginya, yakni: ‘ibadah, yang terbentuk dari akar-kata 
‘ABD; dan amalan, atau pekeijaan, atau perkhidmatannya itu 
digelar ‘ibadat. ‘Ibadat merujuk kepada segala perbuatan, 
amalan, atau perkhidmatan yang disedari dan dilakukan 
dengan sukarela dan yang ditujukan semata-mata kerana dan 
kepada Allah, Subhanahu wa Taald, dan tiada kerana dan 
kepada yang lain, dan yang diperkenan olehNya, termasuk 
segala amalan seperti salat yang difardhukan dan yang lain 
pula. Dengan pengabdian diri yang dilakukan sedemikian cara 
amalannya maka insan itu menunaikan tujuan maksud 
kezahirannya serta kejadiannya sebagai makhluk, seperti 
Firman Suci Allah, Subhdnahu wa Taala: 

Tiada Kujadikan Jin dan Insan melainkan baginya 
mengabdikan diri kepadaKu jua . 21 

‘Mengabdikan diri’ bermaksud: ‘membuat keija ibadat’. 
Apabila kita katakan tadi bahwa insan yang beribadat itu 
menunaikan tujuan maksud kezahirannya dan kejadiannya 
sebagai makhluk, harus sudah tampak jelas bahwa kesedaran 
tentang tugas yang timbul dalam diri insan untuk menunaikan 
kewajiban tanggungjawab berabdi kepada Tuhannya Yang Hak 
itu datang sebagai suatu anjuran rasa-diri yang sesuai pada 
sifat asalinya yang memang sedia berkecenderungan untuk 
beribadat. Kecenderungan ini, yang menjadi bawaan 
semulajadi atau tabiat insaniah, telah kita sentuh mula-mula 
tadi mengenai pengertian faham din sebagai adat yang telah 
menjadi mesra sebati dengan diri insan. Namun demikian, 
dalam rangka faham Agama Islam yang merujuk kepada 
kehidupan ruhani maka pengertian ini, yang merujuk kepada 
tabiat dan sifat asali insan, digelar dengan istilah fitrah. Justeru 
sesungguhnya din juga bermakna fitrah . 22 Fitrah adalah 
Rencana yang membayangkan sifat tabii segala makhluk; dia 
adalah Cara Allah, Subhanahu wa Ta‘ala, menjadikan sesuatu, 
yakni: sunnat Allah dan segala sesuatu itu dijadikan dengan sifat 
sempurna yang menepati rencana yang telah dijadikari 
baginya, dan masing-masing diletakkan tepat pada tempatnya 
yang wajar. Fitrah itu adalah Undang-Undang Allah, Subhanahu 
wa Taala: tunduk takluk menyerah kepadanya membawa 
akibat ketenteraman diri, kerana yang demikian itu bererti 
mengisbatkan hakikat yang sedia terkandung dalam sifat asali 
diri; ingkar angkuh melawannya membawa akibat kekacauan 
diri, kerana yang demikian itu bererti mengisbatkan yang batil 

yang janggal pada sifat asali diri. Maka jitrah itu ketertiban 
berlawan dengan kekacauan; keadilan berlawan dengan 
keialiman. Apabila Allah, Subhanahu wa Taala, Berfirman: 
“Bukankah Aku Tuhan kamu?” dan diri asali insan 
mengangkat saksi bagi pihaknya sendiri menjawab: “Ya!”, 
menerima dan mengakui hakikat Ketuhanan Tuhannya Yang 
Hak, maka insan telah mengikat dirinya kepada suatu 
Peijanjian Asali dengan Tuhannya itu. Dengan itu maka 
apabila insan dizahirkan sebagai insan yang mengalami 
kehidupan duniawi ini, dia akan—jikalau diberi hidayah 
kepadanya—‘mengingati’ Peijanjian Asalinya dan akan 
mengeijakan amalan ibadatnya sebagaimana yang telah 
diringkaskan di atas sehingga seluruh salatnya, segala amal 
salihnya, hidupnya dan matinya itu semua dihidupi lengkap 
dalam dirinya semata-mata kerana Allah, Subhanahu wa Taala. 
Sesungguhnya, salah satu faham jitrah sebagai bermaksud 
kepada din memang benar merujuk kepada pengisbatan diri 
asali insan akan Peijanjian Asali itu . 23 Faham penyerahan yang 
dimaksudkan dalam kenyataan di atas bererti penyerahan yang 
disedari serta diredhai; dan penyerahan demikian tiada 
mengakibatkan hapusnya ‘kebebasan’ bagi insan yang menyerah 
itu, justeru kerana ‘kebebasan’ sesungguhnya bererti: bekerja, 
berbuat, dan bertindak menurut kehendak sifat asali atau tabiat hakiki 
msan; kerana pekeijaan, perbuatan dan tindakan yang 
dianjurkan oleh sifat asali insan itu membawa insan kembali 
semula ke darajat diri hakikinya, dan yang demikian itu adalah 
perbuatan yang membebaskan dia daripada belenggu 
hayawaniah dan penjara kefanaan, dan membawa dia pulih 
kepada pengenalan dirinya yang hak yang senantiasa 
mengikrarkan Hak Ta‘ala. Kita harus insaf bahwa faham 
kebebasan itu bermaksud kepada kebebasan daripada diri 
hayawani, dan dia merujuk kepada kebebasan diri ruhani jua. 
Maka insan yang benar-benar bebas ialah dia yang 

membebaskan diri ruhaninya daripada diri hayawaninya 24 — 
yakni dia menjadi bebas daripada penuntutan abadi dan 
daripada hutang agungnya. Insan yang menyerahkan dirinya 
kepada Allah, Subhanahu wa Taala, sedemikian caranya itu 
dialah yang menghidupkan dalam dirinya kenyataan din yang 
sempurna. 

Penyerahan diri—kita katakan lagi—bermaksud kepada 
penyerahan yang disedari serta diredhai dengan sepenuh hati 
sebab andaikata penyerahan itu tiada disedari dan diredhainya 
maka betapakah dapat penyerahan demikian itu benar-benar 
digelar dan diberi maksud sebagai penyerahan sejati ? Faham 
penyerahan diri itu memang suatu faham yang terdapat pada 
akidah semua agama, namun demikian kita tetap teguh 
mendakwa bahwa tiada semua agama memberi faham dan 
melakukan penyerahan sejati. Penyerahan diri itu bukanlah 
yang dimaksudkan penyerahan yang berlaku hanya dalam 
sementara waktu, atau yang berlaku sekali-sekali sahaja, sebab 
penyerahan sejati adalah suatu perbuatan diri yang berlaku 
terhadap diri itu sendiri secara terus-menerus meliputi 
jangkamasa kehidupan akhlakiahnya; dan bukan pula 
penyerahan diri itu suatu tindakan batin yang berlaku hanya 
dalam hati dan akal fikiran belaka, tanpa dijelaskan pula secara 
zahir pada diri jasmani sebagai amal-ibadat yang mematuhi 
dengan taat-setia Perintah Allah, Subhdnahu wa Taald. 
Penyerahan diri kepada Kehendak Allah, Subhanahu wa Taala, 
itu samalah maksudnya dengan taat kepada PerintahNya. 
Istilah yang mengandung makna penyerahan diri seperti yang 
dimaksudkan—yakni penyerahan sejati —adalah: aslama 
sebagaimana dijelaskan maksudnya oleh Firman Suci Hak 
Ta‘ala dalam al-Qur’an ‘ul-Karlm: 


24 


Bahwa insan itu mempunyai dua diri, sila lihat penjelasannya di 
bawah, m.s. 36-41. 



Islam: Faham Agama dan Asas Akhlak 


25 


4 » 




Lo 


u*3 


Dan siapalah yang terlebih baik agamanya 
daripada dia yang menyerahkan wajahnya kepada 
Allah ? 25 

‘Menyerahkan wajahnya’ ( aslama wajhahu) bererti menyerahkan 
seluruh dirinya, yakni kunhi dirinya ; sebab wajah insan itulah 
yang mencirikan diri seseorang; yang memperikannya, yang 
memperkenalkannya kepada yang lain; yang merupakan 
punca penumpuan kehormatannya dan tempat letak 
kemuliaannya—dan wajah insan itu letaknya luhur di 
kemuncak badan jasmani seolah-olah bagai istana yang 
memahligaikan akalnya. Maka itu pengertian ‘menyerahkan 
wajah’ itu memaksudkan ‘menyerahkan segala-galanya yang 
dianggap sangat berharga bagi diri seseorang’; dan diri itu 
sendirilah yang dianggap sangat berharga baginya, dan 
penyerahannya itu tentulah bererti penahannya yang habis- 
habisan. Dtn yang dimaksudkan dalam Ayat Suci ini tiadalah 
lain daripada Islam yang namanya itupun memang terbentuk 
dari dasar kata aslama itu jua. Sungguhpun benar dan tiada 
syak lagi bahwa ada agama atau bentuk agama atau cara- 
kaedah agama yang lain daripada Islam. Akan tetapi din atau 
agama yang benar-benar melakukan penyerahan sejati: istislam 
kepada Allah, Subhanahu wa Taala, itulah sahaja yang terbaik, 
dan itulah sahaja yang diterima sah dan diredhai olehNya, 
seperti Firman SuciNya dalam al-Qur’an‘ul-Karim: 


25 


Al-Nisa* (4): 125. 


26 


Syed Muhammad Naguib al-Attas 


^ 'S& cP W £frf C?5 


Barangsiapa yang ingin mengikut agama selain 
daripada Islam, justeru tiada akan diterima sah 
daripadanya —; 26 

dan lagi: 

JUP K d\ 


Sanya sesungguhnya Agama di sisi Allah (yakni: 
yang diterima sah olehNya) adalah al-lslam . 27 

Menurut Kitab Suci al-Qur’an‘ul-Karim insan tiada dapat 
mengelakkan diri daripada keadaan hidup beragama, yakni 
hidup menganuti din, sebab segala semesta tunduk takluk me- 
nyerah diri ( aslama ) kepada Kehendak Allah, Subhanahu wa 
Taala. Dari itu maka istilah din itu dikenakan juga 
penggunaannya bagi merujuk kepada agama-agama yang lain 
daripada Agama Islam. Walau bagaimanapun, harus tampak 
pula bahwa perbezaan yang membezakan Islam dari Iain-lain 
agama itu nyata pada cara-kaedah penyerahan diri yang 
diamalkan oleh masing-masing agama. Menurut Islam 
penyerahan diri bererti penyerahan yang ikhlas yang disedari 
serta diredhai dan yang dilakukan secara habis-habisan kepada 
Kehendak Allah, Subhanahu wa Taala; yang dilakukan secara 
sukarela taat serta patuh menuturi dengan mutlaknya segala 
Perintah dan Hukum yang dinuzulkan olehNya. Kenyataan 
bahwa perbezaan yang membezakan Islam dari lain-lain agama 
itu terletak pada cara-kaedah penyerahan diri yang dilakukan 
oleh agama masing-masing, tiada patut difahamkan; kerana 
tiada sekali-kali dimaksudkan, bahwa perbezaan itu hanya 

terletak pada cara-kaedah belaka. Justeru sesungguhnya 
perhatian penting harus diambil dalam kesimpulan bahwa 
perbezaan cara-kaedah penyerahan diri kepada Tuhan itu 
membayangkan pula perbezaan faham Ketuhanan—yakni 
adanya perbezaan cara-kaedah penyerahan diri itu 
membuktikan adanya perbezaan jaham yang kita fahami 
sebagai Tawhid. Dengan ini jelaslah bahwa yang dimaksudkan 
dengan kenyataan tentang perbezaan yang ada berlaku antara 
Islam dan lain-lain agama itu bukanlah hanya setakat cara- 
kaedah belaka perihal penyerahan diri kepada Tuhan Yang 
Hak, akan tetapi kita sebutkan begini di sini kerana lebih 
mudah tampak pada nazar zahiri, dan dari itu maka lebih jelas 
pula tampak sebagai bukti yang menunjukkan adanya perbezaan 
jaham tawhid antara Islam dan lain-lain agama. Merujuk semula 
kepada perkara perbezaan cara-kaedah penyerahan diri, 
kenyataan ini terbukti dalam maksud Ayat Suci al-Qur’an‘ul- 
Karim: 



OjisrJj LtJSj IpjJs 


Apakah mereka itu ingin mencari yang lain 
daripada Agama Allah?—sedangkan kepadaNyalah 
segala sesuatu yang di Langit dan Bumi itu telah 
menyerahkan diri (yakni: menerima Islam)— 
baikpun secara taat mahupun secara enggan—dan 
kepadaNyalah semua akan dikembalikan jua . 28 

Cara-kaedah, atau bentuk, atau rencana, atau gaya penyerahan 
diri itu dinyatakan serta dilakukan adalah cara-kaedah, bentuk, 
rencana dan gaya din jua; dan sebagaimana yang telah disebut 
tadi di sinilah letaknya perbezaan yang nyata antara suatu din 
dan yang lain. Cara-kaedah, bentuk, rencana dan gaya din ini. 

yang tiada lain daripada cara-kaedah merencanakan bentuk 
dan gaya keimanan dan kepercayaan; cara-kaedah menyatakan 
hakikat hukum dan undang-undangnya; cara-kaedah 
membentukkan pada diri insan sikapnya terhadap agama dan 
kelakuan akhlakiah—pendek kata cara-kaedah yang 
merencanakan bentuk serta gaya penyerahan diri kepada 
Tuhan itu dilakukan dalam kehidupan kita— cara-kaedah dan 
bentuk dan rencana dan gaya inilah semuanya yang diertikan 
dengan faham miltah. Islam menuturi millah Nabi Ibrahlm, 
‘alayhil-salam, yang juga dituturi oleh para Anbiya’ sesudah 
zamannya, ‘alayhim al-saldm, sehingga merupakan millahnya 
semua. Millah ini, yang dituturi para Anbiya’ kesemuanya, 
dinyatakan di dalam Kitab Suci al-Qur’an‘ul-KarIm sebagai 
cara-kaedah dan bentuk dan rencana dan gaya agama yang betul 
benar. din al-cgiyyim sebab millah mereka ini semualah sahaja, 
jikalau dibandingkan dengan milal lain-lain agama, yang sedia 
cenderung menuju tepat ke arah yang sempuma : hanipan yakni: ke 
arah Agama yang Sebenarnya—ke arah al-lsldm. Jadi dengan 
demikian, cara-kaedah dan bentuk dan rencana dan gaya 
beragama para Anbiya’ kesemuanya, menuturi apa yang telah 
disunnahkan oleh Nabi Ibrahlm, ‘alayhi al-saldm, telah 
membayangkan Islam dalam keimanan dan kepercayaan dan 
hukum dan undang-undang dan amalan; dan sebab inilah 
maka mereka ‘alayhim al-salam kesemuanya itu termasuk dalam 
gelanggang insan yang digelar Muslimin jua; insan yang 
melakukan aslama dengan taat-ikhlas; yang penyerahan dirinya 
mensifatkan penyerahan sejati sebab disedari dan diredhai dan 
diikhlasi; dan yang cara-kaedah serta bentuk dan rencana dan 
gaya penyerahannya diterima dan diberi pengesahan dan 
diredhai oleh Allah Subhanahu wa Ta ala. \leskipun demikian 
pada hakikatnya maka Agama Islam ini zahir sebagai yang 
telah mencapai kesempurnaan serta kelengkapan segala syarat 
bagi menjadi Agama yang Sebenarnya dengan kezahiran cara- 
kaedah, bentuk, rencana dan gaya penyerahan diri yang 
disunnahkan oleh Rasulu Llah, salla’Llahu ‘alayhi wa sallam, 
yang merupakan kenyataan segala kesempurnaan dan 

kelengkapan millah yang disunnahkan oleh Nabi Ibrahlm, 
‘alayhi’l-saldm. Agama-agama lain masing-masing telah 
menggubah cara-kaedah dan bentuk dan rencana dan gaya 
sendiri dengan dibantu oleh tambahan bahan dari sejarah dan 
adat kebiasaan yang diturun-temurunkan sebagai warisan yang 
timbul terkumpul sebagai hasil kebudayaan, dan dari itu maka 
agama-agama lain tiada berpandu kepada millah Nabi Ibrahlm, 
‘alayhil-salam. Dan ada pula agama yang lain daripada yang 
lain ini, seperti din Ahlul-Kitdb, yakni agama Yahudi dan 
Nasara, yang walaupun mereka akui bahwa dasar agama 
mereka itu berlandaskan Tanzll, namun demikian telah 
mereka campur-adukkan dan reka-semula kenyataan Tanzll 
dan tokok-tambahkan padanya gubahan-gubahan serta 
tafsiran-tafsiran mereka sendiri yang dirumuskannya daripada 
sejarah dan warisan adat kebiasaan yang perolahan serta 
adunannya semua merupakan hasil kebudayaan jua. Rekaan 
serta gubahan sendiri agama-agama ini semua sesungguhnya 
tiada mendapat pengesahan Allah, Subhanahu wa Taala, dan 
tiada diredhai atau diperkenan olehNya. Maka dari itu 
haruslah nyata pada nazar keinsafan bahwa sungguhpun 
mungkin terdapat di kalangan agama-agama yang lain 
daripada Islam itu ada yang mengikrarkan kepercayaan 
terhadap Tuhan yang Tunggal, seperti agama Ahlul-Kitab 
mengikrarkan Keesaan Tuhan, akan tetapi kita tetap 
mendakwa bahwa kepercayaannya itu tiada sah sebagai iman. 
Pengesahan serta penilaian iman itu bukanlah semata-mata 
berpunca kepada pengikraran terhadap wujudnya Tuhan Yang 
Mahaesa dan Tunggal, seperti nanti akan saya jelaskan di 
bawah ini. Justeru kerana agama-agama ini semuanya telah 
enggan menerima PerintahNya perihal cara-kaedah dan 
bentuk dan rencana dan gaya penyerahan diri yang diterima 
dan disahkan olehNya—bahkan mereka semua telah 
membuktikan keengganan serta keingkarannya secara angkuh- 
benci tiada mahu menerima dan menurut millah yang 
disunnahkan oleh para Anbiya’, dan berani takabbur membuat 
millah sendiri dengan tiada pengesahan Ilahi—maka dari 

itulah penyerahan diri serta millah yang mereka anuti itu 
dianggap sebagai yang dilakukan akibat rasa enggan-benci 
menolak millah yang benar: karhan\ meskipun mereka tunduk- 
takluk menyerah diri, namun begitu tiada ditaati serta diikhlasi 
jua penyerahannya itu, sebab penyerahan yang diakui oleh 
Allah sebagai yang taat-ikhlas hanyalah yang dicarakan dalam 
millah yang sebenamya jua. Firman Allah Subhanahu wa Ta‘ala, 
dalam Kitab Suci al-Qur’an‘ul-Kar!m: 

yang biasanya ditafsirkan sebagai bermaksud: 

Tiada paksaan dalam agama .— 29 

mengandung juga pengertian yang menyungguh-benarkan 
tafsiran yang telah saya kemukakan mengenai penyerahan 
yang dienggani itu. Maksud ‘Tiada paksaan dalam agama’ 
yakni bahwa penerimaan Agama yang Sebenarnya itu tiada 
boleh dipaksakan kepada sesiapapun jua. Penerimaan Agama 
itu bererti penyerahan takluk kepadanya. Maka tiada boleh 
penyerahan menerima Agama itu dilakukan dengan paksaan, 
bukan sahaja dengan maksud bahwa seseorang itu tiada boleh 
memaksakan agamanya kepada orang lain, bahkan juga bahwa 
bagi dirinya sendiri sekalipun, tiada boleh dia memaksakan din 
kepadanya: dirinyalah sendiri yang harus sedar sukarela takluk 
taat menyerah menghidupi din, dan harus pula dia menyukai 
dengan sungguhati penyerahan diri yang dilakukan itu. 
Penyerahan diri yang dienggani serta dibenci itu sebenamya 
memperlihatkan keangkuhan, penentangan dan 
pemberontakan terhadap Tuhan Yang Hak, dan dapat 
disifatkan sebagai memungkiri Kebenaran yang dipercayai itu— 

yakni sebagai menyalah-percayai Allah, Subhanahu wa Ta‘ala — 
suatu kelakuan yang merupakan salah satu kenyataan kufur: 
kufr. Sangatlah salah bagi kita menganggap—seperti banyak di 
kalangan kita yang kini keliru menganggap—bahwa dalam 
tanggapan Agama Islam kepercayaan terhadap Tuhan Yang 
Esa, atau pengikraran terhadap WujudNya dan KeesaanNya itu 
sudah cukup memadai syarat keimanan; dan bahwa 
kepercayaan serta pengikraran yang demikian itu dapat 
menjamin keamanan serta keselamatan diri di Akhirat kelak. 
Kita harus mengambil ibarat dari kisah Iblis, betapa dia— 
walaupun percaya akan Tuhan Yang Esa dan mengikrarkan 
Hak Ta‘ala, dan mengenali serta mengakuiNya sebagai 
Khaliqnya Yang Mengasuh serta Memeliharanya, sebagai 
Tuannya Yang Mudak: rabb —tetap juga tergelincir jatuh 
menjadi makhluk yang pertama-mula mencontohkan sikap 
kafir: kajir, dilaknati Allah, Subhanahu wa Taala. Walaupun 
Iblis menyerahkan dirinya kepada Allah, Subhanahu wa Ta‘dla, 
namun begitu penyerahannya itu dienggani jua; dibenci secara 
yang biadab; dan kuhirnya itu disebabkan oleh kesombongan 
takabbur berani menentang berontak tiada mahu mentaati 
Perintah Allah Yang Mahaluhur serta Mahasuci daripada 
terkena babitan sebarang takabbur dan tentangan dan 
pemberontakan! Kelakuan Iblis itulah sesungguhnya yang 
mencontohkan kelakuan yang terlalu sangat buruk 
mengkagumkan perihal penyerahan yang dienggani. Justeru 
itulah maka kesimpulannya semakin nyata bahwa penyerahan 
yang dienggani itu bukan dia menandakan iman sejati, bahkan 
dia menyatakan bahwa seorang kafir itu mungkin juga 
merupakan seorang yang, walaupun percaya akan Tuhan Yang 
Esa dan mengikrarkan WujudNya dan Kebenarannya, tetap 
tiada mahu takluk tunduk mentaati PerintahNya menyerahkan 
dirinya dengan rela-ikhlas; sebaliknya pula dia lebih suka 
berdegil menekadkan diri melakukan penyerahan yang cara- 
kaedah dan bentuk dan rencana dan gayanya semua tiada 
diperkenan atau diberi pengesahan atau dinyatakan serta 
diperintahkan oleh Allah, Subhanahu wa Ta‘ala. Penyerahan 

sejati adalah yang telah dilengkap-sempumakan oleh 
Rasulu’Llah, salla’Lldhu ‘alayhi wa sallam, sebagai tauladan bagi 
bangsa insani jua, kerana kaedah dan bentuk dan rencana dan 
gaya yang dicarakan olehnya itulah kemuncak penghabisan 
cara penyerahan diri yang telah diamalkan oleh para Anbiya’ 
dan Mursalin sebelumnya, dan yang dinyata serta diajarkan, 
diperkenan diberi pengesahan diperintahkan oleh Allah, 
Subhanahu wa Taala. Kesimpulannya jelas bahwa yang menjadi 
pokok-punca serta intisari Agama Yang Sebenamya itu 
bukanlah keimanannya, akan tetapi lebih utama lagi adalah 
keislamannya, yakni: penyerahan sejatinya\ justem sebab 
penyerahan sejatinya itulah yang benar-benar mengikrar serta 
mengisbatkan, yang betul menyungguh-benarkan, 
keimanannya. 

Faham din yang memaksudkan ketaat-setiaan sejati patuh 
kepada Perintah serta Kehendak Tuhan Yang Hak, dan 
penyerahan diri yang benar-benar mencarakan penyerahan 
sejati seperti yang telah diringkaskan tadi, sesungguhnya 
hanya nyata dan benar berlaku sebagai hakikat hidup dalam 
Agama Islam sahaja. Dalam Islamlah tercermin segala 
kemungkinan makna din itu dengan jemihnya; dan dalam 
Islamlah jua berlaku segala pengalaman mhani yang 
terkandung dalam faham din itu dengan lengkap 
sempurnanya. Islam itu menuturi Cara-Gaya Allah, Subhanahu 
wa Taala, merencanakan pemerintahan KerajaanNya; Islam 
itu menim gaya-tabiat pengawalan serta peraturan Alam 
Semesta dalam caranya menyatakan kaedah susunan 
masyarakat dan politik Ummatnya di dunia. Susunan 
masyarakat Islam itu—di sini-kini jua—meliputi segala sifat 
kehidupan insan, yakni yang bersifat jasmani dan mhani dan 
yang bersifat benda; dan Islam jugalah yang memberi nilaian 
kepada masing-masing sifat hidup insaniah itu serta 
menempatkan keutamaannya pada tempatnya yang wajar 
dengan sedemikian lakunya sehingga membawa keadilan pada 
diri perseorangan dan masyarakat: kepada diri perseorangan 
sebagai insan jasmani yang memerlukan kebajikan hidupnya 

dan juga kepada insan ruhani niscaya diri seorang Muslim itu 
sekaligus menghidupi dirinya sendiri dan Kaumnya; dan 
Kaumnya pun dia jua, justeru sebab tiap diri seorang Muslim 
dalam lingkungan Kaum Muslimin seluruhnya itu masing- 
masing berusaha bagi mencapai maksud-tujuan hidup dan 
matlamat akhir yang sama. Susunan masyarakat Islam itu— 
yakni cara-rencana membentuk serta menyusun kehidupan 
bermasyarakat dalam Islam —itulah sebenarnya Kerajaan 
Tuhan Yang Mahaadil dalam dunia ini, justeru kerana dalam 
susunan itu Tuhan Sendiri jua, dan bukan insan, yang tetap 
Berdaulat sebagai Raja Agung Yang KehendakNya dan Hukum 
serta Undang-UndangNya dan PeraturanNya dan Perintah- 
LaranganNya—semuanya ini berlaku bermahakuatkuasa atas 
tiap diri seorang Muslim dan segenap Kaum Muslimin. Insan 
itu, sebagaimana tampak pada nazar duniawi yang difahamkan 
oleh Islam, hanyalah khali/ahNya jua: khalifah dan 
tanggungjawabnya sebagai khallfah itu ialah 
menyelenggarakan dengan adil kuasa memegang amanah : 
amanah yang telah diberikan kepadanya bagi memerintah dan 
mengawal menurut Kehendak dan KeredhaanNya. Apabila kita 
sebut kata “memerintah” dan “mengawal” maka bukanlah 
hanya pemerintahan dan kawalan yang merujuk kepada politik 
negara dan masyarakat dan alam sekeliling sahajalah yang 
dimaksudkan; akan tetapi, lebih dari itu—bahkan lebih asasi 
dan afdhal lagi—kita memaksudkan juga pemerintahan dan 
kawalan diri insan oleh pihaknya sendiri, kerana amanah yang 
dimaksudkan itu merujuk kepada kebebasan diri insan untuk 
melakukan keadilan terhadap dirinya sendiri jua. Mengenai 
perkara ini nanti akan saya rujuk semula di tempat yang wajar, 
sebab di sekitar maudhuk inilah terletak asas-asas faham akhlak 
dalam Islam. Islam itu—kita sebut lagi—adalah suatu susunan 
cara hidup bermasyarakat yang diredhai Allah, Subhanahu wa 
Taala. Namun begitu, dalam sustman masyarakat ini tiap diri 
perseorangan itu tiada pula dikehendaki supaya hapus terlebur 
dalam khidmah bagi kepentingan masyarakat melulu. Tiap diri 
perseorangan, masing-masing mengikut kadar yang telah 

ditetapkan untuknya, dan mengikut daya-kuasa yang diberikan 
oleh Allah, Subhanahu wa Taala, untuk menunaikan 
tanggungjawab serta kebebasannya sehingga terkabul maksud- 
tujuan hidupnya, giat berusaha demi mencapai serta 
menjadikan hasrat hidupnya itu jadi terkabul sebagaimana 
yang direncanakan olehnya menuturi Cara atau Jalan 30 yang 
telah dijelaskan dalam Kenyataan Hukum dan Undang- 
Undang yang dinuzulkan 31 dan yang dipatuhi serta ditaati oleh 
semua anggota Kaum Muslimin. Maka dari itu berikutlah pula 
kenyataan bahwa sebagaimana tiap diri seorang Muslim itu 
khalifah Allah di atas bumi ini, maka demikian jugalah tiap diri 
seorang Muslim itu hambaNya, ‘abd Allah; dan dalam 
melaksanakan dwi-peranan ini dia giat berusaha 
menyempumakan ibadahnya mengikut cara yang diperkenan 
oleh Rajanya Yang Hak dan Tuannya Yang Mutlak. Dan dari 
kerana tiap diri seorang Muslim dalam rangka susunan 
masyarakat Islam itu bertanggungjawab semata-mata kepada 
Rajanya Yang Hak itu jua, maka demikian pula tiap diri 
seorang Muslim dalam rangka masyarakatnya itu masing- 
masing mengarahkan tumpuan taat-setianya yang sebenarnya 
hanyalah kepada Tuannya Yang Mutlak, tiada kepada lain, 
kerana Dialah Raja dan Tuannya Yang Sebenamya. 

Telah kita katakan tadi bahwa faham din itu 
membayangkan suatu gambaran pada nazar akali peri sebuah 
kotaagung, sebuah kerajaan—sebuah negararaya. Pemsahaan 
dan perdagangan yang giat berlaku dalamnya itu ibarat darah 
hayati yang mengalir dalam nadi kerajaan itu, yang 
menghidupkannya dengan kehidupan yang sihat-segar serta 
subur menumbuh. Dan sesungguhnya segala gambaran 
pemsahaan dan perdagangan dan kegiatan keija-usaha yang 
bersangkut-paut dengannya dalam suasana hidup duniawi ini 


30 Cara dan Jalan merujuk kepada akhlak serta budi pekerti yang 
sempuma lengkap, yakni ihsan. 

Kenyataan hukum dan undang-undang yang dinuzulkan, yakni 
hukum syarak atau Syari’ah. 

memanglah sudah sedia terkandung dalam faham din seperti 
yang telah dihuraikan di sini takat ini. Maka tiadalah patut 
menghairankan bagi kita apabila kita lihat bahwa dalam Kitab 
Suci al-Qur’an‘ul-Karim itu sendiri jelas tergambar kehidupan 
duniawi ini berkali-kali dilukiskan dengan kias-ibarat yang 
sungguh tepat menayangkan suasana kegiatan usaha-niaga. 
Dalam negararaya atau kerajaan yang tercermin oleh faham 
din sebagaimana tampak pada tayangan peribaratan al- 
Qur’an‘ul-Karim, maka terlukis jelas kegiatan dan kesibukan 
noda pemiagaan, laksana denyutan darah hayati yang 
dialirkan oleh gerak jantung yang mempakan punca hidup 
badan negara. Insan tiada dapat tiada mesra terlibat dalam 
Perdagangan ini: al-tijarah, Perdagangan yang dalamnya dia 
itu sendirilah bahan jual-belian dirinya. Dialah pokok dan 
modalnya, dan untung mginya pun dia jua; dan keuntungan 
atau kemgiannya itu berpokok-punca pada rasa- 

insafnya akan tanggungjawab dirinya bagi melaksanakan 
kebebasannya. Dia menjalankan amanah jual-beli: bayah, dan 
penukaran barang jual-belian: ishtara, dan justem dirinyalah 
yang dijual atau dibeli atau ditukarkan; dan tergantung serta 
berdasar kepada kecendemngannya bagi melaksanakan 
samaada gerakdaya sungguhati yang mulia dan amalannya 
yang bersesuaian, atau yang sebaliknya pula, maka 

Perdagangannya itu samaada akan bemntung: rabiha'1-tijdrah, 
atau memgi: ma rabiha ‘l-tijarah , 32 Dalam gambaran keadaan 
yang timbul menjelma pada nazar akali maka hams tampak 
jelas bahwa insan yang sedang giat bemsaha-diri sedemikian 
laku itu tentulah menginsah akan sungguh-beratya berani- 
niaga yang telah disanggupi olehnya itu. 33 Insan demikian 
bukan dia itu binatang belaka, yang hanya makan-minum-tidur 
dan bergopoh mengejar kesedapan indera jasmani 34 yang 


32 Yakni sama maksudnya dengan faham khusr. Sila lihat di atas m.s. 
13-16. 

3S Sila rujuk: Al-Ahzdb (33): 72. 

Sila rujuk: al-A ‘raf (7): 179. 

melayani hawa-nafsu yang rakus-gelojoh—bukan dia manusia 
liar-ganas, bukan biadab dia yang dengan sedemikian laku 
mengatasi dirinya dalam keinsafan akan beratnya 
tanggungjawab yang rela dipikulnya, dan dalam kesedaran 
akan kebebasannya bagi menunaikan penebusan dirinya dari 
beban Ke-ada-an. Kepada insan demikianlah—insan yang 
menukarkan dirinya bagi mendapatkan diri hakikinya— 
dirujukkan maksud tujuan Kata-kata Suci dalam al-Qur’an ‘ul- 
Karim: 



Sanya sesungguhnya Allah telah membeli dari 
Mu’minin dirinya masing-masing. 35 

Merujuk kepada insan yang Islam, 36 maka faham din itu 
membayangkan adanya kelengkapan dalam diri insan yang 
menganjurkan kemungkinan timbulnya kebolehan dirinya itu 
menjadi suatu jenis insan yang lebih luhur tarafnya daripada 
yang lain; suatu jenis insan yang berdaya mendaki gunung 
tinggi hasrat mulia bagi memperbaiki darajat diri—pembaikan 
nilai-diri yang tiada kurang dari pelaksanaan daya 
menjelmakan kelengkapan yang sedia ada pada dirinya itu 
niscaya menjadi insan kamil. Insan yang Islam sebagai 
penduduk sebuah Kotaagung, sebuah madinah 57 sebuah 
Kerajaan, sebuah Negararaya—insan yang menjadi warga 
Negara Islam, yang menghidupi kehidupan adabi patuh 
menuturi dasar-dasar tetap yang jelas mencarakan susunan 
masyarakat; menuturi tatacara kelakuan-akhlakiah,—ialah dia 
yang menganggap segala perbuatan taat menepati Hukum dan 
Undang-Undang Ilahi, segala dayausaha mendiri-tegakkan 
keadilan sejati, segala ketekunan menilai serta menuntut ilmu 


35 Al-Tawbah (9): 111. 

36 Yakni: orang yang Islam: Muslim. 

37 Sila lihat catatan 3 di atas. 

yang betul benar hakiki itu semuanya sebagai punca-punca 
nilai budipekerti yang menuju ke arah keihsanan. Padanya 
tujuan akhir segala amal kelakuannya itu tiadalah lain 
daripada mencapai kebahagiaan abadi, meningkat naik masuk 
ke dalam suatu makam amandiri yang terlalu amat murni, 
yang sekalipun di alam-fana ini entah-entah dapat juga 
dijamahnya sejurus, namun yang memang sudah dijanjikan 
kepadanya apabila dia tiba diterima masuk melalui Gerbang 
Madinah Yang Lain kelak, menjadi penduduk tetap, menjadi 
warganegara Negara dan Kerajaan Yang Lain kelak di mana 
kemuncak kebahagiannya adalah penatapan Wajah 
Bermahaseri Raja Agungnya. 

Dalam hal Islam itu merupakan suatu ringkasan Peraturan 
Tertib Ilahi yang meliputi Alam Semesta, merupakan bayangan 
ringkas Rencana Agung yang mengatur Semua dalam Kawalan 
Yang Menjadikannya, begitulah insan yang Islam yang sedar 
akan nasib gemilangnya insaf tahu bahwa dia itu sendiripun, 
sebagai diri jasmani dan sifat basyariah, juga suatu ringkasan 
Alam Semesta yang teratur tertib itu; suatu bayangan atau 
salinan ringkas, suatu Alam Kecil: ‘dlam saghir yang 
mencerminkan pada dirinya Sifat Alam Agung: al-‘alam al- 
kabir. Maka seperti juga Islam merupakan suatu kerajaan, suatu 
pemerintahan, suatu susunan masyarakat dan politik negara— 
begitulah insan yang Islam itu tahu bahwa diapun pada hak 
dirinya suatu kerajaan kecil lengkap dengan pemerintahan dan 
susunan peranggotaan dan pentadbiran diri jasmaninya, 
kerana pada dirinyalah terencana—sebagaimana terencana 
pada diri insaniah amnya—Sifat-sifat Khaliq dengan tiada 
sebaliknya berlaku yang demikian itu. Dan demikian jualah 
maksud Hadlth Qudsiyy: 

P (jls- Aili Ot 


Sesungguhnya Allah Ta‘ala menjadikan Adam itu 
atas RupaNya. 

Insan itu kedua-duanya nyawa dan badan; dia sekaligus ruhani 
dan jasmani, dan ruhnya harus memerintah dan mengawal dan 
mengatur badannya seperti Allah, Subhanahu wa Taala, 
memerintah, mengawal dan mengatur Alam Semesta. Insan 
mempunyai dua diri yang bersabit dengan dua sifat yang ada 
padanya itu, yakni: diri yang luhur yang bersifat akali: al-nafs 
al-ndtiqah dan diri yang rendah yang bersifat hayawani: al-nafs 
al-hayawaniyyah. Pada awal mula tadi, telah saya nyatakan 
bagaimana dalam kandungan pelbagai makna-dasar faham din 
itu terdapat berlaku seolah-olah pertentangan pengertian, 
misalnya seperti makna-dasar yang merujuk kepada penyerahan 
diri berlawan dengan yang merujuk kepada kekuasaan dan 
sebagainya ini; dan telah saya nyatakan juga bahwa keadaan 
seolah-olah berlakunya pertentangan makna itu bukanlah 
menunjukkan adanya kesamaran dalam faham din , akan tetapi 
bahwa yang demikian itu sebenarnya membayangkan hakikat 
pertentangan sifat yang ada pada diri insan itu sendiri jua. 38 
Maka kini telah tiba saatnya untuk menjelaskan lebih lanjut 
bahwa dwi-sifat insan yang terbahagi kepada diri yang luhur 
yang bersifat akali dan diri yang rendah yang bersifat hayawani 
itulah yang menjadi punca hakikat pertentangan yang ada 
pada diri insan itu dan yang dibayangkan pula oleh pelbagai 
makna-dasar faham din. Di sekitar maudhuk diri insan inilah 
maka harus tampak bahwa din dan aslama, yang jikalau 
dirangkapkan keduanya itu membawa maksud pengertian 
Isldm, bererti penyerahan diri yang rendah yang bersifat 
hayawani kepada kuasa dan hukuman diri yang luhur yang 
bersifat akali—dan tiada sebaliknya. Dengan lebih tepat lagi 
memadailah kita mengingatkan semula sabda Rasulu’Llah, 
salla’Udhu ‘alayhi wa saUam : 

Cj^J>I JL*j U> j-wPj 




“Yang cerdik-pandai itulah dia yang menyerahkan 
dirinya dan beramal bagi apa yang akan didapati 
sesudah mati kelak”— 

Dana nafsahu, yakni: menyerahkan, memperhambakan, 

mengabdikan dirinya-, dan dirinya yang dimaksudkan di sini 
ialah diri yang rendah yang bersifat hayawani jua, dan 
penaklukan diri itu dilakukan oleh kuasa diri yang luhur yang 
bersifat akali, sebagaimana sudah memang sepatutnya. Dengan 
faham akali, yang merujuk kepada akal: al-‘aql, patut pula saya 
jelaskan bahwa di sisi Islam akal itu bukanlah semata-mata 
sesuatu yang bersabit dengan diri jasmani insaniah melulu, 
akan tetapi akal itu adalah sesuatu yang bersifat ruhani jua. 
Akal itu bersabit dengan kalbu: al-qalb, dan umpama cahaya 
dalamnya yang dapat membezakan yang hak dan yang batil; 
akal itu juga sesuatu yang merupakan hakikat diri: al-nafs, 
baikpun diri ruhani mahupun diri jasmani; akal itu juga suatu 
kuat-kuasa: al-quwwah yang ada pada diri jasmani sebagai 
alatnya bagi menghasilkan daya fikir—dan banyak lagi 
takrifnya yang tiada perlu dijelaskan kini. Memadailah 
menjelaskan bahwa diri akali itu sepatutnya memperabdikan 
diri hayawani jua; dan penghasilan penyerahan diri seperti 
inilah yang dimaksudkan dengan aslama dan islam ; dan insan 
yang Islam yang melakukan tindakan demikian itu 
sesungguhnya melakukan din terhadap dirinya. Apabila 
Rasulu’Llah, salla ‘Llahu ‘alayhi wa sallam, bersabda: 

•yy 01 J-S 


“Matikanlah dirimu sebelum kamu mati. 

maka samalah maksudnya dengan mengatakan: “ Kembalikanlah 
dirimu sebelum kamu benar-benar kembali ”—yakni: “sebelum 
kamu benar-benar mati.” Di sini kita rujukkan lagi faham ini 
kepada faham pengembalian diri yang dihuraikan mula-mula 
tadi, dan ini bererti penyerahan diri hayawani kepada kuasa 
pengabdmn diri akali, diri insan yang sebenamya. Dan merujuk 
kepada pengenalan diri akali inilah dia, salla ‘Llahu ‘alayhi wa 
sallam, bersabda: 

*i) «— JLaj ja 

“Barangsiapa mengenal dirinya maka sanya dia 

mengenal Tuhannya.”— 

kerana mengenal diri akali itu sebagai nisbah ibarat kepada 
mengenal Tuhannya Yang Hak jua, sebab diri akali inilah yang 
sedia mengenali Tuhannya. Bukankah diri akali ini jua yang 
telah menjawab “Ya!” kepada Firman: “Bukankah Aku Tuhan 
kamu ?”dan jawabannya “Ya!” itu menunjukkan pengenalannya 
terhadap Tuhannya Yang Sebenarnya; maka barangsiapa 
mengenalnya maka sanya dia mengenal Tuhannya menerusi 
pengenalannya yang sedia itu jua. Lagi pula, apabila Allah, 
Subhanahu wa Ta‘ala, Berbrman kepada zuriat Adam, ‘alayhi’1- 
salam : “Bukankah Aku Tuhan Kamu?” maka diri akali tiap insan 
telah mendengarnya dan menjawab “Ya\" dan mengangkat 
saksi dan mengikat janji bagi pihaknya sendiri masing-masing. 
Maka dari itu tiap insan yang Islam yang mendapat petunjuk 
Ilahi menepati Janjinya dan Penyaksiannya dan bertindak 
menurut Titah Kehendak Tuhannya sebagai hambaNya yang 
taat sejati, scbagai abdiNya. Telah saya rujuk tadi perihal 
tujuan insan itu dijadikan dan diadakan zahir mawjud di dunia 
ini, dan saya katakan bahwa tujuan itu adalah untuk 
menyelenggarakan khidmah pengabdian diri atau tugas 
ubudiah kepada Allah, Subhanahu wa Taala. Telah dijelaskan 
juga bahwa khidmah pengabdian diri yang dimaksudkan itu 
digelar ibadah, yang merujuk kepada segala kerja amal-ibadat 

yang disedari serta direlai semata-mata hanya kerana Allah, 
Subhanahu wa Ta‘ala, Sendiri dan yang diredhai olehNya dan 
diperkenanNya termasuk amal-ibadat sembahyang fardhu dan 
Iain-lain lagi. Kini saya tegaskan pula lagi bahwa kepada insan 
yang Islam seluruh hidup akhlakiahnya itu merupakan suatu 
ibadat yang terus-menerus tiada putusnya, justeru kerana Islam 
itu sendiri memperikan suatu cara-hidup yang lengkap- 
sempurna. Apabila insan itu telah beijaya menaklukkan diri 
hayawaninya dengan amal-ibadatnya niscaya taat patuh kepada 
kuasa dan kehendak diri akalinya, maka insan demikian itu 
diperikan sebagai yang telah mencapai kebebasan, dengan erti 
bahwa dia telah menunaikan tujuan dia itu dijadikan zahir 
mawjud di dunia ini; dia telah mencapai keamanan murni 39 
bagi dirinya yang telah ditenteramkan itu; dia telah berjaya 
membebaskan diri dari belenggu nasib zahiri dan dari 
dengung-risau beban bertegang dalam neraka kejahatan insan 
hayawani. Diri akali yang berada dalam makam ini digelar 
dalam Kitab Suci al-Qur’an‘ul-Karim sebagai diri yang aman- 
tenteram: al-nafs al-mutma’innah; dan kepadanyalah pemulihan 
kembali yang sering disebut dalam risalah ini disabitkan jua; 
dan kepadanyalah akan ditujukan Kata-Kata Suci Allah, 
Subhanahu wa Ta‘dla: 




“Wahai diri yang aman-tenteram! Kembalilah kau 
kepada Tuhanmu—redha (bagimu sendiri) dan 
meredhai sangat bagiNya! Masuklah kau di 


Apabila kita sering katakan bahwa Isldm bererti Keamanan, kita 
maksudkan sesungguhnya bahwa erti demikian itu membayangkan 
akibat penyerahan sejati yang terkandung dalam makna kata-kerja 
aslama. 

kalangan hamba-hambaKu! Ya, masuklah kau ke 
jannatKu!” 40 


Inilah dia diri hamba yang telah menunaikan Peijanjian 
Asalinya dengan Tuhannya Yang Hak; telah menunaikannya 
dengan mengikrar serta mengisbatkan Peijanjian itu dalam 
kehidupannya yang merupakan ibadat pada keseluruhannya. 
Dari kerana tiada yang dapat mengenal Tuhannya melainkan 
hambaNya yang taat-setia jua, yang dengan khidmah ibadah 
hidupnya itu lambat-laun dia mencapai keakraban dengan 
Tuannya, maka keakraban inilah yang mengakibatkan ibadah 
itu menjadi terletak pada peringkat makam yang amat luhur 
ini. Dan dari kenyataan ini kita lihat bahwa ibadah itu, pada 
peringkat akhimya, mempakan makrifat jua: ma‘rifah yakni: 
ilmu pengenalan. Sebab itulah maka tafsiran Ayat Suci yang 
telah kita sebut pada awal-mula tadi— 

% Cr ,s f'3 

“Tiada Kujadikan Jin dan Insan melainkan bagi 
mengabdikan diri kepadaKu jua” 41 — 

mengandung selain daripada tafsiran yabuduni itu sebagai: 
‘mengabdikan diri atau mengerjakan ibadat kepadaKu jua,’ 
tafsirannya yang membawa erti: ya‘rifuni ‘mengenal Daku’ : 

Tiadalah Kujadikan Jin dan Insan melainkan bagi 
mengenal Daku. 

Kedua tafsiran ini benar belaka dan tiada berselisihan, justem 
kerana tafsiran yang pertama itu menggambarkan makam 
awwali bagi faham ibadah jua, sedangkan tafsiran yang kedua 


40 Al-Fajr (89): 27-30. 

41 Al-Dhdriyat (51); 56. Sila lihat di atas m.s. 21-24. 

itu menggambarkan hasil terakhir ibadah: pencapaian makam 
yang mulia, yang hanya akan dianugerahkan kepada insan 
yang Islam oleh Allah, Subhanahu wa Ta‘ala, dengan syarat 
diredhai olehNya ibadatnya dan bergantung kepada 
KehendakNya. 

Telah saya gariskan di sini suatu rencana-dasar mengenai 
intisari Agama Islam sambil menunjukkan pula dengan secara 
umum, yang memang boleh diperincikan kepada bahagian- 
bahagiannya yang saling bersangkut-paut sehingga 
menggambarkan suatu pandangan lengkap yang luas 
mendalam, betapa meliputi Islam itu sedemikian mesranya 
menyerapi seluruh bidang kehidupan diri perseorangan serta 
juga diri-diri yang bergabung sebagai masyarakat. Telah saya 
katakan bahwa Islam itu sama Islam itu jua, baikpun sebagai 
Agama yang dihidupi oleh diri perseorangan, mahupun 
sebagai Agama yang dihidupi oleh diri-diri yang bergabung 
sebagai Kaum Muslimin dan Ummat Islam. Tiada berbeza 
Agama Islam itu sebagai yang tercermin dalam diri 
perseorangan dan juga dalam masyarakat Islam. Pada 
hakikatnya tiada terdapat sesuatu yang difahamkan sebagai 
pandangan sendiri mengenai Islam dan Islam sebagai yang tiada 
dipengaruhi oleh rasahati diri sendiri, seolah-olah ada pula Islam 
vang lain daripada apa yang diketahui serta diamalkan oleh 
Kaum Muslimin seluruhnya dan juga oleh seorang Muslim 
sebagai diri perseorangan. Fahaman yang mengelirukan 
tentang adanya pandangan sendiri dan pandangan yang tiada 
dipengaruhi oleh rasahati diri sendiri terhadap sesuatu agama 
itu tiada dapat dikenakan kepada Islam sebab Islam bukan 
sesuatu yang direka oleh fahaman insan dan akal nazarinya, 
dan Islam sudah jelas dan lengkap-sempurna, serta terencana 
dalam Tanzll yang dirakamkan dalam bahasa yang hidup serta 
terpelihara dari sebarang kekeliruan. Maka tiada perbezaan 
antara Islam yang dihidupi oleh diri perseorangan dan yang 
dihidupi oleh masyarakat Islam; tiada perbezaan yang 
membezakan dengan erti bahwa yang dianuti diri 
perseorangan itu kurang benar atau kurang tepat 

mencerminkan hakikat Islam, atau yang dianuti masyarakat itu 
yang lebih lengkap dan merupakan tafsiran yang sebenar 
sedangkan yang dianuti diri perseorangan im hanyalah 
tafsirannya sendiri menurut kefahaman dirinya—seolah-olah 
Islam yang sebenamya itu tiada dapat dicapai dan hanya 
mempakan suatu idam-idaman atau harapan belaka yang 
senantiasa liar dari pencarian insan. Islam yang kita anuti ini 
Islam yang sudah ditafsirkan dan dijelaskan, dan dicarakan 
dan diperkenalkan dan diberitahukan dan diamalkan—yakni 
yang sempurna disunnahkan oleh Rasulu’Llah, salla’Lldhu 
‘alayhi wa sallam, yang menzahirkannya, dan oleh para 
Sahabatnya, radiya’Udhu ‘anhum, dan oleh para Pengikut 
Sahabatnya dan oleh para Pengikut kepada Pengikut 
Sahabatnya, radiya’Lldhu ‘anhum ajmam, dan oleh Mu’minin 
dan Muslimin seterusnya hingga ke Hari Pembalasan Kelak. 
Maka apa yang dialami oleh diri perseorangan yang Muslim 
sebagai Islam itu samalah dengan Islam yang dialami oleh 
masyarakat Kaum Muslimin. Jikalau ada terdapat sekalipun 
sesuatu yang dianggap orang sebagai “perbezaan” antara Islam 
yang difahami serta dianuti oleh seseorang Muslim dan yang 
difahami serta dianuti oleh yang lainnya dan oleh 
masyarakatnya, maka yang demikian itu bukan merujuk 
kepada hakikat Islam, akan tetapi kepada amalan insan dan 
hakikat insaniah jua, yang masing-masing tiada sama taraf 
pengenalan dan kearifan dan kefahaman dan keimanan dan 
keislamannya. Meskipun demikian, perbezaan taraf kefahaman 
dan darajat tilikan batin dan amalan yang terdapat berlaku 
antara seorang Muslim dan yang lainnya satu sama lain itu 
semuanya merujuk kepada pengalaman hidup Islamiah yang 
bersabit dengan keihsanan. Bagaimanapun jua halnya, semua 
Muslim itu sudah berada dalam keadaan Islam, dan Islamnya 
masing-masing itu Islam itu satu jua, tiada lain. Maka itu 
haruslah kini jelas bahwa dalam kenyataan tafsiran kita Islam 
itu suatu kesatuan yang menegaskan kemutlakan kesatuannya 
menerusi dua kenyataan, yakni: Islam itu kedua-duanya keadaan 
beriman: iman, danjuga penyerahan sejati diri dalam khidmah 

ibadat: isldm; Islam itu pengakuan kebenaran: tasdiq yang 
diisbatkan oleh kalbu dan akal dan diikrarkan oleh lisan, dan 
juga ‘amal ibadat yang memperikan segala yang diisbat serta 
diikrarkan itu; Islam itu kesatuan yang saksama yang 
menetapkan nisbah yang seimbang kewajarannya antara kedua- 
duanya ruh (ruh) dan badan (badan) dan yang ruhani dan 
jasmani; Islam itu taat (ta‘ah) menuturi dengan patuh Perintah 
Allah, Subhanahu wa Ta‘ala, dan juga RasulNya Muhammad, 
salla’Udhu ‘alayhi wa sallam ; Islam itu menerima dengan 
sungguhati rela serta dengan kefahaman maksud Kalimah 
Shahadah bahwa tiada Tuhan melainkan Allah dan juga bahwa 
Muhammad itu Rasul Allah—Islam itu kesatuan segala ini, 
termasuk segala perkara yang bersabitan dengannya, baikpun 
perkara Iman mahupun perkara amal, yang dihidupi dalam 
diri perseorangan yang Muslim dan juga dalam Kaum 
Muslimin pada keseluruhannya. Tiada mungkin terdapat 
dalam kesaksamaan serta keseimbangan sifat kesatuan yang 
menetap-mesra ini, yang menjadikan Islam itu Agama yang 
teguh berdiri tegak sempurna, perbezaan, atau pembelah- 
bahagian, atau penduaan, justeru sehingga bagi Islam tiada 
mungkin dapat seseorang itu dianggap benar-benar beriman 
sebagai seorang Mu’min dengan tiada pula dia sungguh- 
sungguh menyerahkan dirinya dalam khidmah amal ibadat 
sebagai seorang Muslim; tiada mungkin dapat pengakuan 
kebenaran atau tasdik yang diisbatkan oleh kalbu dan akal dan 
vang diikrarkan oleh lisan itu dianggap sebagai benar-benar 
tasdik dan pengisbatan dan pengikraran yang sah dengan 
tiada disaingi pula dengan usaha amal ibadat; tiada mungkin 
dapat seseorang itu dianggap sejati taat-setianya kepada Allah, 
Subhanahu wa Taald, dengan tiada pula dia mentaati secara 
setia-ikhlas RasulNya Muhammad, salla’Llahu ‘alayhi wa sallam ; 
dan tiada mungkin dapat penerimaan seseorang akan Kalimah 
Shahadah itu dianggap benar-benar menyaksikan bagi pihak 
dirinya kebenaran bahwa tiada Tuhan melainkan Allah dengan 
tiada pula dia turut menerima secara sungguhati bahwa 
Muhammad itu Rasul Allah, kerana sesungguhnya memang 

dialah, salla’Lldhu ‘alayhi wa sallam, yang pertama-mula 
menzahir-nyatakan Kalimah Tauhid. 

Telah saya tunjukkan juga dalam risalah ini betapa asasinya 
kenyataan Tanzll al-Qur’an‘ul-Karim peri sifat Peijanjian Asali 
diri atau ruh insan dengan Tuhannya Yang Hak mengakui 
KetuhananNya dan menyaksikan bagi pihak diri masing- 
masing KetunggalanNya yang Mutlak; dan bagaimana hakikat 
Peijanjian Asali ini bersabit rapat dengan faham din sebagai 
Jitrah yang mencerminkan Rencana Agung peraturan tertib 
Pemerintahan Allah, Subhanahu wa Taala, mengawal Alam 
Makhluk Semesta; dan juga telah saya sabitkan faham din itu 
dalam perbandingannya dengan faham Alam Agung dengan 
kiasan nisbi kepada insan sebagai Alam Kecil yang 
mencerminkan sifat-sifat Alam Agung itu dengan tiada 
sebaliknya, betapa diri akali insan dalam Alam Kecil itu harus 
memerintah dan mengawal dan menguasai Alam Kerajaannya 
itu. Perjanjian Asali diri insan dengan Tuhannya Yang Hak; 
dan hakikat kenyataan kedudukan hamba berhadapan dengan 
Tuannya, dan sifat nisbah yang berlaku di kalangan antara 
hamba dengan Tuannya semua yang dinyatakan dalam 
Perjanjian itu, sesungguhnya memang merupakan pokok- 
punca bagi faham din jua sehingga menjadi dasar asasi Agama 
Islam, seperti yang kini akan saya huraikan lebih lanjut. 
Perjanjian itu telah dilangsungkan dengan semua diri zuriat 
Adam, ‘alayhil-saldm, dan Allah, Subhanahu wa Taala, 
mengarahkan Firman yang mengikat diri insan kepada 
Perjanjian itu, yakni: “ Bukankah Aku Tuhan kamul" ( alas-tu bi- 
Rabbi-kum) sekaligus kepada pihak diri masing-masing 
bersendirian dan kepada diri-diri sekalian yang semuanya 
berhimpun menghadap HadhratNya, niscaya tiap diri dan 
keseluruhannya semua mengakui dan menerima dan 
menyaksikan Allah, Subhanahu, wa Taald, sebagai Tuhannya 
Yang Hak. Mengakui dan menerima Allah, Subhanahu wa 
Taala, sebagai Tuhan (rabb) bererti mengakui dan 
menerimaNya sebagai Raja Agung Yang Mutlak (malik) Yang 
Memiliki Semua dan Empunya Segala (sahib)-, sebagai 

Pemerintah, Pengatur, Pengawal, Penguasa; Tuan segala 
Hamba dan segala itu memanglah hambaNya; mengakui dan 
menerima bahwa Dialah Yang Menjadikan Segala Semesta, 
Yang Mengasuh serta Memelihara Semua, Yang Membina dan 
Memberi Rezeki. Kita katakan begini kerana tiap gelaran 
tersebut serta kesemuanya pengertian yang terkandung 
dalamnya masing-masing itu memanglah sudah terangkum 
dalam faham Tuhan —sebagaimana terbayang dalam bahasa 
Arab yang menjadi pengantar Agama Islam. Semua ruh atau 
diri asali insan itu mempunyai taraf yang serupa berhadapan 
dengan Tuhannya, yakni semuanya itu serupa sebagai 
hambaNya dan hak-milikNya; sebagai yang diperintah, diatur, 
dikawal, dikuasai olehNya; sebagai yang diperhambakan; dan 
serupa dijadikan diasuh, dipelihara, dibina, diberi rezeki 
olehNya. Dan dari kerana Peijanjian itu bermaksud kepada 
kedua-duanya diri ruh itu sendiri dan diri-diri arwah yang 
berhimpun semuanya itu, maka kita lihat kini di sini di dunia 
zahir ini, apabila masing-masing diri itu dizahirkan sebagai 
insan yang termasuk dalam kandungan Islam—di sinipun 
semua diri itu jugalah yang berhimpun bergabung berpadu 
dalam dayausaha menunaikan Peijanjiannya secara bersama 
sebagai masyarakat dan Ummat dan secara bersendirian, 
dengan sedemikian lakunya sehingga Islam itu sekaligus 
Agama yang dihidupi oleh diri perseorangan dan yang 
dihidupi oleh masyarakat dan Kaum dan Ummat seperti yang 
telah disebut tadi. Islam itu memperlihatkan sifat 
keseimbangan perpaduan diri perseorangan dan masyarakat. 
Yang menyatu-padukan tiap diri seorang Muslim satu sama 
lain dalam suatu perikatan persaudaraan yang sangat 
menakjubkan, yang tiada bagainya di kalangan makhluk 
jelata—yang mengatasi segala sekatan dan batasan bangsa dan 
kebangsaan, dan ruang dan masa, dan lebih kukuh eratnya 
daripada perikatan kekeluargaan duniawi—tiadalah lain 
daripada Peijanjian Asali itu jua; sebab diri-diri yang di sini 
mentaati Peijanjian itu masing-masing mengenali satu sama 
lain sebagai saudara sekeluarga ruhani. Nun di Sana di Tempat 

Asali mereka masing-masing bernisbah nasab persaudaraan 
sejati, dan di Sini, mengenali hakikat itu, mereka bersaudaraan 
berkasih-sayang satu sama lain meniru gaya Sana demi 
meredhai Allah, Subhdnahu wa Ta‘dla. Sini di tempat 
Persinggahan Jalan ini, walaupun yang satu zahir di Timur dan 
yang satu lagi di Barat, namun mereka saling bersenang hati 
berasa bahagia saling bertenangan mendengar cakap-cerita 
sesama sendiri; dan diri yang hidup zahir di zaman yang 
terakhir dapat juga menerima kata-kata nasihat menghibur 
hati daripada peninggalan saudaranya zaman lampau. Mereka 
itu saudara yang menempuh nasib hakiki yang serupa di alam 
ruhani lama sebelum mereka zahir sebagai saudara duniawi; 
dan sesungguhnya mereka sudahpun bernasab persaudaraan 
hakiki lama sebelum masing-masing dizahirkan menjelma 
berlainan keluarga, berpuak berkaum berupa bangsa. Maka di 
sinipun kita lihat bahwa Peijanjian Asali ini jualah sebenarnya 
yang menjadi asas faham persaudaraan: ukhuwwah dalam Islam. 
Perasaan persaudaraan yang benar-benar sejati yang mengikat 
insan yang Islam sesama sendiri dengan sedemikian eratnya, 
yang berasas pada dasar kukuh ruhaniah yang tiada dapat 
dileburkan oleh kuasa makhluk manapun inilah jua yang 
menyatu-padukan diri perseorangan dalam Islam dan 
masyarakatnya dengan cara yang tiada mengakibatkan kepada 
diri yang Islam kehilangan sifat perseorangannya dan 
kepribadiannya serta juga tiada mengakibatkan kepada 
masyarakat yang Islam kehilangan atau kekurangan 
kewibawaan serta kuatkuasanya dalam merencanakan 
kehidupan Kaum Muslimin dan Ummat Islam. 

Perihal perencanaan serta penubuhan dan pentadbiran 
sistem politik dan masyarakat Islam—dalam bentuk apapun 
ternyata kezahirannya di dunia ini—maka Perjanjian Asali itu 
jualah yang menjadi asasnya. Insan yang Islam itu 
sesungguhnya tiada dia diikat, atau membiarkan dirinya diikat, 
oleh suatu “peijanjian dengan masyarakat” atau kontrak sosial ; 
dan tiada pula dia menganut dasar-dasar kepercayaan 
mengenai Kontrak Sosial yang menjadi dasar falsafah politik 



Islam: Faham Agama dan Asas Akhlak 


49 


dan masyarakat Kebudayaan Barat. Justeru sesungguhnya 
meskipun dia hidup dan berkhidmat dalam lingkungan dasar- 
dasar politik dan kerajaan atau pemerintahan yang ditetapkan 
dan dikuatkuasakan oleh kewibawaan masyarakat seolah-olah 
suatu peijanjian dengan masyarakat—suatu kontrak sosial — 
telah diterimanya sebagai mengikat dirinya kepada kehendak 
masyarakat, akan tetapi sebenamya, dan walaupun demikian 
tampak keadaannya, peijanjian hakiki yang mengikat dirinya 
itu adalah Perjanjian Asali dirinya dengan Tuhan Yang Hak 
jua, sehingga dia hanya dapat menerima “perjanjian 
perseorangan”, yakni: kontrak individu dia dengan diri akalinya 
jua, untuk menunaikan apa yang dia sendiri sebagai diri akali 
itu telah beijanji dengan Tuhannya. Dan Peijanjian Asali diri 
mhani dengan Tuhannya Yang Hak itu bukan sahaja mengikat 
diri itu bagi pihak sendiri serta sekaligus mengikat diri-diri 
arwah yang bergabung sebagai “masyarakat”, akan tetapi, dan 
dengan lebih muktamad lagi, Peijanjian itu mengikat tiap diri 
akali insan kepada Janjinya peri pengabdiannya kepada Tuhan 
yang Hak. Tujuan akhir dan madamat segala usaha akhlak 
dalam Islam itu sesungguhnya pada akhimya berkena- 
mengena dengan hal diri perseorangan jua, dan bukan dengan 
masyarakat. Apa yang diamalkan oleh seorang diri insan yang 
Islam itu dalam dunia ini dengan amalan yang dipercayainya 
sungguh sebagai yang benar dan betul, adalah demikian 
adanya bukan kerana kehendak masyarakat, akan tetapi kerana 
Kehendak Allah, Subhanahu wa Ta‘ala, dan RasulNya yang 
menyumh dia berbuat amalan itu; dan dia hanya berharap 
semoga apa yang dikeijakannya dalam hidupnya akan 
mendapat ‘pengembalian yang baik’ daripada Allah, Subhanahu 
wa Taala, serta diredhai olehNya. Tiada suatu negara ataupun 
suatu masyarakat yang dapat dianggapnya benar-benar sebagai 
mmpuan taat-setianya yang hak, kerana dalam anggapannya 
negara dan masyarakat keduanya itu tiada berhak menjadi 
tumpuan taat-setianya dan pengabdiannya. Dan andai-kata dia 
dalam sebuah negara dan masyarakat Islam hidup dan 
berdayausaha berkhidmat demi kepentingan serta kebajikan 

dan kebahagiaan negara dan masyarakatnya, maka ini hanya 
dapat berlaku justeru kerana masyarakat yang terdiri dari 
gabungan diri-diri insan yang Islam, dan negara yang dibina 
dan dibentuk oleh masyarakat itu, mempunyai tujuan maksud 
hidup yang sama dan berdayausaha melaksanakan matlamat 
yang sama yang telah ditetapkan oleh Islam. Jikalau tiada 
demikian maka wajiblah dia menentang negara dan bergiat 
berusaha membetulkan kesalahan atau penyelewengan 
masyarakat, sambil senantiasa mengingat-insafkan masyarakat 
yang sesat itu akan tujuan hidupnya yang sebenamya. Kita pun 
sedia maklum bahwa pada peninjauan akhirnya segala usaha 
pencarian insan bagi mencapai apa yang dikatakan oleh para 
failusuf dalam bidang falsafah akhlak sebagai “kesejahteraan” 
dan “kebahagiaan” sesungguhnya senantiasa mengenai 
kesejahteraan dan kebahagiaan diri perseorangan jua. 
Bukannya kesejahteraan dan kebahagiaan diri-diri yang 
bergabung sebagai masyarakat yang lebih utama daripada 
kesejahteraan dan kebahagiaan diri perseorangan; dan dari 
itulah maka tiap seseorang diri perseorangan sahajalah yang 
dikenakan tanggungjawab bagi mencapai keselamatannya 
kelak, sebab tiada seorangpun diri perseorangan akan dapat 
diberikan beban memikul tanggungjawab diri yang lain, yang 
hams dipikul oleh diri yang lain itu sendiri jua . 42 
“Kesejahteraan” dan “kebahagiaan” itu bukan dianya memjuk 
kepada sifat badani dan jasmani insan; bukan kepada diri 
hayawani sifat basyari; dan bukan pula dia suatu keadaan akal- 
fikri insan yang hanya dapat dinikmati dalam alam hkiran dan 
nazar-akali belaka. Kesejahteraan dan kebahagiaan itu memjuk 
kepada keyakirmn diri akan Hakikat Terakhir yang Mudak yang 
dicari-cari itu—yakni: keadaan diri yang yakin akan Hak 
Ta‘ala—dan penunaian amalan yang dikeijakan oleh diri itu 
berdasar kepada keyakinan itu dan menuturi titah batinnya; 
dan keyakinan adalah suatu keadaan diri yang kekal berada 


42 


Sila rujuk al-Anam (6): 164. 





Isldm: Faham Agama dan Asas Akhlak 


51 


dalam diri insan dan yang merujuk pula kepada sesuatu yang 
kekal tentang diri insan itu—dan sesuatu yang kekal tentang 
diri insan itu dikenalinya dengan nazar serta rasa batinnya 
sebagai suatu alat hidup ruhani yang digelar kalbu (al-qalb). 
Maka kesejahteraan dan kebahagiaan itu adalah keyakinan yang 
kekal mesra menetap dalarn kalbu insan; dia itu keamanan dan 
kedamaian dan ketenteraman kalbu; dia itu ilmu, dan ilmu itu 
keimanan dan keadaan beriman; dia itu juga ilmu yang memberi 
tahu tentang tempat yang wajar dan keadaan yang tepat, keadaan 
yang benar dan betul bagi diri insan dalam Rencana pelbagai 
martabat Alam Makhluk Jelata; dan tempat yang wajar serta 
keadaan yang tepat dan benar dan betul bagi diri itu adalah 
tempat dan keadaan yang bernisbah kepada Khaliqnya: dia itu 
suatu keadaan yang dikenali sebagai ‘adl —yakni: keadilan. 

Justeru kerana sesungguhnya bagi Islam faham Agarna atau 
al-Din itu meliputi dan menyeluruhi kehidupan diri insan, 
maka segala amal baik budipekerti yang sempuma itu 
semuanya ditumpukan kepada amalan yang diredhai belaka di 
sisi Agama; dan ini semua mengenai amalan bagi 
membebaskan diri akali insan jua. Pembebasan diri akali insan 
itu bererti pelaksanaan kuatkuasa atau kuasa kebolehan 
(quwwah) yang ada sebagai kelengkapan diri insan bagi 
melakukan keadilan terhadap dirinya sendiri; dan kenyataan 
ini merujuk pula kepada pelaksanaan kuasa, serta 
pemerintahan, serta pengawalan, serta arahan hidayah, serta 
pemeliharaan yang dilakukan oleh diri akali insan terhadap 
diri hayawaninya dan badan jasmaninya. Kuasa kebolehan bagi 
melakukan keadilan terhadap diri akali ini sesungguhnya 
merujuk kepada pengisbatan yang terus-menerus serta 
penunaian diri itu akan Peijanjian Asali yang telah 
mengikatnya kepada Tuhan Yang Hak. Keadilan dalam faham 
Islam bukannya bermaksud kepada faham yang memjuk 
kepada suatu keadaan yang berlaku antara pihak dua-orangan; 
seperti antara seorang dengan orang lain, atau seorang dengan 
masyarakatnya, dengan pemerintahnya, dengan negaranya; 
atau suatu keadaan yang berlaku dalam rangka dua pihak yang 

berasingan, seperti pihak masyarakat dan negara; pihak rakyat 
dan raja—dan sebagainya ini semua. Kepada soalan: 
“Bolehkah seseorang itu melakukan kezaliman terhadap 
dirinya?”—agama-agama dan falsafah-falsafah lain tiada 
memberikan jawaban yang jelas muktamad baginya. Justeru 
memang sudah lazimnya bagi keadaan tamadun Barat— 
sebagai suatu contoh—bahwa meskipun benar diakui akan 
orang yang membunuh dirinya bahwa dia itu dianggap sebagai 
melakukan suatu kezaliman jua; namun begitu, kezaliman yang 
dianggap telah dilakukannya itu dianggap pula sebagai 
kezaliman justeru kerana dengan kelakuannya itu dia telah 
meniadakan dirinya bagi kepentingan khidmatnya kepada 
negara, dan bagi kepentingan penjelmaannya sebagai seorang 
warganegara yang berguna kepada negara dan masyarakat. 
Jadi kezalimannya itu sesungguhnya bukanlah terhadap 
dirinya sendiri, akan tetapi terhadap negara dan 
masyarakatnya. Telah acapkali saya di sini menyentuh perihal 
faham keadilan dengan menyatakan bahwa keadilan itu suatu 
hal atau keadaan di mana terdapat atau terlaksana suatu 
suasana keseimbangan yang mencirikan bahwa tiap sesuatu 
yang berada dalam keadaan demikian itu telah mencapai 
tempat yang tepat sempurna baginya masing-masing. Keadaan 
yang demikian ini kita lihat jelas ada berlaku dalam Rencana 
Tata-tertib Alam Semesta. Ataupun juga, dengan lain kata, 
keadilan itu keadaan keseimbangan yang saksama berlaku 
antara tiap sesuatu yang mengalami keadaan itu, baikpun tiap 
sesuatu itu merupakan yang bersifat benda, mahupun yang 
bersifat hayati. Bersabit dengan insan pula maka kita katakan 
bahwa keadilan bererti, pada dasamya, keadaan atau 
kedudukan yang mengakibatkan insan itu berada dalam 
tempat yang benar dan betul baginya. Istilah tempat di sini 
bukan hanya bererti dan bermaksud: keadaan kedimanaan 
sesuatu, yakni: tempat yang bersabit dengan mang dan masa; 
akan tetapi selanjutnya bererti dan bermaksud keadaan nisbi 
yang memjuk kepada nisbah antara diri insan sebagai diri 
hayawani dan badan jasmani bersabitan dengan dirinya sebagai 

diri akali bersifat ruhani. Maka kini nyatalah bahwa dalam 
Islam faham keadilan itu bukannya merujuk kepada keadaan 
yang berlaku dalam rangka dua pihak yang berasingan, seperti 
antara seorang dengan orang lain, atau antara masyarakat dan 
negara, atau antara pemerintah dan yang diperintah, atau 
antara raja dan rakyat; akan tetapi, lebih asasi dan mendalam 
lagi, keadilan itu merujuk kepada diri yang merupakan suatu 
kesatuan dua-diri, dan kepada keseimbangan peranan dua-diri 
dalam satu diri itu jua. Dan inilah yang dimaksudkan dengan 
keadilan; dan dia merujuk kepada diri sendiri jua, tiada 
kepada lain. Keutamaan faham keadilan dalam Islam itu 
disabitkan pertamanya kepada diri insan jua dahulu, dan 
dengan secara tiada langsung dan kemudiannya sahaja baharu 
dapat dia disabitkan kepada keadaan keseimbangan yang 
berlaku antara insan sesama insan satu sama lain, dan antara 
insan dan pemerintah dan raja dan negara dan masyarakat. 
Maka bagi soalan: “Bolehkah seseorang itu melakukan 
kezaliman terhadap dirinya?”—kita dengan tegas menjawab: 
“Ya”, dan menambah lagi pula dengan menyatakan bahwa 
sesungguhnya keadilan dan kezaliman keduanya itu 
memanglah berpokok-punca dan bermula dan berakhir pada diri 
sendiri jua. Inilah sebabnya Allah Subhanahu wa Taala berkali- 
kali menegaskan dalam Kitab Suci al-Qur’anu’l-Karim bahwa 
insan itu, jikalau dia berbuat salah, hanyalah sebenarnya 
menmlimi (idlim) dirinya sendirijua; dan bahwa kezaliman (zulm) 
itu suatu keadaan yang menimpa diri insan akibat kelakuannya 
sendiri. Bagi kita memahami faham yang sangat mustahak ini 
dengan lebih jelas lagi, perlulah kita merujuk semula kepada 
Perjanjian Asali diri insan dengan Tuhan Yang Hak—suatu 
Kenyataan yang hanya terdapat dalam Tanzll al- c Az!z al- 
Qur’an‘ul-Karim itu sahaja—dan kepada dasar faham 
keruhanian Islam yang menyatakan bahwa insan itu terbentuk 
dari dua-diri yang bersabit, yang satu kepada sifat ruhani, dan 
yang satu lagi kepada sifat jasmani. Insan yang hakiki, dirinya 
yang sebenamya, tiada Iain melainkan insan mhani diri 
akalinya jua. Andaikata misalnya dalam keadaan insan itu zahir 

mawjud mengalami kehidupan duniawi ini dia membiarkan 
sahaja diri hayawaninya mengawal keadaan hidupnya nescaya 
menuturi kehendak hawa-nafsu yang rendah sehingga 
merebak merajalelai seluruh dirinya itu, dan dalam keadaan 
begini, akibat pengawalan diri hayawani itu, dia melakukan 
kerja maksiat dan lain-lain lagi yang dilarang oleh Tuhannya 
Yang Hak serta tiada diredhaiNya dan mendatangkan 
murkaNya ke atas dirinya, ataupun insan yang sudah menjadi 
jahil begini langsung tiada mengakui Ketuhanan Tuhan Yang 
Hak atau menafikan WujudNya—maka dengan perbuatan 
sedemikian laku itu dia sebenamya telah menolak menafikan 
dan tiada mengakui pengisbatan dirinya sendiri akan 
Ketuhanan Tuhan Yang Hak, yang sesungguhnya telahpun 
diakuinya sebagai diri akali yang telah mengikat janji dan 
menyaksikan bagi pihaknya sendiri menerima Kebenaran 
Perjanjian Asali dengan Tuhannya itu. Yang berbuat demikian 
itu dialah yang telah memungkiri Janjinya; yang ingkar 
terhadap Perjanjian Asali dirinya sendiri dengan Tuhan; dan 
yang telah memecahkan amanah Janjinya itu. Dan 
sebagaimana halnya dengan seorang yang mengkhianati 
amanah janjinya, seorang yang memungkiri “kontraknya”, 
yang dengan demikian laku itu tentu mendatangkan 
malapetaka pada dirinya sendiri, begitu jugalah dengan hal 
insan yang berbuat salah dan jahat di sisi Islam; insan yang 
tiada mahu taat menurut Perintah Tuhan Yang Hak— malah 
dia menahkanNya; justeru dia itu telah memungkiri Perjanjian 
Asali dirinya sendiri; telah mengkhianati Amanah yang telah 
diterimanya; dia telah ingkar menahkan “Kontrak” diri 
akalinya dengan Tuhan Sarwa Semesta, dan dengan demikian 
telah menmlimi diri akahnya itu. Dia telah menzalimi diri 
akalinya sebab diri akalinya itu jugalah yang akan turut terkena 
timpa balasan buruk perbuatan jahatnya kelak. Dengan ini 
pula harus tampak jelas pada pandangan nazar-akali kita 
bahwa insan yang berbuat demikian itu telah membohongi 
dirinya, yakni: diri hayawaninya telah menahkan Kebenaran 
yang telah diterima dan diisbatkan oleh diri akalinya, sehingga 

menimbulkan suatu keadaan diri insan yang telah terkena 
pembohongan dirinya sendiri. Keadaan pembohongan 
terhadap diri sendiri ini juga tiada lain daripada kezaliman 
jua; dan sebab inilah Kitab Suci al-Qur’an‘ul-Karim acapkali 
menggunakan istilah yang merujuk kepada hal pembohongan, 
yakni khususnya kadhaba —yang mengandung erti: membohong, 
berdusta, menipu, menyesatkan —yang ditujukan maksudnya 
kepada insan yang membohongi dirinya akan Kebenaran; yang 
membohong-bohongkan apa yang sebenamya Benar. Terlalu 
sangatlah pentingnya bagi kita menangkap keterangan yang 
dinyatakan di sini peri faham bahwa dalam Islam yang menjadi 
asas dan dasar dan punca dan tujuan segala kesejahteraan dan 
kebahagiaan dan akhlak dan budipekerti yang sempurna 
keihsanan dan keadilan—semuanya ini—bukanlah diri-diri 
yang bergabung sebagai masyarakat; bukanlah negara pula, 
akan tetapi diri sendiri jua. Perlu diingatkan bahwa faham diri 
sendiri yang dimaksudkan dalam risalah ini bukanlah merujuk 
kepada diri sendiri yang dianggap sebagai diri hayawani, yakni 
diri sendiri yang biasanya dikenakan maksud nilaian buruk 
seperti yang disebut dalam tuduhan: “mementingkan diri 
sendiri.” Diri sendiri yang dikenakan tuduhan “mementingkan 
hal sendiri” itu adalah diri hayawani yang bersifat jasmani jua, 
dan yang menumpukan segala kepentingannya hanya bagi 
melayani kelobaan hawa-nafsunya. Bukan hak “diri sendiri” 
yang begini untuk “mementingkan halnya sendiri”, maka dari 
itulah kita biasanya mengenakan nilaian yang buruk terhadap 
insan yang “mementingkan diri sendiri” secara ini. Kita telah 
katakan tadi bahwa insan yang hakiki, insan yang sebenarnya, 
adalah insan ruhani dan diri akali jua, dan insan jasmani dan 
diri hayawani itu hanyalah kenyataan kezahirannya dalam alam 
yang fani ini. Maka yang sebenarnya berhak atas maksud 
“kepentingan” itu tentulah yang hakiki jua, dan bukan kenyataan 
Tjahiri hakikat itu; dan kenyataan zahiri sesuatu hakikat itu 
boleh dianggap penting justeru hanya sebab dia menyatakan 
hakikat itu: justeru yang sebenamya penting adalah hakikat itu 
jua, dan hakikat itulah yang benar-benar berhak atas 

kepentingannya. Jadi mementingkan diri akali dan insan 
ruhani yang menjadi hakikat insan itu memanglah wajar, 
kerana memang haknya untuk dipentingkan; dan dari im 
maka faham diri sendiri yang kita maksudkan dalam risalah ini 
tiadalah dapat dikenakan sebarang tanggapan buruk, atau 
tuduhan, ataupun pengakuan rendah-diri yang palsu melulu 
dan yang sebenarnya patut dikenakan kepada diri yang rendah 
yang bersifat hayawani dan hawa-nafsunya jua. Maka 
mementingkan diri sendiri yang kita maksudkan itu 
memanglah wajar, dan merupakan keadilan kepadanya, sebab 
dengan demikian kita telah meletakkan diri sendiri itu pada 
kedudukannya yang tepat baginya, dan kita telah mengenakan 
faham kepentingan secara betul kena pada tempatnya yang 
benar. Saya telah katakan tadi bahwa Islam sesungguhnya 
mengutamakan diri sendiri sebagai asas dan dasar dan punca 
dan tujuan segala kesejahteraan dan kebahagiaan dan akhlak 
dan keihsanan dan keadilan. Kita harus lihat pula selanjutnya 
sebagai satu lagi kenyataan bukti yang jelas peri keutamaan 
diri insan itu, bahwa pada peringkat akhirnya sekalipun 
tanggungjawab Amanah dan Perjanjian Asali kita semua ini 
kelak akan terletak masing-masing pada tiap diri sendiri jua; 
kerana dalam Islam tiada lain yang dapat menanggungjawab 
perbuatan diri seseorang melainkan diri orang itu sendiri. 
Harus diperhatikan bahwa di Akhirat kelak, menurut 
kenyataan hakiki Islam, yang akan menjadi saksi menuduh dan 
membela seseorang diri insan itu tiadalah lain daripada dirinya 
sendiri jua; kerana peralatan sifat jasmaninya yang telah 
digunakan untuk berbuat sesuatu, dan yang merupakan 
peralatan perbuatan akhlakiah, seperti matanya, dan 
telinganya, dan lidah-mulutnya, dan kaki-tangannya, masing- 
masing akan menjadi saksi-diri perihal perbuatan baik atau 
buruknya, adil atau zalimnya, terhadap diri sendiri di dunia 
kini. Dan inilah jua yang menjadi dasar hakikat Pembangkitan 
Semula insan di Hari Akhir kelak, Hari Perhitungan dan 
Pembalasan dan Pengadilan. Yang dibangkitkan semula itu 
bukan ruh insani, bukan diri akali yang tiada mengalami 

kematian seperti yang dialami oleh badan hayawani dan sifat 
jasmani; sebab faham pembangkitan semula: al-ba‘ath merujuk 
kepada sesuatu yang sudah mati dan yang dengan demikian 
dapat “dibangkitkan semula”. Firman Allah, Subhanahu wa 
Taala: 

“Tiap diri akan merasai maut ” 43 

menyatakan bahwa diri itu tiada mati, dan yang mati itulah 
badan hayawani sifat jasmani jua, dan kematiannya itu dirasai 
oleh diri hakiki insan. Jadi yang dibangkitkan semuia itu adalah 
badan insan yang tiap unsur dan zarrah yang merupakannya 
itu akan dihimpunkan semula disusun dan dijelmakan lagi 
oleh Allah, Subhanahu wa Taala, sebagaimana dijanjikan 
olehNya. Dan diri hakiki atau ruh insan akan disabit- 
hubungkan semula dengan badannya, dan badan itu akan 
bangkit semula dengan Kehendak Allah yang Menjadikan dan 
Menghidupkan dan Mematikan dan Menjadikannya Hidup 
Semula—Mahabahagialah Allah, Khaliq Yang Terbaik! Perkara 
yang ingin saya minta diambil perhatian itu iaitu bahwa badan 
yang dibangkitkan semula itu badan asali, dan bukan pula 
badan lain, atau yang serupa, atau yang baru dijadikan, kerana 
yang baru atau yang serupa dan yang lain daripada yang asal 
tiada dapat mungkin menjadi saksi-diri yang berdaya 
mendakwa mengakui mengerjakan perbuatan yang padahal 
sudah barang tentu tiada pemah dibuatnya! Betapa dapat yang 
baru dan lain dan serupa mengakui berbuat perbuatan yang 
lama dan asali?—hanyalah yang sama dan asali sahaja yang 
dapat mengakui perbuatannya sendiri dan menjadi saksi yang 
mutlak bagi dirinya. Dalam faham hukum dan undang-undang 
yang terbentuk sebagai hasil daya-cipta akal-fikri insani di 

dunia ini—dalam itu sekalipun kita lihat, seakan-akan 
bayangan yang samar-samar tiada sempurna, yang tercermin 
dalam kaca yang berbanyak karat dihinggapi debu bertebalan, 
bagaimana mahkamah pengadilan insan pun ada menetapkan 
caraperaturan keadilan yang menghendaki ‘badan’ orang yang 
dituduh itu dibawa hadir di hadapan hakim untuk dinyatakan 
butir-butir tuduhan terhadapnya. Saya merujuk kepada 
caraperaturan yang digelar dalam bahasa Latin sebagai: habeas 
corpus, yakni: harus ada badannya; yang bermaksud supaya badan 
atau din mhin orang yang dituduh itu dikehendaki diadakan di 
mahkamah hadir di hadapan hakim supaya dinyatakan butir- 
butir tuduhan terhadapnya. Sedangkan demikian 
caraperaturan pengadilan insani di dunia—apatah lagi, dan 
jauh lebih tepat dan mutlak dan muktamad dan sempurna dan 
dahsyat tiada dapat diperikan, Caraperaturan Pengadilan di 
Hadapan Pengadil Agung di Hari Pembangkitan kelak! Maka 
dengan dibangkitkanNya semula badan asali insan hayawani 
itu, serta dihubungkanNya semula diri akali atau ruhnya 
dengan badannya itulah sahaja dapat badan itu menjadi saksi 
perbuatan diri insan di dunia; dan hanyalah dengan tuduhan 
badan itu sebagai tuduhan badan asali sahaja maka tiada dapat 
diri akali kelak memungkiri atau menafikan tuduhan diri- 
hayawaninya. Kenyataan kemungkinan diri akali insan akan 
cuba memungkiri tuduhan terhadapnya kelak ada terbayang 
dalam Ayat Suci al-Qur an ul-Karim mengenai Peijanjian Asali 
ltu jua ; 44 dan dalam kenyataan Ayat-Ayat Suci inilah jua terlihat 
bukti yang nyata perihal adanya suatu kebolehan: wus‘, dalam 
diri akali itu untuk melaksanakan suatu kuasa: quwwah, 
kecenderungan ke arah kebaikan atau keburukan yang 
mengakibatkan dia memperoleh atau mendapat: kasaba, iktasaba, 
kebaikan atau keburukan atau kejahatan . 45 Jelaslah kini 
walaupun faham kezaliman dalam pengertian Islam itu seolah- 

olah merujuk juga kepada kelakuan insan terhadap insan dan 
insan terhadap Tuhan dan insan terhadap dirinya sendiri, akan 
tetapi bagaimanapun, pada hakikatnya kezaliman itu pada 
akhirnya merujuk dan dapat berlaku justeru kepada diri 
sendiri jua. Dan walaupun dalam pengertian kelakuan insan 
terhadap insan dan insan terhadap Tuhan, kezaliman yang 
dilakukan oleh insan itu, menurut pandangan hidup serta 
nazar-ruhani Islam, dan menurut maknanya dalam bahasa 
Arab, sebenamya merujuk dan mengenakan maksudnya pada 
akhirnya kepada diri sendiri jua sehingga baikpun dia bersalah 
terhadap yang lain, atau tiada dia mahu menurut atau 
menerima Perintah Tuhan, ataupun tiada dia mahu percaya 
akan Tuhan, maka yang dizaliminya itu, yang disalahi, 
diingkari, ditolak dinafikan itu, tiadalah lain daripada dirinya 
sendiri jua. Kezaliman, yang merupakan lawan bagi keadilan, 
bermakna: meletakkan sesuatu bukan pada tempatnya; 
mengelirukan sesuatu; menyalahgunakan sesuatu; melebihi 
atau melampaui batas dan maksud sesuatu; atau 
menguranginya; menderita kerugian; menyeleweng dari jalan 
dan perbuatan yang benar; membohongi dan tiada percaya 
kepada yang benar sedangkan sebenarnya tahu bahwa yang 
dibohongi dan tiada dipercayai itu sesungguhnya benar. Maka 
dari itu apabila seseorang itu berbuat perbuatan yang zalim, 
yang dimaksudkan dengan ‘zalim’ itu yakni bahwa dia telah 
berbuat salah kepada diri akalinya, yang sesungguhnya 
merupakan dirinya yang sebenarnya. Dia telah meletakkan 
dirinya yang sebenarnya itu bukan pada tempatnya; dia telah 
mengelirukan dirinya; dia telah menyalahgunakan dirinya; dia 
telah melebihi dan melampaui batas hak dirinya, ataupun dia 
telah mengurangi batas tugas dirinya; dia telah 
menyelewengkan dirinya dari perbuatan dan jalan yang benar; 
dia telah membohongi dirinya yang percayakan kebenaran— 
sebab dia tahu akan kebenaran itu—sehingga dia memaksa 
dirinya menafikan yang benar yang sepatutnya diisbatkannya; 
dan dengan ini semua dia telah membuat dirinya itu menderita 
kerugian yang terlalu amat besar tiada terhingga. Semua- 

perbuatan seperti ini, dengan suatu cara atau yang lainnya, 
membawa syarat yang mengakibatkan kerosakan Perjanjian 
Asalinya dengan Tuhan Yang Hak. Maka jelaslah pula dari 
kenyataan mengenai kezaliman ini bahwa keadilan, untuk 
dapat keadaannya berlaku, membawa syarat yang wajib baginya 
niscaya dapat keadaannya berlaku, yakni keadilan 
mensyaratkan adanya ilmu yang dapat memberitahu serta 
menjelaskan tempat yang tepat dan betul dan benar bagi sesuatu; 
ilmu yang dapat menjelaskan batasan dan had dan kegunaan 
dan tujuan-maksud, sesuatu; ilmu yang dapat menjelaskan 
perbeman antara yang benar dan hak dengan yang palsu dan 
batil, ilmu yang dapat membimbing ke arah kebenaran. Oleh 
sebab inilah maka ilmu, yakni: ilmu yang sebenarnya: al-‘ilm\ 
ilmu pengenalan: ma‘rifah; dan ilmu pengetahuan: ‘Ilm — 
semuanya ini masing-masing diberi keutamaan dalam Islam 
yang berdasar kepada kenyataan Kitab Suci al-Qur’an‘ul-KarIm 
di mana terdapat hampir 800 Ayat yang merujuk kepadanya. 
Oleh kerana ilmu itu mempunyai pembahagian- 
pembahagiannya yang tertentu, serta masing-masing bahagian 
dan cabangnya mempunyai tujuan maksud serta daya- 
penerokaan dan keutamaannya yang tertentu, maka kepada 
ilmu itu sendiripun harus insan mengenakan keadilan. Yakni 
insan harus meletakkan masing-masing bahagian dan cabang 
ilmu pada tempat penggunaannya yang wajar; harus 
mengenali dan mengetahui batasan dan had kegunaannya, dan 
tiada melampaui atau mengurangi maksud dan tujuannya; 
harus mengenali dan mengetahui giliran keutamaan serta 
kepentingan masing-masing bahagian dan cabangnya bagi 
menghasilkan kegunaannya dalam hayat insan—yakni 
kegunaannya yang bernisbah kepada manfaatnya bagi diri 
insan yang Islam; harus mengenali dan mengetahui bila dan 
pada takat mana penuntutan menerusi suatu cabang ilmu itu 
patut dihentikan, dan ini pula dapat ditentukan apabila insan 
sendiri menetapkan sejauhmana dapat ilmu yang dituntut itu 
mendatangkan hasil yang baik baginya, dan sejauhmana tiada 
mendatangkan hasil demikian; harus mengenali dan 

mengetahui yang mana yang benar-benar ilmu dan yang mana 
ilmu samaran dan dugaan dan pandangan akal-nazari belaka, 
yang mungkin benar atau palsu—pendek kata, insan yang 
berilmu harus meletakkan tiap butir kenyataan ilmiah yang ada 
pada dirinya itu pada tempatnya yang tepat dan wajar 
bernisbah kepada dirinya dengan sedemikian laku sehingga 
apa yang dikenali serta diketahuinya itu mendatangkan 
baginya hasil keseimbangan serta ketenteraman diri. 
Mengetahui dan mengenali bagaimana cara meletakkan ilmu 
apa di tempat mana—itulah yang digelar hikmah. Jikalau ilmu 
itu tiada dirancangkan dengan keadilan, maka ilmu yang tiada 
teratur tertib dan yang penuntutannya dilangsungkan dengan 
cara sembarangan itu akan tentu membawa kepada kekeliruan 
dan seterusnya kezaliman terhadap diri sendiri sebagai 
akibatnya. Peraturan tertib serta cara penuntutan ilmu yang 
mematuhi suatu rencana yang kemas yang saya bayangkan di 
atas itu bukanlah sama maksudnya dengan “peraturan tertib” 
serta “rencana yang kemas” yang dirancangkan dalam bentuk 
penyusunan bersistem, dan yang dikenakan kepada ilmu 
pengetahuan seperti yang terdapat dalam sistem universiti dan 
sekolah moden. Yang saya maksudkan di sini, berdasarkan 
kepada maudhuk yang kini dibentangkan, adalah peraturan 
tertib yang dikenakan terhadap ilmu oleh diri insan yang 
menuntut ilmu itu sendiri dengan cara diri insan itu sendiri 
mematuhi rencana-kemas bagi mengawal serta mengatur tertib 
dirinya bersabit dengan peraturan tertib terhadap ilmu yang 
dituntutnya itu. Dengan lain kata, diri insan harus masing- 
masing insaf tahu tentang ilmu apa dan ilmu mana yang sesuai 
bagi kemuslihatan dirinya, yakni dengan ‘dirinya’ dimaksudkan 
kesatuan kedua-dua diri ruhani dan jasmani; kemudian dia 
harus mengatur tertib dengan cara yang bersabit dengan 
kemuslihatan dirinya itu giliran kegunaan ilmu yang sesuai 
bagi dirinya; kemudian selepas itu pula dia harus 
merancangkan suatu rencana yang kemas yang dapat 
mematuhkan dirinya itu kepada peraturan tertib ilmu yang 
telah dianggap sesuai bagi kemuslihatannya. Nanti di tempat 

lain akan saya terangkan lagi maksud yang terkandung dalam 
kenyataan ini. Memadailah takat ini untuk kita mengingati 
betapa pentingnya faham diri: al-nafs; al-ruh itu ditegaskan, 
dan peranan diri itu diutamakan dalam segala peringkat 
kehidupan Islam. 

Ilmu, sebagaimana yang kita fahami, terbahagi kepada dua 
macam, meskipun keduanya itu merupakan suatu kesatuan 
yang saksama dan sempurna. Yang pertama iaitu Ilmu yang 
diberikan oleh Allah Subhanahu wa Ta ald sebagai KurniaNya 
kepada insan; dan yang kedua iaitu ilmu yang dicapai dan 
diperoleh oleh insan berdasarkan daya usaha akliahnya sendiri 
yang berpunca kepada pengalaman hidup indera jasmani dan 
nazar-akali serta pemerhatian dan penyelidikan dan 
pengkajian. Ilmu yang Pertama itu mempunyai dua kenyataan: 
yang satu sebagai Tanzll dan yang satu lagi sebagai Pengenalan 
yang merujuk kepada diri dan alam hakiki dan Tuhan Yang 
Hak. Sebagai Tanzll Ilmu yang Pertama merujuk kepada 
bangsa insani umumnya dan mensifatkan Kandungannya 
sebagai Hidayah yang membimbing ke arah Hak Ta ala; 
Petunjuk yang mengarahkan hidup insan ke Jalan yang Lurus 
dan Benar. Ilmu inilah yang digelar Al-‘Ilm, yakni: Ilmu yang 
Sebenamya. Sebagai Pengenalan yang merujuk kepada diri 
insani khususnya dan kepada alam hakiki dan Tuhan Yang 
Hak, maka Ilmu yang Pertama ini hanyalah dapat mungkin 
diterima oleh insan dengan daya usaha kerja amal-ibadah serta 
kesucian hidupnya—yakni dengan keihsanannya; dengan 
khidmah sejati ibadat kepada Tuhannya Yang Hak itu melulu 
demi KeredhaanNya belaka—dan yang kemungkinan dapat 
diterimanya itu bergantung kepada Kehendak dan Kurnia 
Allah Subhanahu wa Taala jua. Dialah Yang Mahatahu akan 
sukatan banyak atau sedikit atau tiada langsung kemungkinan 
untuk memberikan Ilmu itu, sebab Dialah Yang Menjadikan 
segala kelengkapan dalam diri insan; masing-masing tiada 

sama sukatannya. Dan penerimaan Ilmu ini, apabila 
dikurniakan kepadanya oleh Allah Subhanahu wa Taala, 
diterimanya melalui pandangan batinnya atau rasa ruhaninya, 
yakni: dhawq yang dialaminya secara langsung akibat 
penyingkapan hijab atau tudung penutup yang menyelubungi 
alam hakiki kandungan Ilmu itu, yakni: kashf yang dengan 
sekelip nazar ruhani terpandang oleh penglihatan ruhaninya. 
Ilmu ini, yang merupakan suatu kenyataan khusus Ilmu yang 
Sebenarnya jua, biasanya digelar ma c rifah, yakni: ilmu 
pengenalan yang merujuk kepada pengenalan diri akali insan. 
Pengenalan seperti ini—sebagaimana tadi telah kita sentuh 
secara ringkas sambil memperbandingkan kiasan yang 
bersabitan antara Alam Agung yang terbayang sifatnya pada 
Alam Kecil dengan tiada sebaliknya—ilmu pengenalan ini 
membuka penglihatan ruhani insan yang menilik kepada 
pengenalan terhadap Tuhan Yang Hak. Pengenalan terhadap 
Tuhan Yang Hak itu didapatinya dengan cara mengenal diri 
akalinya, sebab diri akali memang kenal akan Tuhannya Yang 
Hak, dan pengenalan diri akali itulah yang memberi insan 
kenal akan Tuhannya itu. Ilmu yang Sebenamya, yang 
dinyatakan sebagai Tanzll, itulah yang Utama, sebab Ilmu itu 
sudah jelas dan lengkap sempuma bagi insan dan mempakan 
Hidayah dan Petunjuk yang membimbingnya ke arah yang 
Lums dan Benar. Dan Ilmu yang Sebenamya yang dinyatakan 
sebagai pengenalan itu adalah suatu kenyataan khusus 
mengenai Kandungan Tanzll jua; dan oleh kerana dia memjuk 
kepada diri dan alam hakiki dan Tuhan Yang Hak, dan tiada 
mempakan suatu Kenyataan Akhir seperti Tanzil, maka 
penerimaan Ilmu ini mempakan penghasilan ilmu yang 
terluhur-mumi bagi insan. Sebab pemberian Ilmu ini pada 
akhimya bergantung kepada Kehendak serta Kurnia Allah 
Subhdna.hu wa Ta‘ala, yang memberikannya kepada 
barangsiapa yang diketahuiNya layak menerimanya, dan sebab 
kelayakan bagi menerimanya itu pula bergantung kepada 
dayakerja serta keikhlasan amal-ibadat, maka niat serta amal- 
ibadat itu menjadi syarat utama bagi kemungkinan terhasilnya 

penerimaan Ilmu ini; dan berikudah bahwa ilmu mengenai 
amal-ibadat serta cara-gaya melakukannya, yang merupakan 
ilmu syarat utama bagi kemungkinan menerima Ilmu yang 
Pertama itu, menjadi wajib bagi kita. Ilmu syarat utama ini 
merupakan pengetahuan dan pengenalan mengenai kedua- 
dua kenyataan Ilmu yang Sebenarnya: yang merujuk kepada 
Tanzll dan kepada Pengenalan diri dan alam hakiki dan 
Tuhan itu, termasuk segala yang disunnahkan oleh 
Rasulu’Llah, salla’Lldhu ‘alayhi wa sallam, dan rukun-rukun islam 
dan iman makna dan tafsiran dan maksud tujuannya dan 
kefahaman yang betul sempurna mengenainya semua, dan 
juga penyelenggaraannya dalam amalan hidup sehari-hari. 
Tiap seorang Muslim wajib mempunyai ilmu syarat utama ini; 
wajib dia memahami dengan betul sempuma mkun-mkun 
islam dan iman, dan juga wajib dia mengenali Keesaan Tuhan 
Yang Hak, yakni tawhid dan wajib baginya mengerjakan 
amalan yang dijelaskan oleh ilmu ini, sebab ilmu ini semua 
kenyataan Ilmu yang Sebenarnya jua. Maka wajiblah dia 
mengetahui dan mengenali ini semua sambil menjalankan 
keija amal-ibadat kepada Allah Subhanahu wa Taala dengan 
sedemikian lakunya sehingga sesungguhnya tiap insan yang 
Islam im sudah pun berada dalam taraf peringkat awwali bagi 
kemungkinan terhasilnya penerimaan Ilmu yang Pertama itu; 
dia sudah sedia terletak pada Jalan yang Lums: Sirdt al- 
Mustaqim\ yang menuju ke Hadhrat Tuhannya Yang Hak. 
Kemajuannya dalam peijalanan ubudiah ini tergantung 
kepada amalannya dan keikhlasan niat dan maksudnya, yang 
dikeijakan dengan sedemikian lakunya sehingga ada setengah 
daripada setengahnya yang mengabdikan diri kepada 
Tuhannya Yang Hak seolah-olah dilihatnya Tuhannya itu; dan 
kebanyakan pula yang mengabdikan diri kepada Tuhan itu 
seolah-olah Tuhan Yang Melihatnya. Dan kemajuan peijalanan 
ubudiah dari peringkat diri yang seolah-olah Tuhan Yang 
Melihatnya ke peringkat diri yang seolah-olah dilihatnya 
Tuhannya itulah yang dimaksudkan sebagai keihsanan: ihsan 

yakni: pencapaian peringkat makam budipekerti yang luhur 
sempurna dalam pengabdian diri kepada Tuhan Yang Hak. 

Ilmu yang kedua yang digelar ‘Ilm yang mempunyai bentuk 
jamak: ‘ulum adalah ilmu pengetahuan, dan diperoleh sebagai 
hasil pencapaian sendiri dayausaha akliah melalui pengalaman 
hidup indera jasmani dan nazar-akali dan pemerhatian dan 
penyelidikan dan pengkajian. Ilmu ini berdasar kepada 
pengumpulan kesimpulan-kesimpulan yang diperoleh dari 
kenyataan hidup duniawi; dan tiada batasnya penuntutan ilmu 
ini sebab dia merujuk kepada maklumat-maklumat yang tiada 
berbatas, yang mempunyai nilai kegunaan hidup duniawi, yang 
merupakan sebagai alat jua bagi insan menghasilkan 
penyesuaian dirinya dengan keadaan alam sekelilingnya. 

Sebagai gambaran bagi menjelaskan perbezaan antara 
Ilmu yang Pertama dan ilmu yang kedua maka kita mengambil 
ibarat dengan mentamthilkan seorang dan jirannya yang 
baharu pindah datang berdiam di kawasan daerah 
kediamannya. Mula-mula dia hanya tahu akan jirannya yang 
baharu pindah itu dengan pengetahuan sepintas lalu belaka; 
dia mungkin dapat mencamkan rupa-bentuk paras muka dan 
gaya serta gerak badannya dan gelagat lakunya sehingga dapat 
tahu siapa orang itu apabila berjumpa dengannya di jalan raya. 
Dia mungkin dapat mengetahui nama jirannya dan butir-butir 
maklumat mengenainya, seperti: kedudukannya berumah 
tangga sebagai orang bujang atau sudah kahwin; bilangan 
anak-beranak dan sanak-saudaranya, dan banyak lagi butiran 
maklumat seperti ini yang boleh diperolehnya dengan cara 
pemerhatian. Kemudian mungkin dapat pula dia, melalui 
tanya-soal daripada orang lain yang diketahuinya dan dengan 
penyelidikan secara peribadi, mendapatkan keterangan 
mengenai pekeijaan jirannya itu dan tempat kerjanya dan 
tugas jawatannya; dan mungkin lagi dapat dia, dengan 
penyelidikan yang lebih sulit, mendapat tahu berapa gajinya. 
Mungkin terus dia membuat penyelidikan dan pemerhatian 
seperti ini dengan tiada sekalipun berhubung langsung dengan 
jirannya, dan terus mendapat butiran maklumat lain yang, 

dapat dikumpulkannya, namun begitu pegetahuannya 
mengenai jirannya itu akan tetap berkisar di sekitar peringkat 
taraf pengetuhuan jua, dan tiada pengenalan. Kerana 
bagaimanapun banyaknya dikumpulkan lagi butir-butir 
maklumat yang dapat ditambahkan kepada yang sudah 
diketahuinya dengan demikian cara, maka tentulah ada banyak 
lagi pula keterangan mengenai diri peribadi jirannya itu yang 
tiada mungkin diperolehnya dengan cara begini, seperti: suka- 
dukanya; rasa kasih-sayangnya; benci-takutnya; kepercayaan 
dan harapannya; fikiran dan renungannya perihal hayat dan 
maut; cita-rasa rahsia yang terpendam dalam hatinya; sifat 
baiknya—dan butir-butir kenyataan Iain seperti ini. Maka takat 
ini marilah kita andaikan bahwa dia mengambil keputusan 
dirinya sendiri ingin lebih rapat lagi mengetahui sehingga 
mengenali jirannya, dan terus dia secara langsung 
memperkenalkan dirinya kepada jirannya; diziarahinya 
jirannya itu acap-kali; makan, minum, main, berbual-bahas, 
berfikir bersama. Justeru tentu setelah lama bergaul mesra 
memupuk sifat ketaulanan yang ikhlas jujur-setia, bersama 
berbakti bagi mengeratkan lagi pergaulan sedemikian mesra, 
maka mungkin teijadi, entah-entah pada suatu kala dalam 
pergaulan itu, dapat dia menerima dengan tiada semena-mena 
dari temannya itu kenyataan perihal beberapa butir rahsia 
peribadinya, kenyataan mengenai kesunyian diri atau perasaan 
dan fikirannya yang kini ingin dibahagi-rasa-kan bersama dan 
yang kini laksana kilap nan dalam sekelip-mata mencerahkan 
rahsia yang terselubung dalam kegelitaan—kini ternyata 
kepada nazar dirinya apa yang tiada mungkin dapat diperoleh 
dan dicapainya, walaupun dalam jangka masa seumur 
hidupnya, hanya dengan cara pemerhatian, penyelidikan dan 
pengkajian. Dan ilmu ini sekalipun—ilmu yang bukan hanya 
memberi tahu tetapi juga memberi kenal —ilmu yang diberikan 
°leh yang satu kepada yang satu lagi sebagai akibat keakraban, 
ilmu inipun tiada jua akan lengkap sempurna kerana kita tahu 
bahwa bagaimanapun mesranya keakraban yang berlaku antara 
sesama insan: antara orang itu dengan jirannya, atau dengan 

anak-isterinya, dengan saudara-maranya, dengan ayah- 
bundanya, dengan kasih-sayangnya—-justeru akan senantiasa 
ada sahaja baginya itu suatu tudung penutup rahsia yang sedia 
menyelubungi diri insan yang menjadi punca pengenalan itu, 
laksana ibarat bola gading yang berlarikkan ukiran Cina, bola 
yang bertatahkan ukiran halus yang merupakan bola dalam 
bola dalam bola, yang satu menyembunyikan yang lain dengan 
menakjubkan lakunya. Rahsia diri itu sedia terselubung, 
melainkan juga hanya apabila tudung penutup rahsia itu 
disingkapkan oleh diri itu sendiri, dinyatakan kepada diri yang 
lain. Dan orang yang menyatakan rahsia dirinya kepada yang 
seorang lagipun juga sedia merasa tahu, dengan memikir- 
renungkan sifat dirinya sendiri, betapa diri yang dirasainya 
sebagai dirinya sendiri itu demikian mendalam sifat 
kerahsiaannya tiada berhabisan sehingga diri itu senantiasa liar 
mengelakkan rangkuman penuntutan bagi mengenalnya 
dengan sepenuh lengkapnya. Maka bagi diri orang itu 
sendiripun, dia hanya dapat menyatakan sekadar apa yang 
dikenali olehnya jua. Tiap insan itu seumpama pulau sebatang- 
kara terpacak di tengah lautan yang mahadalam tiada berdatar 
diliputi kegelitaan; dan kesunyian diri yang dialami dengan 
rasa batinnya sedemikian mutlaknya, sedemikian dahsyatya 
mahameliput diri, sebab dia sendiripun tiada terdaya mengenal 
dirinya dengan sempuma-lengkap. Dari gambaran yang 
membayangkan sifat serta perbezaan kedua bahagian ilmu ini 
maka dapat kita memmuskan beberapa kesimpulan yang 
syarat-syaratnya boleh kita jadikan bandingan bagi 
mengibaratkan sifat serta hakikat Ilmu yang Pertama itu. 
Syarat yang pertama, iaitu: adanya hasrat ingin dikenali yang 
timbul dari dalam diri yang ingin dikenali oleh yang ingin 
mengenalnya. Syarat yang kedua, iaitu: pemberian kenyataan 
yang mengenalkan diri yang ingin dikenali kepada yang ingin 
mengenalnya itu bemisbah mjukan kepada diri-diri sejenis, dan 
ini disebabkan oleh kemungkinannya berlangsung 
perhubungan perasaan dan bkiran yang dapat disaling-fahami 
dan disaling-fahamkan. Syarat yang ketiga, iaitu: agar dapat 

diizinkan mendekati diri yang ingin dikenali maka yang ingin 
mengenalnya harus taat-patuh mengikut cara mendekati diri yang 
ditetapkan oleh yang ingin dikenali —yakni cara sopan-santun dan 
pertuturan halus memperikan adab tertib serta adat kelakuan 
yang dianggap baik dan mulia. Syarat yang keempat, iaitu: 
pengenalan tentang rahsia diri yang ingin dikenali yang 
diberikan kepada yang ingin mengenalnya itu berdasar kepada 
amanah, kepada kepercayaan layaknya yang ingin mengenalnya 
itu menerima dan menyimpan rahsia yang diberikan oleh yang 
ingin dikenali; dan amanah ini diuji kelayakannya atas dasar 
lama dan ikhlasnya taat setia persahabatan itu berlangsung 
sehingga semakin kukuh mengerapkan rapat-mesra keakraban 
antara keduanya. Justeru sesungguhnya begitulah—bahkan 
jauh lebih lagi pula—ibarat keadaan demikian ini dengan hal 
ilmu pengenalan yang diberikan oleh Allah Subhdnahu wa 
Taala kepada hambaNya yang tulen. Merujuk kepada syarat 
pertama maka Allah Subhanahu wa Ta‘ald menyatakan dalam 
Kitab Suci al-Qur’an’ul-Karim bahwa insan telah dijadikanNya 
hanya untuk mengabdikan diri kepadaNya: 




“Tiada Kujadikan Jin dan Insan melainkan 
baginya mengabdikan diri kepadaKu jua” 

Kita telah mentafsirkan: ‘mengabdikan diri KepadaKu’— li 
yabuduni —sebagai bererti pada peringkat akhirnya; ‘mengenal 
Daku’— li-yarijuni, kerana hamba yang benar-benar taat setia 
patuh kepada segala kehendak tuannya; taat tekun melayani 
segala keinginan tuannya, lambat-laun menjadi akrab dengan 
tuannya itu. Dan keakraban membawa akibat pengenalan diri 
tuannya jua. Dan dalam peribaratan ini dapat kita mengambil 
kesimpulan bahwa sesuhgguhnya Allah Subhanahu wa Taala 
menjadikan insan itu dengan tujuan maksud niscaya insan 
mengenal Dia dengan cara ibadat yang telah diperkenan 

olehNya yang dicarakan oleh Rasul yang dikasihiNya, salla 
‘Llahu ‘alayhi wa sallam\ Dan kenyataan ini terbukti pada suatu 
Hadlth Qudsiyy yang menyampaikan Hasrat Ilahi agar dikenali 
dengan Kata-kata: 

^ jhl-l JijiA 0' ti 

“Akulah Perbendaharaan yang Terbunyi dan 

Kuingin agar dikenali; maka Aku jadikan Makhluk 

Semesta agar dapat Aku dikenali” 

Demikianlah Allah Subhanahu wa Taala menyatakan DiriNya 
kepada diri akali insan jua— al-nafs al-natiqah —yang telah 
dijadikan dengan kelengkapan alat-alat perhubungan. serta 
pengenalan ruhani, seperti kalbu yang mengenai Dia, dan riih 
yang cinta akan Dia, dan rahsia, atau kunhi dan dasar diri yang 
memusyahadahkan Dia. Meksipun diri akali insan itu bukanlah 
suatu diri yang sejenis dengan Diri Yang Menjadikannya, 
namun begitu terbayang juga pada kunhinya itu pancaran asali 
sifat Ilahi yang membolehkan dia berdaya menerima 
menangkap Sinaran hubungan ruhani yang disorotkan dari 
Atas; yang membolehkan dia mengenali pemberian 
pengenalan yang diterima olehnya itu. Dan dari kenyataan ini 
kita kiaskan sambil mengambil ibarat bagi syarat yang kedua 
tersebut tadi. Mengenai syarat yang ketiga pula maka kita 
katakan bahwa insan mendekati Tuhan Yang Hak dengan cara 
penyerahan diri yang sempurna-ikhlas kepada KehendakNya; 
dengan menghasilkan secara insaf-tekun bagi dirinya 
penjelasan segala Titah-Larangan dan Perintah-PeraturanNya; 
dan dengan mengerjakan amal-ibadat pengabdian diri dan 
amalan nawafil, yakni: ibadat tambahan yang tiada difardhukan 
akan tetapi disunnahkan dan dianggap baik apabila 
diamalkan, yang diperkenan dan diredhaiNya sehingga insan 
itu mencapai suatu peringkat makam yang mulia yang 
memungkinkan baginya dapat menerima anugerah amdnah 

kewalianNya dengan cara pengenalan yang dikurniakan 
sebagai ganjaran kepada dia yang baginya telah dijadikan 
kelengkapan daya penerimaan Ilmu im selaras dengan sukatan 
pengenalan yang diberikan olehNya. Inilah maka maksud 
Kata-kata Suci dalam suatu Hadith Qudsiyy: 

Ijii Jj>- (Jl <_Jyil) JuP Jljj 

4j (^JJl a^s<2j_} £-«_»j cSiJl c. „ ; l fT' 

1-4 <y (_$JJ| 


“HambaKu tiada hentinya mendekati Daku dengan 
amalan nawafil sehingga Kukasih akan dia; dan 
apabila Aku kasih akan dia maka Akulah 
pendengamya yang dengannya dia mendengar, 
dan Akulah penglihatnya yang dengannya dia 
melihat, dan Akulah lidahnya yang dengannya dia 
berkata-kata, dan Akulah tangannya yang 
dengannya dia berjabat” 

Mengenai syarat yang keempat tersebut, iaitu amanah, maka 
ini sudah terkandung maksudnya dalam syarat ketiga 
sebagaimana yang telah dinyatakan, dan harus pula sudah 
dengan sendirinya jelas. Huraian ini seharusnya memadai 
memperlihatkan kepada nazar-akali kita bahwa Ilmu yang 
Pertama itu, berdasarkan sifat keruhaniannya, tentulah 
mengandung serta menyatakan hakikat dan keyakinan yang 
lebih luhur serta tepat dan teguh apabila dibandingkan dengan 
nisbah kepada nilai kandungan serta pencapaian ilmu yang 
kedua. Dan kerana inilah, serta pula kerana Ilmu yang 
Pertama itu bermaksud merujukkan tujuannya kepada ruh atau 
diri akali insan, dan kepada penjelasan serta penunaian diri itu 
akan Peijanjian Asalinya dengan Tuhan Yang Hak, maka ilmu 
syarat utama, yang juga merupakan hasil Ilmu yang Pertama— 

yakni: yang sebenamya berdasar kepada Ilmu yang diberikan 
oleh Allah Subhanahu wa Ta‘ala —tiadalah dapat dipisahkan 
dengan Islam, bahkan dia itu mesra sebati berpadu dengan 
Islam sebagai asas akhlak. Dengan ilmu syarat utama ini, yang 
juga digelar ilmu shari c at, dan lebih lagi pula dengan 
mengamalkan segala kerja ibadat yang menjadi wajib sebagai 
memperikan ilmu itu, maka kita semua memerintah dan 
mengawal dan mengarahkan diri kita dalam kelakuan hidup 
sehari-hari, dan menetapkan nilai-nilai hidup kita niscaya diri 
dan kehidupan diri itu terpimpin ke arah Jalan yang Benar. 
Ilmu yang Pertama itu menyingkapkan bagi pandangan mhani 
kita tudung penutup yang menyelubungi Hakikat Wujud dan 
Mawjud, dan dengan demikian menyatakan kepada diri kita 
nisbah hakiki yang berlaku antara diri insan dan Tuhannya 
Yang Hak. Dan oleh sebab Ilmu ini memaksudkan bagi insan 
tujuan akhir dia itu berilmu, maka berikutlah pula bahwa ilmu 
syarat utama baginya itu menjadi ilmu asasi yang menjadi dasar 
segala penuntutan ilmu yang kedua. Jikalau tiada demikian— 
yakni jikalau penuntutan serta pencapaian dan penggunaan 
ilmu yang kedua itu tiada berdasar-punca pada pengenalan 
serta pengamalan ilmu syarat utama tadi—maka dengan 
sendirinya, dengan hanya ilmu yang kedua itu melulu tanpa 
arahan-panduan mhani ilmu syarat utama itu, justem tiadakan 
dapat ilmu yang kedua itu memandu membimbing insan 
dalam kehidupannya. Dia hanya akan mengelimkan dan 
mengusut-kasaukan daya insan memperoleh makna bagi nasib 
terakhirnya; dia akan menjeratnya ke dalam lingkaran 
penuntutan abadi, berputar-belit beransur tiada berhaluan, 
tiada bertujuan yang bersabit dengan tujuan akhir. Kita sedia 
melihat bahwa bagi Ilmu yang Pertama yang tertinggi luhur 
pangkatnya itupun ada terdapat suatu had bagi membataskan 
pencapaiannya bagi insan, sedangkan ilmu yang kedua itu 
tiada mempunyai had bagi membataskan pencapaian 
demikian; dan inilah yang menyebabkan adanya kemungkinan 
baginya, yang sudah benar berlaku sebagai kenyataan, untuk 
senantiasa kekal mencari-rayau dengan tiada puas mendapat, 



72 


Syed Muhammad Naquib al-Attas 


diperangsang oleh daya-dpu akal jasmani dan tanggap 
khayalan diri hayawani; untuk terus beragu-ragu dalam 
genggaman syak dan waswas dan dugaan dan kehidhulan. Diri 
perseorangan insan tiada mempunyai banyak masa untuk 
mudah dimubazirkan, dan kediamannya sebentar di dunia ini 
bukanlah untuk mainan yang dipermainkan. Maka dari itu diri 
insan yang mendapat hidayah insaf tahu bahwa penuntutan 
ilmu yang kedua itu haruslah dihadkan kepada keperluan 
kegunaannya bagi dirinya, dan haruslah disesuaikan pula 
dengan sifat tabiat dirinya dan dengan kelengkapan dirinya 
jua. Dengan demikian cara dia mengawal dan mengatur ilmu 
itu dan kegunaannya bagi keperluan dirinya, dan dengan insaf 
tahu akan had kebolehan dirinya dan kadar daya 
kelengkapannya, dengan terus pula dia menyesuaikan dirinya 
pada kawalan serta atur-tertib penuntutan ilmu itu, maka insan 
itu telah meletakkan kedua-duanya: dirinya dan ilmu yang 
dituntutnya, pada tempat yang wajar bagi masing-masing 
dengan nisbah kepada diri akalinya, kepada diri yang 
sebenarnya dirinya. Dan dengan demikian laku pula dia telah 
menaruh dan membina dirinya dalam keadaan keadilan. Oleh 
sebab itu dan bagi mencapai keadilan sebagai tujuan akhirnya 
maka Islam membuat perbezaan antara penuntutan kedua 
macam ilmu itu: menjadikan penuntutan ilmu syarat utama 
bagi Ilmu yang Pertama itu wajib diselenggarakan oleh 
segenap Kaum Muslimin, yakni dijadikannya penuntutan ilmu 
itu sebagai fardu ‘ayn; dan penuntutan ilmu yang kedua itu 
sebagai hanya wajib bagi sebahagian sahaja Kaum Muslimin dan 
tiada wajib bagi semuanya, yakni: sebagai jardu kifayah. 
Kewajiban menuntut ilmu fardhu kifayah ini memang boleh 
ditukarkan menurut makam pencapaian ilmu seseorang supaya 
diangkat pindah ke peringkat ilmu fardhu ain, dan keadaan ini 
bergantung kepada keperluan seseorang yang merasai wajib 
bagi dirinya menjadikan apa yang fardhu kifayah kepada 
orang lain dianggap fardhu ain baginya dengan tujuan 
memperbaiki lagi keadaan dirinya. Pembahagian ilmu kepada 
dua bahagian dan cara serta penuntutannya kepada dua 

perkara, yang wajib bagi semua dan yang wajib bagi 
sebahagian, inipun menyatakan dengan jelas bagaimana Islam 
mengenakan keadilan terhadap ilmu dan terhadap insan yang 
menuntutnya. Justeru sebab demikian keadaannya kerana 
semua ilmu syarat utama yang dikenakan syarat fardhu ain, 
yang menyediakan kemungkinan bagi mendapatkan Ilmu yang 
Pertama itu, adalah baik belaka bagi insan; sedangkan tiada 
semua ilmu yang kedua yang dikenakan syarat fardhu kifayah 
itu baik bagi insan; kerana insan yang menuntut ilmu yang 
kedua itu, yang akan membawa pengaruh yang kuat dalam 
menetapkan peranannya dalam kehidupan sekular serta 
kedudukannya sebagai scorang warganegara, tiada seharusnya 
seorang insan yang baik. Dalam tamadun Barat pada umumnya, 
oleh kerana faham keadilannya berasas kepada dasar-dasar 
sekular, maka berikutlah pula bahwa faham ilmu yang 
diterimanya itupun tentulah berasas kepada dasar-dasar yang 
sekular, atau kepada dasar-dasar yang bersesuaian dengan 
faham hidup yang sekular yang mementingkan diri hayawani 
dan insan jasmani, yang meskipun dia berakal-fikiran namun 
begitu hawa nafsu sifat kebinatangannya itulah yang 
dilayaninya benar-benar jua. Dan keadaan yang sedemikian 
laku ini telah menjadikan tamadun Barat itu menerima sebagai 
sah hanya ilmu yang, pada faham kita, tiada lain daripada ilmu 
yang kedua sahaja; dan ‘ilmu’ inilah sahaja yang dianggapnya 
sah dan yang diterimanya sebagai satu-satunya ilmu yang 
terdapat. Sebagai akibatnya pula maka tujuan menuntut ilmu 
dari peringkat rendah ke peringkat-peringkat yang lebih tinggi 
itu bagi tamadun Barat adalah untuk memupuk dan— 
menjelmakan warganegara yang sempuma; kerana ilmu itu 
hanya merujuk kepada kegunaan hidup duniawi insan dalam 
lingkungan masyarakat dan negara. Bagi Islam pula tujuan kita 
menuntut ilmu itu tiadalah lain melainkan bagi memupuk 
serta menjelmakan insan yang sempuma. Kita dengan teguh dan 
benar mendakwa bahwa memupuk serta menjelmakan insan 
yang sempurna itu lebih utama dan afdhal—bahkan lebih asasi 
sifatnya—daripada memupuk serta menjelmakan warganegara 

yang sempurna; kerana insan yang sempuma itu memang 
sudah tentu juga menjadi warganegara yang baik sempurna; 
sedangkan sebaliknya, warganegara yang sempurna itu belurn 
tentu dia menjadi insan yang baik sempurna. Mungkin dapat 
dalam suatu pengertian kita menyatakan bahwa Islampun 
memang mengaku tentang mjuan menuntut ilmu itu 
sesungguhnya untuk memupuk sifat-sifat pada diri si 
penuntutnya yang akan menjelmakan dia sebagai warganegara 
yang sempurna. Akan tetapi maksud kita, apabila kita 
memberikan pengertian begini, hanyalah bahwa dengan faham 
warganegara itu kita fahamkan Warganegara Negeri dan 
Negara yang Lain, dan Kerajaan yang Lain, Kerajaan dan 
Negaranya yang Kekal Abadi jua; dan menjadi Warga Negara 
itu samalah maksudnya di dunia ini dengan menjadi insan 
yang baik, insan yang sempurna; dan dari itulah maka insan 
yang Islam itu bertindak, berhil, bergelagat, di sini kini, seolah- 
olah mencarakan tabiat Warga Negara Sana, sebagai insan 
yang baik sempurna yang layak mengenakan kepada dirinya 
faham bahwa dia itu khalifah Allah di atas bumi. Faham insan 
yang baik dalam Islam mengandung erti yang memaksudkan 
bukan sahaja bahwa dia itu harus berlaku serta berperangai 
‘baik’ di sisi pandangan dan kegunaan masyarakat seperti yang 
umum difahami, akan tetapi dan lebih utama lagi, bahwa dia 
harus berlaku serta berperangai baik terhadap dirinya, yang 
harus diutamakannya lebih dan kepentingan-kepentingan lain, 
dan tiada boleh dia zalim terhadap dirinya sepertimana yang 
telah diterangkan tadi, kerana jikalau dia zalim terhadap 
dirinya justeru betapakah dapat dan layak dia benar-benar adil 
terhadap yang lain pula? Maka kini sesungguhnya jelaslah 
tampak bagaimana dalam hal yang sedemikian pentingnya 
peri faham mengenai asas kehidupan duniawi insan inipun— 
yakni faham ilmu —Islam itu menampakkan perbezaan faham 
yang sangat mendalam yang menjadi punca segala perbezaan 
dengan tamadun Barat; bahwa sesungguhnya bagi Islam ilmu 
itu (a): termasuk iman; dan (b): tujuan menuntut ilmu itu sanya 
bagi mengasuh, memupuk, menjelmakan kebaikan yang 

bermaksud keadilan dalam diri insan sebagai insan itu sendiri, 
dan bukan hanya mengasuh, memupuk dan menjelmakan 
insan sebagai warganegara, atau sebagai sebahagian kecil, atau 
‘serpihan’, atau sebagai sebilangan belaka golongan insan 
bermasyarakat. Maka bagi Islam kepentingan dan nilai insan 
itu iaitu sebagai insan yang sebenamya, sebagai diri akalinya; 
dan bukannya sebagai diri hayawani sifat jasmani yang diukur 
kepentingan serta peranannya berdasarkan nilai kegunaannya 
kepada negara dan masyarakat, dan kepada khidmat dan taraf 
pencapaian kedudukannya dalam kehidupan sekular 47 
belaka—demikianlah yang ditegaskan oleh Islam. 


47 Sekular, dari bahasa Latin saeculum, bererti masa-kini, dan erti ini 
membayangkan pula maksud rujukannya kepada dunia yang 
senantiasa ber-ubah-binasa ini, dan tiada kepada lain; dan juga kepada 
kehidupan duniawi. Kehidupan duniawi terbayang sebagai senantiasa 
menempuh perubahan, dan insan pun—menurut faham yang 
sekular—harus menyelaraskan diri berubah mengikut perubahan 
yang ditempuhnya. Masyarakat dan negara merupakan punca segala 
hasrat insan dan faham sekularisma berdasar-punca kepada dunia 
dan masyarakat dan negara jua. Menuju ke arah kehidupan sekular 
bererti ‘pembebasan’ insan dari asuhan agama dan faham-faham 
yang menetap mengenai Hakikat Semesta; dia juga bererti 
‘penolehan’ pandangan insan berkisar dari alam-alam lain niscaya 
menetap kepada alam yang nyata ini belaka, yakni kepada dunia 
belaka. Pengertian yang terkandung dalam istilah sekular dan segala 
bentuk penggunaannya termasuk faham yang digelar sekularisma itu 
mengutamakan dunia belaka sebagai segala rujukan peranan insan; 
dan kepada kebebasan insan untuk merubah segala dasar 
kepercayaannya niscaya disesuaikan hanya untuk mmannya bagi 
muslihat dirinya masing-masing mengikut zamannya. Maka faham 
sekular merujuk kepada faham masa dan peredarannya yang diiringi 
oleh perubahan niiai dan sikap dan cara-hidup. Faham sekular ini 
seakan-akan sama maksudnya dengan faham al-hayat al-dunya 
sebagaimana yang terbayang dalam pengertian bahasa Arab dan 
Agama Islam. Dunia (dari akar-kata DNW) bererti sesuatu 
(kehidupan) yang teiah didekatkan yang menyatakan sifatnya dalam 
ruang dan masa. Maka insan yang singkat pandangannya hanya akan 
meiihat kepada yang ‘dekat’ tanpa melihat atau menghiraukan yang 

Dalam kenyataan yang telah berlangsung ini telah saya 
perikan sifat-sifat asasi yang merupakan intisari Agama Islam, 
dan dalam memperikannya demikian telah saya hurai serta 
terangkan secara yang mudah dan ringkas, padahal jua jelas 
dan padat, dasar utama yang menjadi asas faham din dan 
faham insan dalam Islam. Telah saya sentuh perihal 
pandangan hidup Islamiah, dan dalam pada itu juga 
menekankan keutamaan Kenyataan Tanzll Yang Mahaagung 
perihal Perjanjian Asali insan dengan Tuhan Yang Hak 
sebagaimana terdapat dalam Surah al-A’raf, dan menunjukkan 
betapa jelasnya Peijanjian Asali ini merupakan suatu sifat-dasar 
bagi Islam. Sifat-dasar inilah yang menjadi pokok-punca kita 
sekalian beragama dalam Islam, dan dialah jua asas faham- 
faham Islamiah lainnya yang saling bersangkut-paut 
dengannya, seperti faham kebebasan dan tugas dan 

tanggungjauiab; faham keadilan; faham ilmu; faham keihsanan; 
budipekerti yang luhur-sempuma; faham ukhuwwah; persaudaraan 
diri yang Islam; faham peranan dan kelakuan serta perangai diri 
perseorangan dan masyarakat dan daya sifat yang saling 

membayangkan hakikat kesamaan yang mengenalkan diri 
perseorangan dan masyarakat sehingga merupakan suatu 

kesatuan diri dalam rangka negara dan kehidupan bergabung 
bersama. Dalam memperikan ini semua telah saya utamakan 
peranan serta kepentingan diri perseorangan, dan mengenai diri 
perseorangan itu iaitu keutamaan diri ruhani atau diri akali dan 
perjalanan kembalinya ke Hadhrat Allah Subhanahu wa Taala. 
Maka kini patut pula saya perikan, secara menggambarkan 
garis-garis kasarnya sahaja, pandangan atau shuhud Isldmiah 


lain, yakni yang ‘jauh’, yang ‘terakhir’—iaitu Akhirat. Faham sekular 
menentang faham agama dan akidah-akidahnya yang menetap, 
kerana dia mengisbatkan hanya dunia dan menganjurkan kebebasan 
insan menggubah akidah dan nasibnya sendiri, dan menentang 
sebarang penetapan dalam kepercayaan dan cara hidup beragama. 
Dari itu maka dia bertentang dengan Islam, bagaimanapun ditilik 
pengertiannya. 

mengenai Hakikat Semesta; pandangan nazar-akali serta 
nazar-ruhani yang tiada Iain dari intisari falsafah Islam yang 
sebenamya—falsafah yang menentukan benmk-corak-gaya 
pandangan alam hakiki yang ditayangkan oleh Islam: falsafah 
yang bukan seperti yang difahamkan oleh tamadun Barat, akan 
tetapi yang berdasarkan Ilmu yang Sebenamya jua yang 
mempakan hasil penerokaan al-ilm al-ladunniyy atau al-hikmat 
al-ladunniyyah, yakni: Ilmu yang Diberikan oleh Allah 
Subhanahu wa Taala, yang sifatnya telah saya huraikan tadi 
sebagai Ilmu yang Pertama itu jua. Islam menumpukan 
tilikan nazar-batinnya terhadap pandangan hakiki, di sisi 
faham agama dan ilmu, kepada Hakikat Wujud, dan 
membezakan antara Yang Wujud: al-wujud dan Yang Mawjud: 
al-mawjud; antara Keesaan yang Mutlak: al-wahdah dan 
Keadaan Berbanyak Berlipat-ganda: al-kathrah; antara 
Kekekalan: baqa’ dan Kefanaan: fan&\ Pandangan terhadap 
Hakikat Semesta ini berdasarkan Ilmu yang Diberikan dan 
dinyatakan dalam pengalaman mhani di sisi agama, dan yang 
meliputi segala hakikat ‘luaran’—yakni: hakikat alam yang 
nyata dan yang ghaib ‘di luar’ diri insan—dan segala hakikat 
‘dalaman’—yakni: hakikat ‘di dalam’ diri insan yang 
mengalami hakikat alam yang nyata dan yang ghaib ‘di luar’ 
dan ‘di dalam’ diri insan. Sebagai hakikat suatu kenyataan, 
kelakuan, dan pengalaman yang teijelma dalam sejarah dan 
dalam kehidupan setiap detik, baikpun zahir mahupun batin 
kesemuanya ini, maka Islam, dalam pengakuan benarnya 
pandangan Hakikat Semesta yang dinyatakan, dilakukan, dan. 
dialami itu, mengisbatkan yang sudah jadi, yakni: kejadian atau 
wujud; dan bukan yang sedang menjadi, yakni: kemenjadian atau 
keadaan senantiasa mawjud. Demikian sifat pandangan Hakikat 
Semesta yang ditayangkan oleh Islam itu justem kerana yang 
menjadi tumpuan pandangannya, yang menjadi pokok-punca 
tilikannya sudahpun Jadi —sudah jelas, sudah berdiri-tegak- 
sempurna, sudah kekal dan tiada menempuh sebarang 
pembahan. Pengakuan dan pengikraran serta pengisbatan 
akan Hakikat yang menjadi punca pandangan Islam itu adalah 

pengakuan dan pengikraran serta pengisbatan yang mutlak, 
sebab dia timbul dari keyakinan yang diakibatkan sebagai hasil 
Ilmu yang diberikan. Dan oleh sebab Hakikat yang 
dicerminkan oleh Islam itu sudah jadi, sudah jelas, sudah 
berdiri-tegak-sempurna dan kekal tiada menempuh sebarang 
perubahan, maka Islam itu sendiripun menjelmakan Hakikat 
itu, dan mencarakan rencana hidup insan dan cara amalan dan 
nilai-nilainya semua—membayangkan Sifat Keadaan Hakikat 
itu jua. Demikianlah Islam, umpama Hakikat yang 
dicerminkan olehnya dan yang dibayangkan dalamnya, 
mencarakan Keadaan Hakikat itu dengan mutlaknya sebagai 
yang kekal wujud, tiada mengalami perubahan kemenjadian 
melainkan dia sudah jadi jua, sudah berdiri-tegak-sempurna 
serta jelas dan lengkap. Dari itu Islam mengisbatkan hakikat 
sifatnya sebagai yang sudah jadi sempurna lengkap, 
sebagaimana juga diikrarkan dalam Tanzll yang Mahaagung: 


^JSJI 


“Hari ini telah Kulengkap-sempurnakan bagimu 
Agamamu dan telah Kutamatkan nikmatKu atasmu, 
dan telah Kuperkenan bagimu dengan redhaKu 
Islam sebagai Agama” 48 

—dan Islam menafikan kemungkinan dia memerlukan 
kelengkapan dan kesempurnaan atau perubahan secara evolusi 
yang menuju kearah kekamilan yang lebih daripada apa yang 
sudah ada dan jadi padanya. Dan faham-faham seperti 
pembangunan dan kemajuan dan kesempumaan, apabila 
dikenakan terhadap kehidupan dan peranan dan nasib insan 
ditilik di sisi pandangan Islam, haruslah bersabit pada 


48 


Al-Maidah (5): 3. 

akhirnya kepada sifat ruhani diri insan yang menjadi dirinya 
yang hakiki jua. Jikalau tiada demikian—yakni jikalau maksud 
pembangunan dan kemajuan, dan evolusi ke arah 
kesempumaan, dan kesempumaan itu sendiri tiada memjuk 
kepada diri mhani, dan kepada dayakuasa kelakuannya 
menuju ke arah pencapaian kemumian asali—maka bagi Islam 
bukanlah pembangunan itu benar pembangunan; dan bukanlah 
kemajuan itu benar kemajuan; dan bukanlah pembahan ke 
arah kesempumaan itu benar pembahan ke arah 
kesempumaan; dan bukanlah kesempumaan itu benar 
kesempumaan; kerana faham-faham ini semua hanya memjuk 
kepada sifat jasmani diri hayawani insan belaka, dan tiada 
mengandung erti yang sebenamya yang dapat memberi makna 
yang sah melainkan apabila faham-faham ini semua 
menyabitkan maksud tujuannya kepada diri mhani jua. 
Perubahan, pembangunan, dan kemajuan, menumt pandangan 
Islam, memjuk kepada pengembalian kepada keadaan Islam sejati, 
yang diusul serta dicarakan oleh Junjungan kita Muhammad, 
salla’Lldhu ‘alayhi wa sallam, dan yang dituturi oleh para 
Sahabatnya yang Mulia dan para Tabi’in dan para Pengikut 
Tabi’in, radiya’Uahu ‘anhum ajma’in, dan yang dianut serta 
diamalkan oleh para Mu’minin dan Muslimin selepas mereka 
hingga kini sehingga ke akhir zaman. Dan lagi pula 
pembahan, pembangunan, dan kemajuan itu memjuk serta 
mengarahkan maksudnya kepada sifat asali jua, dengan 
maksud pengembalian diri hayawani kepada sifat asali diri yang 
beragamakan din yang sebenamya; kepada perjalanan ubudiah 
yang menuju kearah keihsanan. Faham-faham pembahan, 
pembangunan dan kemajuan, apabila disabitkan dengan Kaum 
Muslimin, atau digunakan dalam Islam, semuanya memjuk 
kepada suatu keadaan yang sudah terjadi yang membayangkan 
suasana kabut-keliru yang sedang mengham Kaum Muslimin; 
dia membayangkan keadaan Kaum Muslimin yang sedang 
diserapi kejahilan dan yang sedang sesat menyeleweng daripada 
Jalan yang Lums dan Benar, yang sedang giat memalimi diri 
sendiri akibat pembohongan diri hayawani. Hanyalah dengan 

nyata timbulnya berlaku keadaan yang demikian inilah sahaja 
baharu dapat dikenakan makna serta maksud yang sah 
bahwasanya perubahannya, pembangunannya, dan kemajuannya 
itu tiadalah lain daripada dayausahanya mengubah, membangun, 
memajukan dirinya niscaya kembali semula kepada ajaran dan 
amalan Islam yang tulen. Maka dalam keadaan yang 
dibayangkan itu dayausaha Kaum Muslimin untuk 
mengarahkan diri niscaya kembali semula kepada keadaan 
kemumian Islam sejati— dayausaha ini, yang mensyaratkan 
suatu perubahan, adalah pembangunan, dan gerakdaya 
pengembalian semida ini, yang mempakan suatu pembangunan, 
adalah kemajuan. Dari itulah maka bagi Islam gerakdaya yang 
menuju ke arah kemurnian Islam sejati yang diusahakan oleh 
Kaum Muslimin yang insaf bahwa mereka sedang sesat-keliru 
dan jahil menyeleweng dari Jalan yang Lums dan Benar— 
itulah pembangunan; dan pembangunan dengan pengertian 
inilah sahaja yang benar-benar dapat diistilahkan sebagai 
kemajuan. Kemajuan bukanlah kemenjadian; bukanlah keadaan 
sedang menjadi tetapi tiada juga jadi, keadaan yang senantiasa 
tiada akan jadi melainkan ‘kejadiannya’ itu ‘kemenjadian’ jua. 
Kemajuan bukanlah yang demikian justem kerana dalam 
faham kemajuan itu sendiri memang sudah sedia ada 
terkandung makna asasi yang menjelaskan bahwa yang maju 
itu maju dengan maksud adanya tujuan tertentu dan matlamat 
terakhir bagi pencapaian kemajuan yang dituju oleh yang maju 
itu. Lagi pula faham tujuan tertentu dan matlamat terakhir itu 
hanyalah dapat mengandung erti apabila yang dituju dan 
dijadikan matlamat itu sudah jelas, sudah berdiri-tegak dan 
lengkap sempurna, sudah jadi. Maka sesuatu yang sudah jelas 
berdiri-tegak, lengkap-sempuma, yang sudah jadi, tiada lagi 
menempuh pembahan kemenjadian, tiada lagi menempuh 
perubahan, dan tiada pula mempakan sesuatu yang senantiasa 
samar dan liar dari pencapaian, yang senantiasa mungkir tiada 
mungkin dapat menjadi pegangan, dan yang senantiasa 
meluputkan diri dari penyampaian maksud. Sebagaimana yang 
baham sahaja disebut tadi, faham yang terkandung dalam 

istilah ‘kemajuan’ itu membayangkan adanya ‘tujuan tertentu’ 
yang menjadi serta menetapkan arahan penyampaian bagi yang 
sedang maju itu; dan dia juga membayangkan adanya 
matlamat terakhir yang jelas menjadi panduan yang memandu 
yang sedang maju itu niscaya dapat dia mencapainya dalam 
jangka masa hayatnya. Jikalau arah-tujuannya itu masih belum 
jelas, masih samar dan berkisar dan bertukar-ganti berpindah- 
randah, maka belumlah dapat dia itu digelar tujuan, sebab dia 
masih sedang menjadi, masih sedang menjelmakan si/atnya yang 
masih samar dan belum sempurna lengkap; dan jikalau 
matlamat yang menjadi tujuannya itu belum lagi mempunyai 
sifat matlamat terakhir, maka betapakah dapat mengarahkan 
diri kepada matlamat sementara itu dikatakan benar-benar 
kemajuan? Mereka yang meraba-raba dalam kegelitaan 
tentulah tiada dapat disifatkan sebagai yang ‘sedang maju’; dan 
mereka yang mensifatkan orang-orang itu sedang maju 
hanyalah membohongi makna dan maksud sebenarnya faham 
kemajuan itu, dan mereka sesungguhnya membohongi diri 
sendiri jua! Mereka ini seperti yang diibaratkan dalam Tanz!l 
yang Mahaagung: 

“Perumpamaan mereka itu seperti orang yang 
memasang api; 

Yang apabila cahayanya menerangi sekelilingnya, 

Lantas dilenyapkan cahaya itu oleh Allah 
Dan dibiarkannya tinggal dalam kegelap gelitaan 
Niscaya tiada dapat melihat. 

Tuli, bisu, dan buta— 

Tiada akan mereka kembali (ke Jalan yang Benar). 
Ataupun (ibarat lain) 

Seperti awan nan lawas dengan hujan 

Dari langit; dalamnya bercampur mendung dan 

geiap, 

Guruh dan petir kilat-halintar bersabung-sambar: 

Mereka memempatkan telinga dengan jari 
Memekakkan pendengaran dari bunyi gemuruh 
gegap-gempita 

Sambil getar-gigil takutkan mati. 

Bagaimanapun juga (helahnya), Allah, sentiasa 
meliputi yang 

mungkir akan iman (dengan KehebatanNya). 

Kilat merampas segala dayanya kecuali 
penglihatnya; 

Tiap kali cahaya kilat menerangi menampakkan 
keadaan pada penglihatnya, mereka bergerak 
berjalan, 

Dan apabila kegelitaan menggelap menyerapi lagi 
Mereka diam berhenti. 

Sekiranya Allah berkehendak justeru sesungguhnya 
dapat Dilenyapkan kuatkuasanya mendengar dan 
melihat” 49 

Pandangan mengenai Hakikat Semesta yang ditayangkan 
°leh Islam itu tiada harus pula difahamkan sebagai suatu 


49 


Al-Baqarah (2): 17-20. 

dualisma, yakni: sebagai pengikraran terhadap adanya dua 
hakikat dan kebenaran yang mutlak, yang bertentang satu sama 
lain. Kita katakan demikian kerana walaupun terdapat dalam 
pandangan itu dua unsur yang merupakan dasar pandangan 
tersebut, justeru sesungguhnya harus kita ingati pula bahwa 
yang satu itu kaim atau berdiri dengan sendirinya, sedangkan 
yang satu lagi itu bergantung kepadanya; yang satu itu wujud 
kekal, yang satu lagi mawjud fana; yang satu itu tetap mutlak 
bagi pihaknya sendiri, yang satu lagi bersifat nisbi jua, 
bergantung kepada keadaan bernisbah kepada yang lain pula; 
yang satu itu hakiki, dan yang satu lagi hanyalah kenyataan 
hakikat itu. Maka sesungguhnya hanya ada Satu Hakikat dan 
Kebenaran jua—dan segala nilai-nilai Islam merujukkan 
maksud terakhirnya kepada Hakikat dan Kebenaran yang Esa 
itulah sahaja, tiada kepada lain. Demikianlah Islam 
mengisbatkan Keesaan Hakikat Semesta itu sehingga bagi 
insan yang Islam, baikpun sebagai diri perseorangan mahupun 
sebagai diri-diri yang bergabung sebagai masyarakat, tiap daya 
dan usaha dan sikap terhadap perubahan dan pembangunan 
dan kemajuan dan kekamilan yang mukammal itu tiada dapat 
tiada melainkan ditentu-tetapkan oleh pandangannya yang 
menayangkan Satu Hakikat dan yang mengikrarkan 
pengisbatan Satu Kebenaran itu jua. Dengan cara beginilah 
maka dalam pengalaman di sekitar amalannya Kaum Muslimin 
telah dapat berjaya menghidupi penghidupan dirinya masing- 
masing menurut kepercayaan dan keteguhan imannya dengan 
tiada membiar-bolehkan sebarang perubahan itu dilakukan 
yang dapat merosakkan perpaduan serta kesaksamaan Islam 
dan kesaksamaan, ketenteraman dan keseimbangan dirinya; 
dengan tiada tunduk takluk ataupun rebah runtuh terkena 
sentuhan masa nan membinasa; dengan tiada pula mengalah 
kepada cabaran zaman dan perubahan nasib duniawi yang 
senantiasa hadir mengiringi balatentera Perubahan. Islam itu 
terencana dalam Tanzll yang Mahaagung, Kitab Suci al- 
Qur’an‘ul-Karim; dan Tanzll itupun juga, seperti Agama yang 
direncanakannya, tiada berubah dan tiada menempuh 

perubahan dan tiada akan dapat berubah, sebab dia sudah 
jadi, sudah lengkap, sudah sempurna. Al-Qur’an itu adalah 
Kata-kata Suci Allah Subhanahu wa Ta‘ala yang ditanzilkan 
dalam benmk-rupa dan kenyataan yang sudah lengkap 
sempurna sehingga merupakan yang Terakhir bagi insan; yang 
disampaikan kepada RasulNya yang Terpilih dan NabiNya 
yang Terakhir Junjungan kita. Muhammad, salla’Udhu’alayhi 
wa sallam. Al-Qur’an itu Hidayah yang Nyata, Penjelasan 
Terakhir yang dibawa oleh insan yang Islam itu ke mana- 
mana, justeru bukanlah hanya dalam bentuknya sebagai Kitab, 
akan tetapi juga, dan lebih lagi, dalam lidahnya, dalam 
akalnya, dalam kalbunya, sehingga al-Qur’an itu sudah 
menyerapi diri dan raganya menggerakkan rupa-bentuknya 
dengan tenaga hayati. Saya telah katakan tadi, dalam 
menyentuh perihal insan yang memikir-renungkan sifat 
dirinya, yang memusyahadahkan dirinya, betapa diri yang 
dirasainya sebagai dirinya itu demikian mendalam sifat 
kerahasiaannya tiada berhabisan sehingga tiap diri itu 
umpama pulau sebatang-kara terpacak di tengah Lautan yang 
mahadalam tiada berdatar, yang diselubungi kegelitaan yang 
mahadahsyat; dan bagaimana pula kesunyian yang dialaminya 
itu sedemikian mudaknya justeru kerana diri yang dirasai 
sebagai dirinya sendiri itupun tiada juga dapat dikenalnya 
dengan sepenuh-lengkapnya. Perlu pula saya di sini 
menambah penjelasan bahwa sesungguhnya perasaan 
kesunyian yang dialaminya itu, pada dasamya, timbul dari 
tiada terdayanya, tiada mampunya dia menjawab soalan abadi 
bisikan batinnya yang senantiasa mengusul-tanya dari dalam 
dirinya: “Siapakah aku ini?” dan “Apakah nasibku terakhir ke- 
lak?” Kita katakan kini bahwa perasaan kesunyian yang terlalu 
amat mengerikan itu hanyalah dapat mengham kalbu insan 
yang menahkan Tuhan Yang Hak, atau yang merasa syak 
terhadapNya, atau yang memecahkan amanah Peijanjian Asali 
diri mhaninya dengan Tuhan; kerana sebagaimana yang telah 
dinyatakan berkali-kali di sini, justem keinsafan mengenal- 
semula serta mengisbatkan Peijanjian Asali itulah jua yang 

menetapkan bagi insan pengenalan diri hakikinya dan 
tempatnya dalam martabat susunan tertib rencana Wujud dan 
Mawjud. Insan yang Islam itu dialah yang senantiasa 
mengikrar serta mengisbatkan Peijanjian Asali itu dalam 
dirinya, dan oleh yang demikian maka tiadalah pernah dia 
mengalami azab kesunyian diri; kerana dalam 
memusyahadahkan dirinya itu sekalipun maka dia tetap insaf- 
kenal, akibat keija amal-ibadah, yang termasuk amal membaca, 
mengaji, merenung dan memusyahadahkan Kata-kata Suci 
Allah Subhanahu wa Taala dalam al-Qur’an‘ul-KarIm, betapa 
akrabnya dirinya dengan Tuhannya Yang Hak, Yang 
Menjadikan dan Memeliharanya itu, Yang senantiasa 
direnungkannya dalam nazar dirinya bermusyahadah 
mengingat-ingatkan dirinya akanNya, menzikirkan Dia (dhikr) 
sehingga berlangsung denganNya percakapan rahsia yang 
mesra: munajat. Insan yang demikian itu telah 
memperkenalkan dirinya kepada diri hakikinya, dan insaf tahu 
akan nasib terakhirnya; dia dalam keadaan bahagia amandiri, 
tenang dan bebas dia dari bunyi sunyi gema kesepian diri, 
bebas dari kegentaran, dari rasa khuatir takut mengerikan, 
yang menerkap senyap menangkap diri. Dengan 
pengisbatannya akan yang Wujud, maka al-Qur’an‘ul-Kar!m 
itu, yang menjadi sumber Islam dan penayang gambaran 
hidup serta pandangan alam hakiki yang kesemuanya berdasar 
kepada nazar batin yang teguh menilik Satu Hakikat dan 
Kebenaran itu jua, dia itu juga merupakan penyataan 
kesempumaan yang penghabisan yang dapat dicapai oleh 
‘kejadian’, sebagaimana Islam itu kenyataan kesempumaan yang 
berlaku dalam ‘kejadian’; dan dia yang membawa al-Qur’an‘ul- 
Karlm itu kepada bangsa insani sendirinya juga merupakan, 
mensifatkan, penjelmaan kesempumaan yang penghabisan bagi 
sifat ‘kejadian’ yang menjelma pada insan. Nabi yang Suci itu, 
yang baginya senantiasa kita haturkan salawat dan salam yang 

tiada berhabisan; yang baginya senantiasa kita doakan semoga 
Allah, Subhanahu wa Ta‘dla, cucurkan terus Kebahagiaan Mumi 
dan Keamanan Sejati—adalah Mohor Para Anbiya’; 50 Pesumh 
Terakhir bagi insan Semua; 51 yang dipimpin olehnya ke dalam 
Kecerahan dari Kegelapan Gelita; 52 yang dia sendirinya itupun 
Sebenar Pelita; yang menyinarkan meliputi alam Cahaya; 53 
Rahmat Ilahi bagi Makhluk Jelata; 54 Kamnia Allah bagi yang 
kepadanya Percaya, dan bagi yang taat-tekun kepada yang dia 
Bawa; 55 Anugerah Allah juga dia, kepada Ahlu’l-Kitab yang 
sedia menerima Ajaran Agungnya sebagai yang Benar Belaka. 56 
Dialah yang dijadikan oleh Allah, Subhdnahu wa Taald, dengan 
kelengkapan segala sifat akhlakiah yang agung-sempurna 
untuk dijadikan Ukuran bagi insan semua; 57 dialah Insan yang 
Kamil dan Tauladan yang Terbaik bagi Anak Adam. 58 Dialah 
yang dimuliakan dan dibahagiakan oleh Allah, Subhdnahu wa 
Ta ala, sendiri dan Para MalaikatNya sebagai Insan yang 
Teragung, dan para Mu’minin sekalianpun diperintahNya 
supaya berbuat demikian, 59 menuturi TauladanNya dan Para 
MalaikatNya, menghaturkan salawat dan salam kepadanya 
tiada berhabisan hingga ke akhir zaman, dan di Akhirat 
sekalipun, selagi diizinkan olehNya. Dan di Akhirat kelak 
kepadanyalah akan dikmriiakan Makam yang Mulia Terpuji. 60 
Muhammad Rasulu’Llah itu dia yang namanya sekalipun 
mempakan Mukjizat Nyata, kerana dalam kalangan insan 
semua dialah sahaja yang benar-benar muhammad: ‘senantiasa 


50 Al-Ahzdb (33); 40. 

51 Saba’ (34): 28. 

52 Al-Taldtj (65): 11. 

53 Al-Ahzdb (33): 46; al-Taldq (65): 11. 

54 Al-Anbiyd" (21): 107. 

55 Ali Tmran (3): 164; al-Nisa’ (4); 170. 

56 Al-Ma’idah (5); 21. 

57 Al-Qalam (68): 4. 

58 Al-Ahzdb (33): 21. 

59 Al-Ahzdb (33): 56. 

Bani Isra’il (17): 79. 

dipuji’; senantiasa dia dipuji dan terpuji dalam segala zaman 
dan keturunan insan sesudahnya; dan waiaupun bagi zaman 
sebelumnya, dialah sahaja insan yang menerima pujian 
sedemikian laku. Kita memujinya dengan rasahati yang ikhlas 
yang kasih-sungguh akannya, dengan hormat-takzim dan rasa 
berhutang budi yang tiada terhingga baginya kerana 
memimpin kita keluar daripada Kegelapan hingga sampai 
kepada Kecerahan. Dan dia dikasih-sayangi jauh lebih dari 
kasih-sayang kita kepada insan lain, termasuk diri kita sendiri. 
Kasih-sayang dan hormat-takzim kita itu tiada mengenai 
ketumpulan akibat kikisan peredaran masa dan kealpaan 
renungan tikiran, kerana dia senantiasa bersama kita dalam 
diri kita pada tiap zaman dan keturunan—bahkan dia lebih 
akrab kepada diri kita daripada kita sendiri sekalipun. 61 Maka 
kita anuti dengan taat-setia segala maksud katanya: qawl, dan 
segala perbuatan fiilnya: fi‘l yang menjadi contoh bagi kita 
sehingga yang dibiarkan dengan diam-diam olehnya itupun; 
taqrir kita anggap sebagai isyarat pengesahannya yang 
diberikan tanpa suara dan kata bagi dijadikan turutan kita 
semua. Dan dengan demikian maka selepas al-Qur’an‘ul-Karim 
itu sendiri dialah yang menjadi pemandu dan tauladan hidup 
terbaik-sempuma bagi kita. Dialah contoh sempuma bagi tiap 
seorang Muslim lelaki dan perempuan; yang belia, yang 
setengah umur, yang tua, dengan sedemikian lakunya sehingga 
Kaum Muslimin tiada menderita kegentingan masalah makna- 
diri, yang biasa digelar sebagai krisis identiti. Demi kerana 
dialah maka corak-bentuk masyarakat Islam itu tiada berpisah- 
pisahan menjadi tiga golongan ketumnan yang berasingan, 
yang satu terputus dari yang lain, yakni: golongan belia, 
golongan setengah umur, golongan tua, sebagaimana kita 
dapati berlaku dalam corak-bentuk masyarakat Barat. 
Kebudayaan dan tamadun Barat senantiasa bembah dan 
mengalami keadaan yang ‘sedang menjadi tetapi tiada juga 

jadi’, melainkan ‘kejadiannya’ itu, kini dan dahulu, merupakan 
‘kemenjadian’ jua. Justeru demikian lakunya terus begitu 
kerana memang sudah jelas bahwa dahulu dan sekarang dan di 
masa hadapan sekalipun maka kebudayaan dan tamadun Barat 
itu tiada mengakui adanya Satu Hakikat dan Kebenaran yang 
dapat diterimanya yang boleh dijadikan Punca pandangan 
hidupnya; tiada mempunyai serta mengakui adanya Satu Kitab 
Suci yang Sah yang boleh diikrar dan diisbatkan sebagai Dasar 
hidupnya; tiada mempunyai Satu Insan yang Kamil yang boleh 
menjadi Panduan hidup, yang kata dan daya dan caranya 
seluruhnya boleh dijadikan Tauladan dan Contoh anutan 
hidupnya. Dan keadaan begini mengakibatkan terpaksanya 
diri perseorangan masing-masing mencari bagi pihaknya 
sendiri makna-diri dan hidup dan nasib terakhirnya. 
Kebudayaan dan tamadun Barat mengisbatkan kenyataan 
hakikat kefanaan, dan berdasar kepada yang fana, serta dari 
itu pula maka nilai-nilai hidupnya berpokok-punca pada sifat 
sekular, pada kehidupan hakikat zahir yang bersifat jasmani 
dan yang merujuk kepada keadaan kebendaan jua. Maka 
masyarakat Barat terbahagi secara mutlak kepada tiga 
golongan keturunan yang masing-masing berpisah-putus satu 
sama lain; yang belia; yang setengah umur; yang tua. Tiap 
golongan yang berasingan itu masing-masing bergerak di 
sekitar lingkungan daya-usahanya sendiri untuk mencari 
makna bagi dirinya dan hidupnya; masing-masing bertanya- 
soalkan dirinya mencari jawaban bagi soalan abadi: “Siapakah 
Aku ini?” dan “Apakah nasib terakhirku?” Yang belia, yang 
pada waktu itu sedang mengalami perubahan hidup, 
menganggap nilai-nilai hidup yang diturunkan oleh bapaknya 
yang setengah umur tiada lagi berguna dan sesuai bagi cara 
hidupnya. Akibatnya yang belia tiada mengambil tauladan 
daripada yang setengah umur sebagai contoh untuk memandu 
kehidupannya, dan dari itu mereka mendakwa menuntut 
kebebasan bagi memilih nasibnya sendiri. Yang setengah- 
umur, yang sedia insaf bahwa nilai-nilainya sendiripun, 
sewaktu mereka belia dahulu, tiada beijaya memandunya 

dalam kehidupan, kini insaf tahu bahwa mereka sendiri tiada 
berjaya menyedia dan memberikan panduan serta bimbingan 
hidup yang harus ada bagi anak-anaknya. Maka diserahkannya 
kebebasan bagi memilih nasib sendiri kepada belia dengan 
harapan bahwa mungkin yang belia kelak entah-entah dapat 
berjaya menyelesaikan perkara yang telah digagali olehnya 
sendiri. Akan tetapi yang belia pula, dalam mendakwa 
menuntut kebebasan bagi memilih nasibnya sendiri itu, sedia 
tahu juga bahwa mereka perlukan panduan hidup, yang 
malangnya tiada dapat dihasilkannya; justeru kerana dari 
dalam kalangan mereka sendiripun tiada terdaya mereka 
menimbulkan keluar seorang pemimpin yang dapat 
menunaikan peranan sebagai contoh sempurna yang 
mencarakan tauladan yang boleh menjadi anutan bagi yang 
lain. Keadaan kedudukan yang sangat mengecewa serta 
membimbangkan ini menimbulkan pelbagai macam rasa- 
sangsi di kalangan belia, dan keraguan tentang masa hadapan; 
dan mereka memberanikan diri sanggup nekad mengharapkan 
kalau-kalau nanti, apabila menjelang waktu sampai ke 
peringkat setengah umur kelak, mungkin waktu itu dapat 
mereka menggubah-semula alam hidupnya membentuk dunia 
yang lebih sesuai dengan hasrat hatinya. Akan tetapi pula yang 
setengah umur yang memainkan peranan asasi dalam 
membentuk serta merencanakan negara, masyarakat dan 
dunianya sedia tahu, berdasarkan pengalamannya sewaktu 
belia dahulu, bahwa nilai-nilainya sewaktu itu kini tiada lagi 
memberi kesan bagi menghasilkan sesuatu tujuan, dan tiada 
lagi mengandung makna dalam kehidupan; dan dari kerana 
pencarian makna-dirinya dahulu telah gagal, maka 
kehidupannya kini tiada membayangkan kepuasan hati 
pencapaian maksud, dan tiada mengandung kebahagiaan dan 
kesejahteraan. Maka dari itu nilai-nilai yang kini disanjung 
tinggi olehnya, nilai-nilai yang menjadi ukuran kejayaannya 
dalam mencari makna kehidupan peribadi masing-masing, 
hanyalah nilai-nilai yang menganjurkan kejayaan kebendaan di 
sekitar alam sekular yang merujuk kepada negara dan 

masyarakat—dan justeru itulah mereka bergiat berlumba, 
tanpa belas-kasihan terhadap sesama sendiri, bagi mencapai 
kedudukan tinggi di lapisan golongan pilihan dalam 
masyarakat, dan bagi membanyakkan harta dan memupuk 
kekuasaan dan mendapatkan pengakuan jasanya pada dunia. 
Dalam gelanggang pergelutan ini, mereka juga insaf khuatir 
bahwa dayakuasa akal dan bkiran dan peringatannya sudah 
semuanya menjadi lemah; kuasa dan tenaga jasmani sudah 
mulai merosot menyangkal helah pemulihan kepada keadaan 
yang asal; dan rasa bimbang-kesal dan pedih-sedih mulai 
memerangkap merangkum dirinya apabila timbul terbentang 
di hadapan renungan khayali gambaran bergilir menayangkan 
keadaan hidupnya waktu bersara kelak—waktu mengundurkan 
diri dari kegiatan dan keriuhan kehidupan umum dan masuk 
tergesa ke dalam kesunyian dan kesepian masa tua. Akibatnya 
mereka menolehkan renungan rindu pada nasib belia, dan 
menaruh harapan tinggi bahwa belialah yang akan 
menghasilkan timbulnya keluar dari kalangannya pemimpin 
sempurna yang ditunggu-tunggukan selama ini, yang akan 
dapat mencontohkan dirinya bagi anutan cara hidup dan 
tauladan masyarakat seluruhnya. Dan sikap ini terhadap belia 
itulah yang menjadi punca Pemujaan Kebeliaan yang 
merupakan sebagai suatu sifat keistimewaan penjelmaan 
kebudayaan dan tamadun Barat sejak zaman purbakala lagi. 
Kegentingan masalah makna-diri yang dialami oleh yang 
setengah umur im seakan-akan sama dengan yang dialami oleh 
yang belia, kecuali bahwa bagi yang setengah umur tempoh 
untuk melaksanakan kehendak kebebasan memilih nasib 
sendiri sudah semakin tersekat, sebab Masa senantiasa 
bergerak terus tanpa belas-kasihan melainkan terus jua mara, 
laksana tragedi Yunani Purbakala, hingga kedetik-saat 
akhirnya. Yang tua pula dalam masyarakat begini, hanyalah 
makhluk yang dilupakan oleh masyarakat, kerana justeru 
adanya terpacak seolah-olah terpamer di hadapan mata 
masyarakat itu mengingatkan yang setengah umur dan yang 
belia akan keadaan nasibnya menjadi serupa itu jua kelak— 

keadaan nasib yang ingin mereka lupakan. Yang tua 
mengingatkan mereka akan kehancuran diri dan maut; yang 
tua telah kehilangan dayakuasa jasmani dan tenaga hayati; 
telah kehilangan kejayaan; telah kehilangan peringatan dan 
peranan dan gunanya bagi masyarakat; telah kehilangan kawan 
dan keluarga—telah kehilangan masa hadapan. Apabila 
sesuatu masyarakat mendasarkan falsafah hidupnya pada 
landasan yang semata-mata sekular dan hidup mengejar 
kehendak nilai-nilai kebendaan melulu, maka mestilah berikut 
pula bahwa makna hidup serta penghargaan dan nilai diri 
perseorangan sebagai warganegara itu dinilaikan dan diukur 
mengikut kedudukannya sebagai warganegara jua, di mana 
jawatan-pekerjaannya dan guna serta dayakerja dan 
pendapatannya semua bernisbah hanya kepada negara belaka. 
Maka apabila sudah sampai pada peringkat tua, ini semua 
akan lenyap; dan demikianlah pula makna-dirinya—yang 
sebenarnya dibentuk oleh peranan sekular yang 
dimainkannya—akan hilang juga. Tiga golongan keturunan 
yang berasingan sedemikian cara, yang merupakan bentuk 
masyarakat Barat itu, selama-lamanya bergelisah berkisar 
mencari makna-diri dan tujuan hidup; selama-lamanya 
bergerak berputar-putar dalam putaran yang tiada putusnya, 
tiada mempunyai jalan keluar, tiada membawa kepada 
pencapaian maksud. Tiap satu golongan tiada puas hati akan 
nilai-nilai hidup yang digubalnya sendiri; tiap sani golongan 
menempatkan dirinya bukan pada tempat yang wajar baginya. 
Dan keadaan inilah yang kita maksudkan tadi dengan 
kezaliman: mlm. Keadaan demikian kini telah menjadi lebih 
genting dan kusut lagi bagi masyarakat Barat kerana telah 
ditambah pula masalah kegentingan makna-diri itu dengan 
timbulnya ruang perpisahan antara lelaki dan perempuan, 
yakni golongan perempuannya, sebagai satu golongan tersendiri, 
telah mendakwa menuntut kebebasannya dari golongan lelaki 
untuk mencari makna-dirinya berasingan dari yang lelaki, dan 
untuk memilih nasib terakhimya sendiri. Masyarakat Islam— 
selagi tetap dia mencarakan keislamannya—tiada akan terkena 

derita yang serupa dengan masyarakat Barat, yang 
sesungguhnya sedang menularkan penyakitnya ke merata 
dunia. Diri-diri perseorangan dalam masyarakat Islam yang 
mewakili tiap golongan keturunan, baikpun yang lelaki 
mahupun yang perempuan, sudahpun masing-masing 
mengenali makna-dirinya dan insaf tahu akan nasib 
terakhirnya. Pengenalan makna-diri masing-masing itu adalah 
akibat keinsafan akan hakikat Peijanjian Asali diri dengan 
Tuhan Yang Hak, dan pengisbatannya oleh diri; sedangkan 
keinsafan tahu akan nasib terakhir diri itu adalah akibat 
pengikraran serta pengenalan Janji yang dijanjikan dalam 
Perjanjian Asali itu dengan cara penyerahan yang ikhlas diri 
kepada Kehendak Allah, Subhanahu wa Taala, dan taat setianya 
kepada Perintah Hukum dan Undang-UndangNya yang 
dilakukan dan dihidupi sebagai Islam. Insan yang membawa al- 
Qur’an‘ul-Karlm kepada kita dalam bentuk serta kandungan 
yang asali, seperti yang diwahyukan kepadanya oleh Allah, 
Subhnnahu wa Taala, yang dengan demikian cara membawa 
Ilmu yang Sebenarnya kepada kita, Ilmu yang mengenalkan 
kepada tiap diri makna-diri dan nasib terakhirnya; insan yang 
kehidupannya sendiri merupakan kehidupan yang terbaik, 
lengkap-sempurna sebagai lajsiran hidup al-Qur’an itu sendiri, 
sehingga segala butir terperinci peri kehidupannya menjadi 
pokok-punca Anutan dan Tauladan dan Contoh dan Panduan 
hidup yang benar bagi kita semua—ialah Rasulu’Llah, 
sallaLlahu ‘alayhi wa sallam. Dengan tunjuk-ajar dan contoh- 
tauladan yang dicarakan olehnya, maka dia telah menunjukkan 
bagi kita cara yang betul dan benar bagi mengamalkan Islam 
dan bagi mencapai maksud nilai-nilai hidup yang Islam; dialah 
Contoh yang Sempurna bukan sahaja bagi yang belia, atau 
yang setengah umur, atau yang tua, atau yang lelaki, atau yang 
perempuan, akan tetapi bagi semuanya sekaligus; dialah 
Contoh yang Sempurna bukan hanya untuk semasa atau suatu 
jangka masa hidup belaka, akan tetapi untuk semua masa— 
untuk masa seumur hidup diri perseorangan, masa sepanjang 
zaman masyarakat terus selama-lamanya hingga ke akhir 

zaman dan di Akhirat sekalipun. Bahkan kita menyatakan 
bahwa sesungguhnya makna yang terkandung dalam faham 
contoh yang sempuma itu hanyalah dapat benar-benar 
mengandung erti yang sah yang menjelaskan makna yang 
sebenarnya, apabila insan yang dirujukkan dan dimaksudkan 
dan dikenakan kepada faham kandungannya itu memang tepat 
mencerminkannya pada zahir dan batin dirinya— sebagaimana 
berlaku tercermin pada diri Junjungan kita Muhammad 
seorang diri itu sahaja—dan menjelmakan dalam dan pada 
dirinya segala nilai insaniah yang kekal dan segala nilai ruhani 
yang wajib bagi memandu insan dalam kehidupan; dan sahnya 
nilai-nilai ini semua bukanlah hanya untuk sekadar dapat 
membimbing insan dalam jangka masa hidup seorang diri, 
atau suatu keturunan, atau suatu masyarakat, atau suatu 
zaman, akan tetapi untuk semua masa dan semua golongan 
keturunan insan seperti yang baharu disebut tadi. Maka 
kandungan makna yang sebenarnya bagi faham contoh yang 
sempuma seperti yang dijelaskan di atas itu hanya tercermin 
dan terjelma pada diri Junjungan kita seorang diri itu sahaja, 
dan oleh yang demikian maka tiap golongan keturunan 
Muslimin, yang masing-masing menuturi Tauladan Hidup 
yang dicarakan olehnya, terus menurunkan ajaran dan amalan 
dan segala cara hidupnya kepada keturunan yang berikut 
kemudian, dengan sedemikian cara sehingga tiada terdapat 
ruang pemisahan dan pemutusan dan pengasingan antara 
golongan keturunan yang satu dan yang lainnya, ataupun 
antara yang lelaki dan yang perempuan—melainkan sanya 
sesungguhnyalah golongan keturunan yang lebih awal itu 
memberi panduan kepada yang berikut kemudian dengan 
mengikrar dan mengisbatkan Tauladannya dalam kehidupan 
dirinya. 

Kenyataan yang ringkas mahupun jelas memperikan 
peranan Rasulu’Llah, sallallahu ‘alayhi wa sallam, dalam 
kehidupan insaniah seperti yang dibentangkan di atas itu 
demikian pentingnya untuk menginsafkan kita akan wajibnya 
tiap diri seorang insan yang Islam itu mentaati segala segi cara 

hidupnya yang Sempurna Kamil itu. Andaikata Muslimin tiada 
benar-benar mengasihinya dan menghormatinya dan 
menganut Tauladan cara hidupnya; dan mengabaikannya 
dengan erti memahamkan bahwa Agama Islam sebagai al-Din 
itu hanya memaksudkan keimanan dan kepercayaan terhadap 
Keesaan Tuhan sahaja tanpa merujuk kepadanya, maka sudah 
tentulah Kaum Muslimin pun akan mewarisi kelak derita 
sengsara hidup duniawi dan ruhani seperti yang dialami oleh 
penganut kebudayaan dan tamadun Barat. Rasulu’Llah, 
sallaLlahu ‘alayhi wa sallam, itu bagai Pintu Gerbang Madinah 
al-Fadilah yang memperikan Kota Bahagia Islam jua; dan tiada 
yang benar Muslim dan Mu’min melainkan yang masuk ke Kota 
Bahagia Agama yang Sebenarnya itu melalui Pintu Gerbang itu 
jua. 

Masalah makna-diri insan dan nasib terakhirnya itu pada 
hemat saya merupakan suatu masalah yang sangat asasi 
sifatnya, sebab dia menjadi biang-bibit segala masalah lain 
yang kini sedang menyerang kita dengan hebatnya. Penyakit 
ini sedang menular menjalar ke dalam jiwa masyarakat dewasa 
ini. Dalam suasana kekeliruan insan yang mengabuti tiap 
zaman maka kita senantiasa menghadapi banyak cabaran; akan 
tetapi tiada cabaran yang lebih hebat dan berbahaya bagi insan 
semesta dari cabaran yang kini dihadapkan oleh kebudayaan 
dan tamadun Barat. Berani saya mendakwa bahwa cabaran 
yang tergenting, yang secara bersembunyi menyusup 
menyeludup tiada ketara, yang kini timbul di zaman kita ini, 
adalah cabaran ilmu. Sanya sesungguhnya yang dimaksudkan 
dengan ‘cabaran ilmu’ itu tiada sekali-kali merujuk kepada 
ilmu berlawan dengan kejahilan; akan tetapi ilmu yang 
merupakan cabaran itu ilmu yang dikandung, kemudian 
dilahirkan, kemudian dibesarkan dan dipelihara serta diajar 
dan disebarkan di merata dunia oleh kebudayaan dan tamadun 
Barat; ilmu yang sifatnya menjadi masalah rumit justeru 
kerana ilmu ini telah kehilangan maksud dan tujuannya yang 
tertentu akibat terkandungnya dalam kezaliman—yakni dalam 
tiada mengenai asal-usulnya, tiada mengenai tempat-tepatnya, 

tiada mengenai cara-gunanya, tiada mengenai alim- 
maklumnya—dan dari itulah maka ilmu ini telah membawa 
kekacauan dan huruhara ke dalam diri dan kehidupan insan, 
dan bukan pula sebaliknya, sebagaimana yang patut, dia itu 
membawa ketenteraman dan keamanan dan keadilan. Ilmu ini 
ilmu yang menyaru sebagai yang benar sedangkan sebenarnya 
dia itu bercampur dengan yang palsu, dan dari itulah maka dia 
menyemaikan, sehingga menjadi subur, kekeliruan dan 
keraguan dan kesangsian yang berani berlagak menjunjung 
tinggi perangai syak kepada peringkat cara-gaya pendekatan 
ilmiah kononnya; ilmu yang untuk pertama kalinya dalam 
sejarah makhluk jelata telah mendatangkan kekacauan ke 
dalam Ketiga Alam Tabii, yakni: ke alam hayawani, ke alam 
nabati dan ke alam jamadi. Pada pertimbangan saya sangatlah 
sesuai di sini bagi memberatkan kepentingan kenyataan bahwa 
ilmu itu bukanlah sesuatu yang bersifat neutral semata-mata, 
yakni seakan-akan tawar tiada manis-pahitya, tiada benar- 
palsunya sehingga dihkirkan bahwa ilmu itu ilmu jua—tiada 
memandang isi dan rencana dan faham dan diri yang diisi dan 
direncana dan diberi faham olehnya itu. Sanya sebenarnya 
ilmu itu memang boleh dicampur-adukkan dengan isi dan 
rencana dan faham yang sifatnya tiada semestinya benar sifat 
ilmiah, akan tetapi sifat yang menyamarkan diri sebagai ilmu, 
padahal yang sebenarnya sifat dugaan atau tanggapan atau 
pandangan akal-nazari atau yang sebagainya. Jadi ilmu yang 
telah diberi isi dan rencana dan faham oleh sesuatu 
kebudayaan dan tamadun yang kemudian didakyahkannya 
kepada yang lain sebagai ilmu, apabila dipandang pada 
keseluruhannya, bukanlah semestinya ilmu yang benar-benar 
ilmu, akan tetapi tajsirannya menerusi pandangan hidup dan 
pandangan alam yang tampak tertayang pada nazar sesuatu 
kebudayaan dan tamadun—yang keadaannya dapat dikiaskan 
sebagai cahaya yang ditangkap oleh kaca prisma yang 
memancarkannya keluar beraneka warna, yakni pancarannya 
itu mengibaratkan pandangan akal-nazari serta rasa-cita 
kebudayaan dan tamadun yang kini sedang memainkan 

peranan pokok dalam merencana dan membentuk serta 
menyebarkan faham ilmu yang bercampur dengan yang samar 
atau palsu. Kita harus insaf bahwa apa yang difahamkan 
sebagai kekelinmn itu hanya dapat bermaksud yang sah apabila 
terjadi campuran yang benar dengan yang palsu. Jikalau sesuatu 
itu palsu belaka maka tiadalah dia itu dapat menimbulkan 
kekeliruan, sebab sifat kepalsuannya akan sendiri ternyata 
sebagaimana sifat kebenaran sesuatu itu juga dengan 
sendirinya ternyata. Akan tetapi apabila yang palsu menyaru 
menyamari yang benar, dan dicampur serta diadun keduanya 
sehingga menjadi mesra, maka hasilnya akan dianggap orang 
sebagai merupakan satu kesatuan sifat jua; padahal sifat yang 
dianggap sebagai satu itu sesungguhnya tiada benar satu. Dan 
mengenai ilmu pun demikianlah juga halnya—seperti ‘warna 
air itu warna bejananya jua’, dan ‘wama’ ilmu itupun; ‘warna’ 
tempat kandungannya jua—dan ilmu yang diberikan bersama 
sekaligus dengan ‘warna’ pengandungnya itu tiada semestinya 
ilmu. Dan mengenai ilmu yang dikandung serta direncana dan 
dibentuk fahamnya dan disebarkan sebagai ‘ilmu’ itu maka 
sifatnya adalah ilmu yang sudah diberikan ‘warna’, yang sudah 
dimesrakan dengan sifat serta tabiat dan peribadi kebudayaan 
dan tamadun itu, dan yang dihaturkan olehnya kepada kita— 
ilmu yang sudah diperolah-semula, dan kemudian dihaturkan 
dalam bentuk saman yang sedemikian halus-cerdiknya 
sehingga kita menerimanya langsung bulat-bulat, dengan tiada 
sedar-sangka, sebagai yang pada keseluruhannya benar belaka. 
Memang benar bahwa ilmu itu tentulah mendapat pengamh isi 
serta rencana dan bentuknya dari pandangan sendiri insan 
yang mensifati serta menggunakannya. Namun demikian, yang 
hams kita persoalkan itu iaitu adakah pandangan sendiri insan 
itu berdasarkan pencapaian maksud makna-diri dan nasib 
terakhirnya yang sah atau tiada? Dan pandangan sendiri inilah 
yang menjadi soal pokok dalam usaha menuntut ilmu, dan 
dalam menjelaskan sifat dan tabiat dan peribadi, dan semangat 
dan intisari mahupun sesuatu kebudayaan dan tamadun. 
Apakah sifat dan tabiat dan peribadi, semangat dan intisari 

kebudayaan dan tamadun Barat, yang telah sanggup merubah 
dirinya dan dunia dengan maksud menggantikannya dengan 
yang lain pula, dan yang membawa barangsiapa yang 
menerima faham dan tafsiran ilmunya sehingga jadi terkeliru 
masuk ke dalam keadaan kekacauan diri yang menuju ke arah 
kerosakan? Dengan faham kebudayaan dan tamadun Barat saya 
maksudkan kebudayaan dan tamadun yang dalam pengalaman 
sejarahnya telah lambat-laun berolah memupuk peribadinya 
dengan adunan campuran sifat-sifat kebudayaan, falsafah, nilai 
dan hasrat hidup Yunani dan Rumawi Purbakala; kemudian 
adunan yang telah diperolah itu dicampurkan pula dengan 
tambahan unsur-unsur keagamaan Yahudi dan Kristian; dan 
perolahan serta perkembangan selanjutnya itu kemudian 
dibentuk ia oleh bangsa-bangsa Latin, Jerman, Seltik (Inggeris) 
dan Nordik yang mendiami bahagian Utara Eropah. Dari 
Yunani Purbakala terbentuk dan terumus unsur-unsur 
mengenai falsafah dan faham ilmu dan keilmuan, dasar-dasar 
pelajaran dan pendidikan serta akhlak dan faham keseniannya; 
dari Rumawi terbentuk dan terumus unsur-unsur hukum dan 
undang-undang serta ketatanegaraan dan pemerintahannya; 
dari agama Yahudi dan Kristian terolah unsur-unsur 
kepercayaan dan keagamaannya; dan dari bangsa-bangsa 
Latin, Jerman, Seltik dan Nordik terpupuk sifat serta semangat 
keinginan hidup bebas dan pengekalan nilai-nilai adat resam 
serta istiadat perkauman dan faham kebangsaannya. Dan 
perkembangan seterusnya dan kemajuan dalam lapangan ilmu 
sains tabii dan jasmani dan peralatan teknologinya, yang telah 
diusahakannya bergotong-royong sesama sendiri, diikut serta 
pula oleh bangsa-bangsa Slav sehingga sampai pada kemuncak 
tinggi penaklukan serta penguasaan alam tabii dan jasmani 
dewasa ini. Islam pun telah memberi sumbangan yang amat 
berkesan bagi kebudayaan dan tamadun Barat dalam bidang 
ilmu dan dalam menimbulkan semangat akliah dan ilmiah, 
namun demikian ilmu serta semangat akliah dan ilmiah yang 
disumbangkan oleh Islam itu telah dipupuk serta diperolah- 
semula olehnya niscaya teracu terbentuk menyesuaikan sifatnya 

dengan pelbagai unsur yang mensifatkan kebudayaan Barat 
itu, sehingga menjadi mesra berpadu dengannya menjelma 
sebagai sifat dan tabiat dan peribadi kebudayaan dan tamadun 
Barat itu jua. Perpaduan serta penyerapan mesra segala unsur 
dari pelbagai kebudayaan, secara yang berkembang menjadi 
kebudayaan dan tamadun Barat ini, menjelmakan pula sifat 
kerasmiannya memandang hakikat hidup itu sebagai suatu 
dualisma, yakni suatu penduaan hakikat serta kebenaran yang 
menjadi dasar pandangan hidupnya. Penduaan ini suatu 
penduaan hakikat dan kebenaran yang tiada dapat disatukan 
dan diseimbangkan sehingga dapat menjadi perpaduan yang 
esa sempurna, kerana dia ditimbulkan serta dibentuk dari 
faham-faham, nilai-nilai, kebudayaan-kebudayaan, 
kepercayaan-kepercayaan, falsafah-falsafah, akidah-akidah, 
teologi-teologi yang semuanya membayangkan suatu nazar 
penduaan hakikat dan kebenaran yang saling bertegangan, 
yang meliputi keseluruhan alam hidupnya. Maka baginya 
penduaan yang mutlak itu merupakan hakikat yang meliputi 
seluruh faham serta falsafah hidupnya—mahupun di alam 
hkiran akal-nazari dan masyarakat dan politik dan 
kebudayaan—sebagaimana juga dia menyerapi dengan mesra 
dan mutlak agama Barat itu sekalipun. 

Pandangan alam hakiki dan kebenaran yang ditayangkan 
oleh kebudayaan Barat itu berasas pada bentuk renungan yang 
bersendikan bukannya Wahyu dan Umu yang Dinyatakan oleh 
Allah, Subhanahu wa Taala, yang menjadi dasar Agama dan 
Keimanan, akan tetapi dia berasas pada adat kebiasaan yang 
terdapat dalam kebudayaan yang diperkukuh pula oleh 
pendapat-pendapat akal-hkri dalam falsafah, yang semuanya 
ditumpukan kepada renungan-renungan perihal kehidupan 
sekular yang berpokok-punca pada diri insan sebagai sifat 
jasmani dan akal hayawani belaka; dengan menaruh banyak 
kepercayaan serta harapan pada daya kebolehan akal hayawani 
insan itu sendiri untuk memecah dan menyelesaikan pelbagai 
masalah rahsia seluruh alam sekelilingnya; untuk memandunya 
dalam perlibatan mesranya dengan keadaan mawjud semesta; 

dan untuk merumuskan dalam fikirannya segala nilai 
akhlakiahnya yang senantiasa menempuh perubahan dan 
perkembangan yang telah dihasilkannya sebagai buah 
renungan akal-fikri itu jua. Renungan-renungan akal hayawani 
dalam falsafah itu sebenarnya tiada akan dapat berjaya 
menghasilkan keyakinan seperti yang dihasilkan oleh Agama 
yang berdasar kepada Ilmu yang Dinyatakan sebagaimana 
dialami dalam Islam ; 62 dan dari itulah maka ilmu serta nilai- 
nilai yang menayangkan pandangan alam dan yang memberi 
arahan pada pandangan hidup kebudayaan dan tamadun 
Barat itu senantiasa tertakluk kepada peninjauan-semula dan 
perubahan dan penukaran dan pembetulan yang terus- 
menerus. 

Dorongan batin untuk senantiasa mencari yang 
mensifatkan semangat kebudayaan dan tamadun Barat berasal 
dari rasa kecewa terhadap agama sebagaimana yang dialami 
serta difahaminya. Agama, dengan erti yang dikemukakan 
dalam risalah ini, tiada pernah benar-benar tumbuh berakar 


62 Sila lihat di atas, m.s. 47-51; 77, rujukan kepada yaqin (keyakinan). 
Al-Qur’an’ul-Karim menyatakan tiga darajat atau peringkat 
keyakinan ilmu: keyakinan yang diperoleh daripada penarikan 
kesimpulan-kesimpulan yang berdasar kepada pengalaman dan 
pemerhatian, penyelidikan dan pengkajian, yakni: ilrn al-yaqin — al- 
Takathur (102); 5; keyakinan yang diperoleh daripada penglihatan 
secara langsung, yakni: ‘ayn al-yaqin — al-Takathur (102):7; dan 
keyakinan yang diperoleh daripada perasaan batin secara langsung, 
yakni: haqq al-yaqin — al-Haqqah (69):51. Peringkat-peringkat 

keyakinan ilmu, atau ilmu yang membawa keyakinan ini merujuk 
kepada kebenaran, baikpun yang zahir mahupun yang batin; 
baikpun yang boleh diperiksa, diperhatikan dan diselidiki oleh 
pengalaman diri jasmani dan penerokaan akal-likri dan akal-nazari 
mahupun yang munazzah dari ini semua. Dan ilmu yang meyakinkan 
tentang sesuatu yang batin itu membawa kadar keyakinan yang sama 
dengan sesuatu yang zahir yang meyakinkan jua. Darajat keyakinan 
ini juga merujuk kepada apa yang dipandang oleh alat pengenalan 
penglihatan ruhani, yaitu kalbu: al-qalb, dan dia bersabit dengan ilmu 
yang ditakrifkan sebagai keimanan: iman. Sila lihat di atas, m.s. 50. 

dalam jiwa Barat justeru sebab keterlaluannya cinta kepada 
dunia dan kehidupan sekular; cinta yang salah-arahan dan 
sesat-panduan yang juga ditumpukannya kepada insan 
hayawani dan nasib terakhirnya dalam kehidupan sekular itu 
jua. Semangat kefudhulan untuk senantiasa mencari itu 
dilahirkan dan berpokok-punca dari dalam suatu keadaan jiwa 
yang syak dan ketegangan batin; dan ketegangan batin ini 
merupakan sebagai akibat pertentangan unsur-unsur dan nilai- 
nilai yang saling berlawanan dalam penduaan mutlak yang 
terus dituntut-bela itu; sedangkan syak yang bermadangan 
mengharu jiwa itu terus membina keadaan ketegangan batin. 
Keadaan ketegangan batin ini pula, menurut gilirannya, 
menimbulkan ghairah yang tiada mencapai kepuasan, yang 
menggesa diri untuk terus mencari, terus memulakan 
perjalanan abadi bagi rnendapatkan butir-butir maklumat 
baru, dan untuk menjumpai kenyataan serta pengetahuan yang 
baru. Justeru pencarian ini dikatakan tiada mencapai 
kepuasan, dan perjalanan ini dikatakan abadi terus menerus, 
kerana syak senantiasa memang mendesak, sehingga apa yang 
dicari sebenarnya tiada juga didapati, apa yang dijumpai 
sebenarnya tiada juga memuaskan tujuan maksud yang asal. 
Ibaratnya seperti pengembara yang dahaga kehausan, yang 
pada awal-mulanya dengan sungguhati mencari air (ilmu), 
akan tetapi kemudian pula, setelah mendapatkan air itu agak 
biasa sahaja rasanya, maka menambah pula sedikit garam 
(syak) padanya, sehingga kini dahaganya bertambah tanpa 
kepuasan; dan dengan demikian laku dia terus minum tiada 
hendnya air bercampur garam yang tiada membawa kepuasan 
itu, maka telah alpa dia akan tujuan yang sebenarnya dan 
maksud yang asal peri sebab air itu dicari olehnya. Kebenaran- 
kebenaran asasi agama dalam rangka sikap begini, hanyalah 
dianggap sebagai renungan akal-fikri dan akal-nazari belaka, 
ataupun sama sekali ditolak sebagai impian sia-sia melulu. 
Nilai-nilai yang mutlak dinahkan, dan yang nisbi diisbatkan; 
tiada sesuatu yang dapat diyakini melainkan keyakinan bahwa 
tiada sesuatupun dapat diyakini. Akibat yang secara 

munasabah berikut dari sikap demikian terhadap ilmu, yang 
menetapkan dan ditetapkan oleh pandangan alamnya sendiri, 
ialah yang menafikan Tuhan dan Akhirat dan mengisbatkan 
manusia dan dunianya. Manusia dipertuhankan dan Tuhan 
dipermanusiakan, dan dunia menjadi tumpuan tunggal hasrat 
manusia sehingga penjaminan kehidupan abadinya sekalipun 
merupakan usaha meneruskan kezahiran bangsa dan 
kebudayaannya supaya hidup kekal dalam dunia. Apa yang 
digelar ‘perubahan’ dan ‘pembangunan’ dan ‘kemajuan’, 
dalam segala maksud pengertian yang terkandung dalamnya 
bagi kebudayaan dan tamadun Barat, tiadalah lain melainkan 
akibat dari pencarian yang terus-menerus tanpa persuaan, 
penuntutan tanpa kepuasan, dan perjalanan yang tanpa 
kesudahan itu jua, yang diperangsang dipacu terus oleh syak 
dan ketegangan batin yang senantiasa mengharu jiwa yang 
malang itu. Faham perubahan, pembangunan dan kermjuan itu 
senantiasa diberikan maksud pengertiannya dengan disabitkan 
hanya kepada hidup duniawi yang memuncakan dunia ini 
sebagai tumpuan segala usahanya; dan pandangan hidup 
demikian itu memanglah sesuai dengan pandangan alam yang 
dianggapnya sebagai yang hakiki, dan yang mencarakan 
dengan tepat-kena pada tabiat jiwanya, suatu kehidupan yang 
memuja keutamaan insan jasmani dan keadaan mawjudnya di 
sekitar alam benda. Semangat kebudayaan Barat yang 
memperikan diri sebagai sejiwa dengan dewa Prometheus itu 
senasib pula dengan dewa Sisyphus, yang demi menahan rasa 
kegentingan putus asa, bergantung kepada harapan bahwa 
akhirnya nasibnya tentulah baik belaka. Saya katakan bahwa 
demi menahan rasa kegentingan putus asa dia itu bergantung kepada 
harapan bahwa nasib terakhirnya baik, justeru kerana 
sesungguhnya saya sangka kenyataan yang sebenarnya 
menjelaskan bahwa dia tiada benar senang akan keadaannya 
demikian. Penuntutan ilmu serta hakikat yang dicari-carinya 
itu, seperti suatu pergelutan abadi yang hebat yang dilakoni 
oleh dewa Sisyphus dengan sebuah Batu Besar, yang digisir 
didorong dibahunya ke puncak Gunung, dan yang apabila tiba 

di situ terus menggiling menderam memalu ke bawah hingga 
sampai semula terpacak di kaki Gunung—dan terus berulang- 
ulang begitulah lakunya tiada berkesudahan. Pergelutannya 
berjalan terus; hasil usahanya tiada tercapai, dan tujuannya 
tiada sampai pada pencapaian maksud. Demikianlah sikapnya 
terhadap penuntutan ilmu dan tujuan maksudnya itu sudah 
merupakan seakan-akan suatu permainan yang 
dilangsungkannya dengan sungguhati, terus tiada 
berkesudahan seolah-olah bagai penawar jiwa yang tegang 
terjerat dalam tragedi pencarian yang tiada bersua. Maka tiada 
hairanlah bahwa dalam faham hidup kebudayaan Barat faham 
tragedi itu disanjung tinggi sebagai mencirikan salah satu 
nilaian mulia-agung dalam drama kehidupan insan! 

Kepercayaan yang kuat pada kebolehan dan kelengkapan akal 
hayawani insan melulu bagi memandu insan dalam kehidupan; 
pegangan terhadap sahnya pandangan alam hakiki yang ditilik 
menerusi nazar penduaan hakikat dan kebenaran yang 
dianggapnya mutlak; pengisbatan terhadap hakikat ke/anaan 
sebagai yang sah dan sesuai bagi tabiat serta sipat dan kehtdupan 
insan yang menayangkan pandangan alam yang sekular; 
penganutan faham hurmnisma atau keulamuan kemanusiaan 
sebagai dasar hidup; penerimaan akan hakikat drama dan 
tragedi yang kononnya merupakan kenyataan hakikat yang 
menyeluruhi alam insani, mahupun alam ruhani atau alam 
batin insan, menjadikan drama dan tragedi itu sebagai unsur- 
unsur hakiki dan istimewa yang menguasai tabiat serta 
kehidupan insan—inilah semuanya, berangkap sebagai satu 
keseluruhan faham, yang pada hemat saya merupakan indsari, 
semangat, sifat dan tabiat, ciri resmi bawaan dan peribadi 
kebudayaan dan tamadun Barat. Maka unsur-unsur inilah 
semuanya yang menetapkan bagi kebudayaan dan tamadun 
Barat itu pembentukan faham ilmunya serta pengarahan 
maksud tujuannya, pembentukan serta perencanaan isinya dan 
penyusunan kemas-tertib cara penyebarannya; sehingga ilmu 
yang kini disebarkan dengan cara penyusunan yang kemas- 
tertib di merata dunia ini tiada semestinya ilmu yang hak, akan 

tetapi ilmu yang sudah diadun serta dicampurkan dengan 
bawaan sifat dan tabiat peribadi kebudayaan dan tamadun Barat, 
dan yang dijiwai oleh semangatnya, dan yang dilengkapi dengan 
peralatan yang menuturi maksud tujuannya. Jadi unsur-unsur 
inilah jua yang harus kita kenali dan pisahkan dan asingkan 
dari badan ilmu pada keseluruhannya, niscaya ilmu dapat 
dibezakan dengan apa yang diserapi oleh unsur-unsur ini, 
kerana unsur-unsur ini dan apa yang diserapi olehnya tiada 
merupakan ilmu yang hak, akan tetapi hanya menentukan 
bentuk bawaan kebudayaan yang mengandungnya dan 
menilainya dan mentafsirkannya menuturi maksud tujuan yang 
berjalan selari dengan pandangan alam kebudayaan dan 
tamadun Barat. Jikalau demikian maka berikutlah pula bahwa, 
selain dari mengenali dan memisahkan dan mengasingkan 
unsur-unsur ini semua dari badan ilmu pada keseluruhannya— 
suatu usaha yang akan mengakibatkan juga penukaran bentuk 
fahaman dan nilaian dan tafsiran terhadap sebahagian 
kandungan atau isi ilmu yang kini dikemukakan di mana- 
mana 63 —tentulah maksud tujuannya itu sendiri dan rencana- 
kemas penyusunannya dan penyebarannya dalam badan-badan 
pelajaran tinggi dan rendah dan dalam bidang pendidikan 
harus ditukar-ganti jua menurut penukaran yang bersabitan 
dengannya. Mungkin dapat dipersoalkan bahwa apa yang 
dicadangkan ini tiada lain melainkan satu lagi cara pengganti 
tafsiran ilmu yang tentu akan diserapi oleh bentuk fahaman 
dan nilaian lain, yang diarahkan supaya berjalan selari dengan 
maksud tujuan lain, yang membayangkan pandangan alam 
yang lain pula; dan jikalau demikian adanya, dan dengan 
kesimpulan yang sama, maka mungkin dipersoalkan bahwa 
apa yang direncana-bentukkan dan disebarkan sebagai ilmu itu 
nanti tiada pula seharusnya membayangkan ilmu yang hak. 
Namun demikian, sahnya pokok persoalan ini hanyalah dapat 


63 


Sebahagian kandungan atau isi ilmu yang dimaksudkan di sini 
merujuk pada kebanyakannya kepada ilmu-ilmu kemanusiaan. 

diterima atau ditolak apabila kita dapat melihat hasilnya kelak, 
justeru kerana ujian tentang benar atau palsunya ilmu itu 
sebagai yang hak terletak pada diri insan sendiri. Andaikata 
dengan terhasilnya suatu cara lain yang menggantikan 
pentafsiran ilmu yang kini berlaku itu insan dapat mengenali 
dirinya dan nasib terakhirnya , 64 dan dengan berjayanya dia 
mengenali diri dan nasibnya itu dia berhasil mencapai 
kebahagiaan dan kesejahteraan , 65 maka ilmu itu, meskipun 
diserapi oleh beberapa unsur tertentu yang menentukan 
bentuk bawaan yang mengandungnya dan menilainya dan 
mentafsirkannya menuturi maksud tujuan yang berjalan selari 
dengan suatu pandangan alam yang tertentu, adalah ilmu yang 
hak jua, kerana ilmu seperti itu telah menunaikan maksud 
tujuan insan itu berilmu. 


64 


65 


Sila lihat di atas, m.s. 50-74; 82-93. 
Sila lihat di atas, m.s. 49-51. 

